**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 24 Φεβρουαρίου 2021, ημέρα Τετάρτη και ώρα 10.15΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Οργάνωση και λειτουργία Υπουργείου Εξωτερικών, Συμβούλιο Απόδημου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας».    (4η συνεδρίαση - β΄ ανάγνωση).

 Στη συνεδρίαση παρέστησαν ο Υπουργός Εξωτερικών, κ. Νικόλαος Δένδιας, καθώς και αρμόδιοι υπηρεσιακοί παράγοντες.

               O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές

Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Δουνια Παναγιώτα, Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρουλης Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα.

Αρχίζει η τέταρτη συνεδρίαση της Επιτροπής μας. Σήμερα έχουμε τη δεύτερη ανάγνωση του σχεδίου νόμου του Υπουργείου Εξωτερικών με θέμα «Οργάνωση και λειτουργία του Υπουργείου Εξωτερικών, Συμβούλιο Απόδημου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας».

Τον λόγο έχει ο κ. Κωνσταντίνος Μπογδάνος, Εισηγητής της Πλειοψηφίας.

**ΚΩΝΣΤΑΝΤΙΝΟΣ ΜΠΟΓΔΑΝΟΣ (Εισηγητής της Πλειοψηφίας):** Κύριε Πρόεδρε, ευχαριστώ.

 Κύριε Υπουργέ, κύριε Εισηγητή και κυρία, διότι την προηγούμενη φορά δεν το είπα, είπα μόνο μόνο «κύριοι Αγορητές» και αντελήφθην ότι επρόκειτο περί παραλείψεως. Συνεπώς, «κυρία Αγορήτρια ή Αγορητή και κύριοι Αγορητές της Αντιπολίτευσης», κατά πρώτον, καλημέρα σε όλους και όλες σε αυτήν εδώ την πολλοστή, κατά σειρά, συνεδρίαση της Επιτροπής μας, η οποία και ως αντικείμενο σήμερα έχει να εξετάσει, να συζητήσει προωθούμενες αλλαγές ή προωθούμενες τροποποιήσεις, κατόπιν, βεβαίως της συζήτησης, η οποία όλες αυτές τις μέρες διεξάγεται.

 Και θα μου επιτρέψετε, κυρίες και κύριοι συνάδελφοι, να ξεκινήσω με μία παρατήρηση, άσχετη μεν με το στενό περιεχόμενο του νομοσχεδίου, αλλά σχετική με τον τρόπο, που πιστεύω ότι θα έλθει στην Ολομέλεια το τελικό «corpus» του σχεδίου νόμου και θα ψηφιστεί, υπό τις καλύτερες δυνατές προϋποθέσεις, ούτως ώστε να καταστεί νόμος του κράτους και να εξυπηρετήσει, ως προς τις στοχεύσεις τις οποίες έχει θέσει.

 Και αναφέρομαι στον τρόπο, με τον οποίο αυτή η Επιτροπή έχει εδώ και μέρες, δώσει ένα στίγμα σοβαρότητας, αλλά και ήθους, μέσα σε ένα «τοξικό» περιβάλλον, στο οποίο παρατηρούμε θλιβερά γεγονότα να τυγχάνουν ακόμα πιο θλιβερής υποδοχής και εκμετάλλευσης και από πρόσωπα τα οποία κινούνται στους ίδιους χώρους με εμάς. Αναφέρομαι στο κομματικό και το πολιτικό σκηνικό. Το γεγονός ότι όλες αυτές τις μέρες, εμείς εδώ, προσηλωμένοι, σοβαροί, με ήθος, με διάθεση συνεννόησης, όχι απαραίτητα με διάθεση συναίνεσης ή ταύτισης, αλλά με την απόφαση να δια λεχθούμε, να συζητήσουμε, να θέσουμε τις διαφορές μας στο τραπέζι, στο έδρανο, στο βήμα και να επεξεργαστούμε τις δυνατότητες, που η δημοκρατία μας δίνει, για να προχωρήσουμε σε μία τελική σύνθεση, κατά το δυνατόν ευρύτερη, ως προς τις προβλέψεις, που αποτελούν αντικείμενο επιθυμίας και στόχευσης των Κοινοβουλευτικών μας Ομάδων, των κομμάτων μας, που αντανακλούν, τελικά τις ιδεολογίες μας και τον τρόπο, με τον οποίο κάθε κόμμα, αλλά και καθείς, κάθε μία από εμάς προσωπικά πολιτεύεται και πολιτευόμαστε. Αυτή η διαδικασία δεν θα μπορούσε παρά να αποτελέσει ένα παράδειγμα, μέσα σε καιρό, που η πολιτική υποτιμάται, βάλλεται και διασύρεται, ορισμένες φορές, από κακώς υπηρετούντες αυτήν. Επηρεάζοντας ακόμα και εμάς, οι οποίοι, μέσα σε αυτό ακριβώς το προαναφερθέν κλίμα, συζητάμε σήμερα για τρίτη ημέρα, για πολλοστή συνεδρίαση, το νομοσχέδιο, το οποίο φιλοδοξεί και θα το κάνει, να αποτελέσει ένα ενιαίο, συνολικό, λειτουργικό πλαίσιο, που θα επιτρέψει, δια της αναδιοργάνωσης του Υπουργείου Εξωτερικών, αλλά και της Ελληνικής Διπλωματίας, την ακόμα αποτελεσματικότερη άσκηση των νευραλγικών καθηκόντων, που αφορούν στην εξωτερική πολιτική της Ελληνικής Δημοκρατίας.

Ως Εισηγητής του παρόντος νομοσχεδίου από την πλευρά της Συμπολίτευσης ευχαριστώ προσωπικά για αυτό το κλίμα, το οποίο πιστεύω ότι αξίζει, να αποτελέσει οδηγό μας σε δύσκολες εποχές, όπου ξαναλέω ότι ο πυρήνας και η ουσία της πολιτικής, αυτό που κάνουμε εδώ σήμερα, υποτιμάται και ορισμένες φορές ακόμα και διασύρεται.

Ας κάνουμε, λοιπόν, τη δουλειά μας. Ας κάνουμε τη δουλειά μας και ας παρατηρήσουμε ότι κατά τις προηγούμενες συνεδριάσεις είχαμε την ευκαιρία, κ. Πρόεδρε, κ. Υπουργέ, κυρίες και κύριοι συνάδελφοι, να συζητήσουμε το συγκεκριμένο νομοσχέδιο τόσο επί της αρχής όσο και επί των προβλέψεών του κατά άρθρο και να ακούσουμε με μεγάλη προσοχή προχθές τις σχετικές επισημάνσεις των φορέων. Να τις ακούσουμε, να τις συζητήσουμε, να λάβουμε υπόψη αυτά, τα οποία ο καθένας και η καθεμία από εμάς επιθυμεί, να κρατήσει, να προωθήσει, να συζητήσει, ούτως ώστε να δούμε και ποιες από τις ανησυχίες, τις προτάσεις, τις ενστάσεις μπορούμε, να ενσωματώσουμε και σε ποιον βαθμό στο τελικό κείμενο του νομοσχεδίου.

Η συζήτηση που έγινε, ήταν ιδιαίτερα εποικοδομητική και παρά το γεγονός ότι δεν οδήγησε σε μία ευρεία σύγκλιση και σύνθεση, κατέδειξε ότι, τουλάχιστον, σε ό,τι αφορά στο εθνικά μείζον και κρίσιμο πεδίο της εξωτερικής πολιτικής οι δημοκρατικές δυνάμεις του τόπου έχουμε τη δυνατότητα και τη βούληση, να επιχειρηματολογήσουμε από θέσεις αρχής, αναγνωρίζοντας μια αντίστοιχη αφετηρία και στους ιδεολογικούς και πολιτικούς μας αντιπάλους.

Ούτως ή άλλως η περίοδος που διανύουμε τα τελευταία χρόνια, δείχνει με έμφαση, πόσο σημαντική είναι η χάραξη της εξωτερικής πολιτικής, τόσο στο επίπεδο της μακροπρόθεσμης εθνικής στρατηγικής, όπου οι δημοκρατικές πολιτικές δυνάμεις θα ομονοούμε και θα προσδιορίζουμε κοινούς στόχους και θα υπηρετούμε με συνέπεια, όσο και στο πεδίο του διαρκούς εκσυγχρονισμού, που πρέπει αναβαθμίζοντας, ενισχύοντας δομές και φορείς να δημιουργεί το περιβάλλον, αλλά και τον μηχανισμό, που θα επιτρέπουν την αποτελεσματική άσκηση της εξωτερικής πολιτικής. Διότι στο διεθνές περιβάλλον ανακατάταξης κι αβεβαιότητας που, δυστυχώς, θα επαναλάβω ότι η μόνη σταθερά στη γειτονιά μας είναι μια προκλητική, μια αναθεωρητική, μια σπασμωδική Τουρκία, η οποία περιμένει ίσως κι από την Ελληνική Πλευρά το fau pack, που δε θα της δώσει.

Μέσα σε αυτό το περιβάλλον η Κυβέρνηση αξιοποιεί με υπευθυνότητα κάθε δυνατότητα, να ενισχυθεί η διεθνής μας σχέση και θέση με διμερείς, με πολυμερείς - όπως είπα και την προηγούμενη φορά – συνεννοήσεις, με εκκρεμότητες δεκαετιών να επιλύονται με τους πλέον εθνικώς συμφέροντες όρους με την αποτρεπτική ισχύ των Ενόπλων Δυνάμεων, να ενισχύεται με την παρουσία μας, να δίδεται με έμφαση παντού στο Αιγαίο, στην Ανατολική Μεσόγειο, στο Λιβυκό, όπου οι Ελληνικές Ένοπλες Δυνάμεις, αλλά και η ελληνική διπλωματία δίνουν το παρών.

 Έτσι, λοιπόν, έτοιμοι να υπερασπιστούμε ως χώρα τα συμφέροντά μας αξιοποιούμε αυστηρά εντός του πλαισίου της νομιμότητας όλα τα προσήκοντα διπλωματικά μέσα για την εμπέδωση αυτού του κλίματος ειρήνης και συνεργασίας στην ευρύτερη περιοχή και αξιοποιώντας τα σε αυτήν την κατεύθυνση της διαρκούς αναβάθμισης της διεθνούς θέσης της χώρας με τις προβλέψεις του σχεδίου νόμου που συζητάμε υπηρετείται με αυτήν τη νομοθετική πρωτοβουλία που θέτει την ιδιαίτερη σφραγίδα αυτής της κυβερνώσας πλειοψηφίας η προσπάθεια να καταβάλλονται σοβαρές, ειλικρινείς και να γίνονται παραγωγικές ενέργειες προς την επίτευξη μιας πολύπλευρης σύνθεσης συνεννόησης, ελπίζω ότι θα την αποτυπώσει και το περιεχόμενο του σχεδίου νόμου για το οποίο σήμερα συζητάμε σε συνέχεια της διαδικασίας που ξεκίνησε την προηγούμενη βδομάδα.

 Τώρα ξανά σε ό,τι αφορά την γενική φιλοσοφία του νομοσχεδίου, σε ό,τι αφορά τους άξονές του δεν αλλάζουν τα βασικά.

Το πρώτο μέρος όντως συνιστά τον, κατά κυριολεξία, Οργανισμό του Υπουργείου, προβλέπει τη διάρθρωση στους τρεις οργανωτικούς πυλώνες, τις διεθνείς σχέσεις, τις οικονομικές σχέσεις και την εξωστρέφεια, τα θέματα του απόδημου ελληνισμού.

 Εξακολουθούμε στην κατεύθυνση και την απόφαση σύστασης των δύο νέων Γενικών Γραμματειών, της Γενικής Γραμματείας Οικονομικών Σχέσεων και Εξωστρέφειας που εντάσσει την οικονομική διπλωματία στον πυρήνα της λειτουργίας του Υπουργείου ως αναπόσπαστο τμήμα της εξωτερικής μας πολιτικής, καθώς επίσης και της Γενικής Γραμματείας Απόδημου Ελληνισμού και Δημόσιας Διπλωματίας μετά από ενοποίηση για τον ενιαίο και αποτελεσματικότερο συντονισμό και την υλοποίηση όλων των δράσεων και λειτουργιών που εξυπηρετούν τις ανάγκες των Ελλήνων σε προξενικά, θρησκευτικά, μορφωτικά και πολιτιστικά θέματα στο εξωτερικό και το εσωτερικό. Μέσα από αυτήν τη Γενική Γραμματεία προάγεται, αναδεικνύεται με αναβαθμισμένο, πλέον, τρόπο η διεθνής εικόνα της χώρας και ενισχύεται ο ρόλος του οικουμενικού ελληνισμού και της ομογένειας.

Ιδιαίτερη σημασία έχει, βεβαίως, η επαναλειτουργία του Συμβουλίου Απόδημου Ελληνισμού.

 Κύριε Πρόεδρε, είμαστε ζωηροί, αλλά είμαστε σε τόσο θετικό πνεύμα και κλίμα που και αυτή η ζωηράδα μας δίνει τόνο, ούτως ώστε να συνεχίσουμε και να μην δημιουργούμε συνθήκες κοιμήσικες και συνθήκες πλήξης που δεν εξυπηρετούν τελικά -αν θέλετε- το σφρίγος που πρέπει να έχει η διαδικασία συζήτησης ενός νομοσχεδίου. Συνεπώς, η ζωηρότητα είναι ευπρόσδεκτη.

Εν πάση περιπτώσει στο πλαίσιο του εξ ορθολογισμού των δομών του Υπουργείου, μειώνεται -το είπαμε και την προηγούμενη φορά- ο αριθμός των επιμέρους οργανωτικών μονάδων της Κεντρικής Υπηρεσίας, οι διευθύνσεις από 65 σε 48, τα τμήματα από 200 περίπου 67, οι υπηρεσίες που υπάγονται απευθείας στον Υπουργό γίνονται 12.

Στην ενίσχυση της αποτελεσματικότητας των δράσεων του Υπουργείου, όπως έχουμε ήδη συζητήσει, θα συμβάλουν σημαντικά η Υπηρεσία Συντονισμού, η Διεύθυνση Στρατηγικού και Επιχειρησιακού Σχεδιασμού για τον σχεδιασμό την στοχοθεσία την παρακολούθηση των πεδίων δράσης των τριών πυλώνων. Εξακολουθούμε στην πορεία της τομής που φέρνει η θεσμοθέτηση του Κέντρου Σχεδιασμού Εξωτερικής Πολιτικής. Επαναλαμβάνω -όπως ακριβώς το είπα στην πρώτη ανάγνωση του νομοσχεδίου, όπως το λέμε στα χωριά μας- ένα think tank το οποίο θα είναι εξαιρετικά χρήσιμο. Είναι μία ανάγκη που πιστεύω ότι έχει καταστεί τα τελευταία έτη προφανής σε όλους για μια δεξαμενή σκέψης, η οποία θα υπάγεται στον Υπουργό.

Συστήνεται επίσης Γραφείο Αμυντικής Διπλωματίας ως δομή συντονισμού μεταξύ του Υπουργείου Εξωτερικών και του Υπουργείου Εθνικής Άμυνας. Η δομή του συγκεκριμένου γραφείου είναι ακόμα υπό εξέταση ούτως ώστε να εξευρεθούν οι καλύτερες δυνατές λύσεις που θα έχουν και τα ορθότερα αποτελέσματα.

Κατά τις προβλέψεις του Γενικού Κανονισμού Προστασίας Δεδομένων της Ευρωπαϊκής Ένωσης το πνεύμα της ψηφιακής εποχής δεν θα μπορούσε να λείπει και δεν υπάρχει κάποιου είδους διαφωνία επ’ αυτού για την ταχύτερη εξυπηρέτηση πολιτών, φορέων συστήνεται το Γραφείο Υπεύθυνου Προστασίας Δεδομένων και καταργείται η Μεταφραστική Υπηρεσία με την καθιέρωση ενός νέου συστήματος μεταφράσεων με τη σύσταση σώματος πιστοποιημένων μεταφραστών. Ενδεχομένως, εδώ έχουμε μια μικρή αλλαγή διατύπωσης όσον αφορά στο τι είναι ένα ισότιμο ή αρμοδίως αναγνωρισμένο πτυχίο ακριβώς σύμφωνα με το γενικό πνεύμα της εποχής και τις αλλαγές που ήδη έχουν γίνει στην αναγνώριση των πτυχίων και το τι εστί ισοτιμία και το πώς αυτή ουσιαστικά διατυπώνεται με τον ορθότερο τρόπο σε ένα νομικό κείμενο.

Μια και μιλάμε για αλλαγές καταβάλλονται προσπάθειες ούτως ώστε να προσεγγίσουμε το ζήτημα των νοσηλίων με όσο το δυνατόν μεγαλύτερη ευαισθησία από τη μία για πραγματικές ανάγκες οι οποίες τίθενται ενώπιον μας και μπροστά στις οποίες δεν έχουμε περιθώριο να ορρωδούμε, από την άλλη όμως με έναν ρεαλιστικό και αποτελεσματικό τρόπο που θα εξασφαλίζει πρώτα και κύρια την κάλυψη των ανθρώπων μας στο εξωτερικό, όπου και αν αυτοί βρίσκονται, τόσο για τους ίδιους όσο και για τις οικογένειές τους.

Η Γενική Διεύθυνση Οικονομικών Υπηρεσιών εξάλλου, που συστήνεται με στόχο την αποτελεσματικότερη οικονομική διαχείριση και την ευθυγράμμιση με τις διατάξεις του δημοσίου λογιστικού, όπως και η Γενική Διεύθυνση για την Αναπτυξιακή και Ανθρωπιστική Αρωγή αποτελούν επίσης προβλέψεις του νομοσχεδίου -οι οποίες δεν αλλάζουν- στις οποίες αντιλαμβάνομαι ότι υπάρχει μία ομοθυμία και οι οποίες θα εξυπηρετήσουν τους στόχους και τις προβλέψεις του νομοσχεδίου γενικώς αλλά και ειδικότερα.

Ανθρώπινο δυναμικό, θα ήθελα να μην σταθώ ξανά σε έκταση, αλλά να επαναλάβουμε τη σύσταση της Διεύθυνσης Εκπαίδευσης και Ανάπτυξης Ανθρωπίνων Πόρων. Οι ανθρώπινοι πόροι είναι η περιουσία του Υπουργείου και της ελληνικής διπλωματίας, πέρα από προϋπολογισμούς, πέρα από υλικά ή άλλα αγαθά, η κύρια, η πυρηνική περιουσία του Υπουργείου. Η συγκεκριμένη διεύθυνση τίθεται υπό τη Γενική Διεύθυνση Προσωπικού και Διοικητικής Οργάνωσης.

Κατά τα άλλα δεν θα ήθελα να μείνουμε τόσο πολύ σε περιπτώσεις εξορθολογισμού οργανικών θέσεων. Επαναλαμβάνουμε ότι οι μεταφερθέντες από το πρώην Υπουργείο Ψηφιακής Πολιτικής και Τηλεπικοινωνιών θα υπαχθούν στο νέο κλάδο Συμβούλων και Γραμματέων Επικοινωνίας, οι μεταφερθέντες από το πρώην Οικονομίας και Ανάπτυξης θα δουν να λαμβάνεται πρόνοια για την ένταξή τους στους διοικητικούς κλάδους, σύμφωνα με τα τυπικά τους προσόντα ,ως προσωπικό της νέας Γενικής Γραμματείας.

Παρακάμπτω ουσιαστικά περιπτώσεις μείωσης οργανικών θέσεων και καταλήγω ότι η καθιέρωση του νέου συστήματος αξιολόγησης, στο οποίο μετέχει και ο αξιολογούμενος υπάλληλος, αποτελεί μία πολύ σημαντική μεταρρύθμιση και καινοτομία που θα υπηρετήσει μακροχρόνια την ελληνική διπλωματία.

Ολοκληρώνοντας, ως προς τη βαθμολογική εξέλιξη του μόνιμου προσωπικού επαναλαμβάνουμε το 8βάθμιο βαθμολόγιο για τους υπαλλήλους του κλάδου Διοικητικού – Προξενικού και του κλάδου Επικοινωνιών και Πληροφορικής, τη σύσταση δύο καταληκτικών διευθυντικών βαθμών, για τους οποίους θα επιλέγονται από Υπηρεσιακό Συμβούλιο υπάλληλοι με αυξημένα τυπικά, αλλά και ουσιαστικά προσόντα. Το όριο ηλικίας τα 67 έτη για την αυτοδίκαιη αποχώρηση από την υπηρεσία των υπαλλήλων όλων των διοικητικών κλάδων του Υπουργείου. Σύσταση Δευτεροβάθμιου Πειθαρχικού Υπηρεσιακού Συμβουλίου.

Συμπερασματικά, είμαστε εδώ σήμερα, ώστε να συζητήσουμε, να αναδείξουμε, να λάβουμε υπόψη μας αλλαγές, τροποποιήσεις οι οποίες προτείνονται στο παρόν νομοσχέδιο, ούτως ώστε ξανά το νομοσχέδιο αυτό να υπηρετήσει με τις προβλέψεις του τους στόχους του εκσυγχρονισμού, του εξορθολογισμού, της ενίσχυσης της διοικητικής και λειτουργικής αποτελεσματικότητας του Υπουργείου Εξωτερικών.

Αυτά από εμένα, ως εισηγητή, στην παρούσα φάση. Είπα και πριν ότι χαίρομαι να βλέπω ότι υπάρχει μια ζωηράδα, να μην είναι κοιμήσικα τα πράγματα στην Επιτροπή μας. Βλέπω, για παράδειγμα, την κυρία Μπακογιάννη με τον κ . Βούτση να συνομιλούν και να λένε κάτι το προφανώς πολύ ενδιαφέρον, χαίρομαι ότι αυτήν τη ζωηράδα δεν την μπερδεύουμε με τον τρόπο, με τον οποίο εσχάτως ανάβουν τα αίματα με θλιβερό τρόπο σε άλλα πεδία αντιπαράθεσης, τα οποία ενώ δεν είναι καν σχετιζόμενα με το αντικείμενο τού γιατί βρισκόμαστε εδώ, κινδυνεύουν να αντικαταστήσουν στο νου και την αντίληψη πολλών πολιτών την έννοια και το νόημα της πολιτικής. Πολιτική είναι αυτό που κάνουμε εμείς σήμερα και ευχαριστώ όλους και όλες και εσάς, κύριε Πρόεδρε, που μου θυμίζετε ότι ήρθε η ώρα να ολοκληρώσω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Έχουμε περάσει κατά επτά λεπτά τον προβλεπόμενο χρόνο, είναι ένα πολύ μεγάλο νομοσχέδιο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ (Εισηγητής της Πλειοψηφίας):** Είναι, όμως αυτό που δεν περιμένατε, δηλαδή ίσως περιμένατε ότι η σημερινή εισήγηση θα ήταν μικρότερη του κανονικού, ακριβώς λόγω του σημείου της διαδικασίας όπου βρισκόμαστε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ.

Το λόγο έχει ο Εισηγητής της Μειοψηφίας, κ. Γιάννης Αμανατίδης.

**ΙΩΑΝΝΗΣ ΑΜΑΝΑΤΙΔΗΣ (Εισηγητής της Μειοψηφίας)**: Ευχαριστώ πάρα πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, ως ΣΥ.ΡΙΖ.Α. - Προοδευτική Συμμαχία στις συνεδριάσεις της Επιτροπής Εξωτερικών και Άμυνας εκφράσαμε τις απόψεις μας για το πώς τοποθετούμαστε στο ερώτημα ποια εξωτερική πολιτική θέλουμε για τη χώρα μας, με ποιο Υπουργείο Εξωτερικών και με ποιον τρόπο και μέσα μπορούν να υλοποιηθούν οι στόχοι της χώρας.

Κύριε Πρόεδρε, στηρίζουμε μια ενεργητική, πολυδιάστατη εξωτερική πολιτική για την προάσπιση της κυριαρχίας και των κυριαρχικών δικαιωμάτων της Ελλάδας, με ειρηνική διευθέτηση των διαφορών με τα γειτονικά κράτη στο πλαίσιο του διεθνούς δικαίου, επιδιώκουμε την εδραίωση του ρόλου της Ελλάδας ως του πιο σημαντικού πυλώνα ειρήνης, σταθερότητας, ασφάλειας και ανάπτυξης στην περιοχή μέσω της αναβάθμισης του διεθνούς ευρωπαϊκού και περιφερειακού γεωπολιτικού και οικονομικού της ρόλου.

Εδραιώσαμε, λοιπόν, το κύρος και το ρόλο της χώρας εντός και πέραν της Ευρωπαϊκής Ένωσης, αξιοποιήσαμε όλους τους διεθνείς οργανισμούς, λύσαμε ένα από τα μείζονα εθνικά ζητήματα της χώρας με τη Συμφωνία των Πρεσπών και καταστήσαμε την Ελλάδα κύριο πυλώνα ειρήνης και σταθερότητας στα Βαλκάνια και την Ανατολική Μεσόγειο.

Επιδιώκουμε έναν Οργανισμό του ΥΠΕΞ που βλέπει στο μέλλον και που προωθεί τη διεθνή θέση της χώρας και τις προτεραιότητες της εξωτερικής μας πολιτικής στο σύγχρονο, απαιτητικό και, ορισμένες φορές, δυσχερές διεθνές περιβάλλον. Ένα σύγχρονο και, ταυτόχρονα, αποτελεσματικό ΥΠΕΞ απέναντι στις πολυπλοκότητες της ψηφιακής εποχής και στην τέταρτη βιομηχανική επανάσταση, έναν ορθολογικό και λειτουργικό Οργανισμό που να ανταποκρίνεται στις ανάγκες της σύγχρονης διπλωματίας.

Κύριε Πρόεδρε, κύριε Υπουργέ και κυρίες και κύριοι συνάδελφοι, η εξέλιξη της συζήτησης, ιδιαίτερα μετά την ακρόαση των φορέων οι οποίοι κατέθεσαν ολοκληρωμένες προτάσεις, επιβεβαιώνει τις αρχικές μας εκτιμήσεις ότι, παρά τα δειλά βήματα και την υιοθέτηση αρκετών εκ των άρθρων του δικού μας νομοσχεδίου τα οποία θεωρούμε θετικά, δεν γίνονται οι απαιτούμενες τομές, επιτείνει αντί να επιλύει τα μεγάλα προβλήματα που υπάρχουν, φυσικά λόγω της υπό χρηματοδότησης και υπό στελέχωσης του ΥΠΕΞ, τα οποία στερούν τις Διπλωματικές Αρχές μας εργαλείων και δυνατοτήτων για εξωστρεφείς δράσεις, ομφαλοσκοπεί και διακρίνεται από εσωστρέφεια, παρά τις διακηρύξεις. Η εκτίμηση αυτή καθιστά πιο απαραίτητη την αποδοχή, εκ μέρους του Υπουργείου Εξωτερικών, σημαντικών παρατηρήσεων και προτάσεων, κύριε Υπουργέ, που εκφράστηκαν από τις συνδικαλιστικές συλλογικότητες των εργαζομένων του ΥΠΕΞ στην Επιτροπή Εξωτερικών και Άμυνας.

Στη σημερινή συνεδρίαση περιμένω να ακούσω από τον κύριο Υπουργό ποιες από τις προτάσεις των φορέων αποδέχεται και ποιες είναι οι νομοτεχνικές βελτιώσεις στο νομοσχέδιο. Σε κάθε περίπτωση, μέχρι αύριο και πριν από την Ολομέλεια, κύριε Υπουργέ, θα θέλαμε να αποσταλούν, τουλάχιστον στους Εισηγητές, αυτά τα οποία πρόκειται να καταθέσετε ως νομοτεχνικές βελτιώσεις, προσθήκες, αφαιρέσεις κ.λπ., έτσι ώστε να μπορέσουμε να τοποθετηθούμε ολοκληρωμένα στην Ολομέλεια της Βουλής.

Ως ΣΥ.ΡΙΖ.Α. - Προοδευτική Συμμαχία καταθέσαμε στην Επιτροπή μας και την έχετε δει, κυρίες και κύριοι συνάδελφοι, τροπολογία που, κατά τη γνώμη μας και θέλουμε να τη συζητήσουμε, επιλύει το σοβαρό πρόβλημα των νοσηλίων και της ιατροφαρμακευτικής δαπάνης για τους υπαλλήλους που υπηρετούν στην Εξωτερική Υπηρεσία του Υπουργείου και μετά από τη συζήτηση αυτή, η κατάθεσή της, βελτιωμένης, στην Ολομέλεια είναι για εμάς μονόδρομος. Θα ξανά κατατεθεί στην Ολομέλεια με όποιες τυχόν αλλαγές βγουν μέσα από τη συζήτηση, οι οποίες μπορούν να την κάνουν καλύτερη.

 Δεν θα την διαβάσω όλη την τροπολογία εδώ, θέλω να δώσω όμως το πνεύμα, αν το θέλετε. Το λύνει αυτό το θέμα, δίνοντας την δυνατότητα στους υπαλλήλους να παίρνουν και να καταβάλλονται ως νόμιμα έξοδα από τις Οικονομικές Διευθύνσεις Κεντρικής Υπηρεσίας του ΥΠ.ΕΞ. τα χρήματα αυτά. Τα δικαιολογητικά υποβάλλονται στις αρμόδιες Οικονομικές Υπηρεσίες του ΥΠ.ΕΞ. από τον δικαιούχο. Και βέβαια, ο δικαιούχος είναι υποχρεωμένος να στείλει τα δικαιολογητικά και τα αποδεικτικά της νοσηλείας δίνοντας την εξουσιοδότηση- δήλωση στην Οικονομική Υπηρεσία να πάρει το ποσό που δικαιούνται από τον ΕΟΠΥΥ στην περίπτωση που έχει καταβάλει τις δαπάνες και να τα πάνε στην Οικονομική Υπηρεσία στο ΥΠ.ΕΞ.. Και βέβαια, στην περίπτωση που παραλείψει να τα υποβάλει καταλογίζονται σε βάρος του Κ.ΕΛ.ΔΑ..

 Όπως, επίσης και ότι στην τροπολογία , αυτό θα το διαβάσω, οι αδιάθετες καθαρές εισπράξεις των προξενικών τελών και δικαιωμάτων εγγράφονται κάθε Μάρτιο και Ιούνιο στον προϋπολογισμό του Υπουργείου Εξωτερικών, προκειμένου να καλυφθούν δαπάνες ιδίως λειτουργικές, δαπάνες παράστασης και δημόσιας διπλωματίας του Αρχών εξωτερικού, δαπάνες σχετικές με την προηγούμενη παράγραφο και προμήθειες ηλεκτρονικού εξοπλισμού και δαπάνες μεταθέσεων του Υπουργείου Εξωτερικών.

Νομίζω ότι αυτή η ρύθμιση είναι ιδιαίτερα σημαντική, γνωρίζοντας και τη μείωση την οποία έχουνε αυτή τη στιγμή τα προξενικά έσοδα στις κατά τόπους Αρχές.

Την καταθέσαμε, λοιπόν, στην Επιτροπή και περιμένουμε, κύριε Υπουργέ, την τοποθέτησή σας επ΄ αυτής, καθώς επίσης και όλων των Κομμάτων. Όπως προανέφερα πρόθεσή μας είναι με τυχόν βελτιώσεις να κατατεθεί και στην Ολομέλεια της Βουλής και να υποστηριχθεί, εφόσον βέβαια συμφωνούμε από όλα τα Κόμματα.

Επί της ουσίας, για την αποστολή του ΥΠ.ΕΞ.. Κύριε Πρόεδρε, στο Υπουργείο Εξωτερικών δεν αξιοποιείτε τις δημοσιονομικές δυνατότητες για αύξηση του προϋπολογισμού του ΥΠ.ΕΞ. και πρόσληψη προσωπικού, δυνατότητες που σήμερα υπάρχουν και σαφώς δεν υπήρχαν επί κυβέρνησης ΣΥ.ΡΙΖ.Α.. Κρατάτε εσείς χαμηλά τον προϋπολογισμό. Ο τελευταίος προϋπολογισμός του 2021 που ανέρχεται μόλις στο ποσό των 280 εκατομμυρίων περίπου, καθιστά απολύτως δυσχερή την ενσωμάτωση του κλάδου Συμβούλων και Γραμματέων Επικοινωνίας και ανεφάρμοστη την πρόβλεψη για τη ιδρυόμενες νέες δομές.

Μειώνετε τις οργανικές θέσεις και δεν προβαίνετε σε σημαντικό αριθμό προσλήψεων υψηλής κατάρτισης μέσω ΑΣΕΠ ή Σχολής Δημόσιας Διοίκησης που θα ανανέωνε το στελεχιακό δυναμικό του ΥΠ.ΕΞ., ενώ διατηρείτε εξαιρετικά αρνητική αναλογία υπαλλήλων του εξωτερικού σε σχέση με το εσωτερικό.

Επισημαίνεται, βεβαίως, εδώ και σημειώνεται ότι η μείωση 120 θέσεων στους διπλωμάτες συντελείται στους χαμηλούς βαθμούς, θέτοντας σε κίνδυνο τη μελλοντική στελέχωση του κάτ.΄ εξοχήν επιτελικού κλάδου του ΥΠ.ΕΞ..

Ανάλογες μειώσεις συντελούνται και στους άλλους κλάδους του διοικητικού προξενικού των επικοινωνιών πληροφορικής και της διοικητικής και λογιστικής υποστήριξης, οι οποίες σε συνδυασμό με τις προβλεπόμενες μετατάξεις άνευ εξετάσεων γλώσσας ή ειδικών προσόντων που ίσχυαν μέχρι σήμερα προκαλούν σοβαρά προβλήματα στη σύνθεση του προσωπικού.

Η άποψη που εκφράστηκε στην 1η Συνεδρίαση ότι τις καταργούμε αυτές τις θέσεις αφού έτσι κι αλλιώς δεν ήταν καλυμμένες, κατά την άποψή μας δεν αποτελεί σοβαρό επιχείρημα, καθώς ήδη υπάρχουν αυξημένες ανάγκες και μπορεί να υπάρξει σχεδιασμός σε βάθος χρόνου με σταθερούς ρυθμούς να γίνει η κάλυψή τους.

Η κατάργησή τους δημιούργει προσθετά εμπόδια στην προσπάθεια αυτή.

Θέλω να σας πω κ. Υπουργέ και κύριες και κύριοι συνάδελφοι, το γνωρίζετε και όλοι το γνωρίζουμε, είχαμε και εμείς εμπειρία, οργανικές θέσεις που καταργούνται δύσκολα επανα συστήνονται. Αυτό είναι ο κανόνας. Όπου έχουν καταργηθεί οργανικές θέσεις σε Υπουργεία, σε νοσοκομεία, η επανασύσταση τους περνάει από χίλια κύματα και δεν είναι στο τέλος εφικτή. Γι’ αυτό σας καλούμε να μην προχωρήσετε στην κατάργηση των οργανικών θέσεων.

Εδώ, κ. Υπουργέ, θέλω να τονίσω και το εξής, ότι δεν μπορούν τα προβλήματα τα διοικητικά που δημιουργεί η υποστελέχωση να αντιμετωπίζονται με αύξηση υπηρέτησης των Γραμματέων και με διπλασιασμό των ειδικών αποστολών.

Να σας και ένα παράδειγμα, η κατάργηση θέσεων από την Τεχνική Υπηρεσία τη στιγμή που καταρρέουν, κυριολεκτικά και μεταφορικά, δομές που είναι είτε στο εσωτερικό είτε στο εξωτερικό στις Πρεσβείες μας και τα κτίρια νομίζω ότι είναι προβληματική.

Γνωρίζω την κατάσταση των κτιρίων, γνωρίζω και το τι γίνεται στο εξωτερικό. Δεν θα πρέπει να καταργηθούν οι θέσεις αυτές από την τεχνική υπηρεσία. Η συγχώνευση των πολιτικών διευθύνσεων με αποτέλεσμα την υποβάθμιση της πολιτικής για διμερείς σχέσεις με σημαντικές ευρωπαϊκές χώρες, το ανέφερα και στην προηγούμενη φορά, Γερμανία, Γαλλία, Ιταλία, που ήταν ξεχωριστά, η Κίνα, η λατινική Αμερική που εξαφανίζεται από τις ΗΠΑ. Ενώ συγχωνεύονται, λανθασμένα κατά την εκτίμησή μας, οι πολιτικές διευθύνσεις, πολλαπλασιάζονται, χωρίς λόγο, οι διευθύνσεις στρατηγικού συντονισμού με συνταγματικές επικαλύψεις. Η αναγκαία γενική θεώρηση μιας ευρύτερης περιοχής, γιατί αυτό χρησιμοποιήθηκε σαν επιχείρημα στην πρώτη συνεδρίαση, μπορεί να καλυφθεί με καλή συνεννόηση, συνεργασία και συντονισμό των διευθύνσεων και δεν μπορεί να είναι δικαιολογία υποβάθμισης της πολιτικής ιδιαίτερων διμερών σχέσεων. Η διάρθρωση και οι αρμοδιότητες των υπηρεσιών του Υπουργείου, καθορίζονται στο ίδιο σώμα του σχεδίου νόμου, γεγονός που θα δυσκολέψει την εφαρμογή του νόμου, αφού δεν θα λειτουργήσει ως νόμος πλαίσιο, με αλληλο επικαλυπτόμενες αρμοδιότητες και λεπτομέρειες τεχνικού χαρακτήρα.

Κυρίες και κύριοι συνάδελφοι, η Γενική Γραμματεία Ευρωπαϊκών Υποθέσεων καταργείται και οι αρμοδιότητές της περιέρχονται επιβαρυντικά, κατά την άποψή μας, στον υπηρεσιακό γενικό γραμματέα, ο οποίος έχει πολιτικές, διοικητικές, οικονομικές διευθύνσεις, με ένα τεράστιο φόρτο αρμοδιοτήτων. Αν θα δείτε το οργανόγραμμα, στην τελευταία σελίδα του σχεδίου νόμου, θα δείτε πόσος όγκος είναι επάνω στον υπηρεσιακό γενικό γραμματέα.

Ένα σημαντικό ζήτημα για εμάς είναι ότι, υπάρχει υποβάθμιση της Γενικής Γραμματείας Απόδημου Ελληνισμού, με τη μετατροπή της σε μία Διεύθυνση και την υπαγωγή της σε μία Γενική Γραμματεία, με τη δημόσια διπλωματία, τη θρησκευτική και πολιτική διπλωματία και τις προξενικές υποθέσεις. Η συγχώνευση αυτή, καθιστά αναποτελεσματική και προβληματική την άσκηση πολιτικής, όχι μόνο στο πεδίο του απόδημου ελληνισμού, αλλά και σε όλα τα πεδία που αναφέρονται. Ως παράδειγμα, μπορώ να αναφέρω την αδυναμία λειτουργικής ένταξης και προσαρμογής του κλάδου συμβούλων και γραμματέων επικοινωνίας στον οργανισμό, που θα μπορούσε να αποτελέσει ένα δυναμικό σχήμα οργάνωσης, της νέας εξωστρεφούς δραστηριότητας της δημόσιας διπλωματίας. Είχα κάνει και εχθές, κύριε Υπουργέ, την πρόταση για την ανάπτυξη της πολιτιστικής διπλωματίας να έρθει η κυβέρνηση να πάρει απόφαση, το Ελληνικό Ίδρυμα Πολιτισμού να επανέλθει στο Υπουργείο Εξωτερικών και το ΕΚΕΒΙ, το οποίο είναι συγχωνευμένο μαζί με το Ελληνικό Ίδρυμα Πολιτισμού, να παραμείνει στο Υπουργείο Πολιτισμού ως ξεχωριστός οργανισμός, για να γίνει μια στοχευμένη πολιτική ανάπτυξης του βιβλίου. Στη θεσμική μνήμη υπάρχει νομοσχέδιο, κύριε Υπουργέ, έτοιμο θα σας έλεγα, κατά 99,9%. Ψάξτε το και νομίζω ότι είναι σε θετική κατεύθυνση.

Επίσης, κύριε Υπουργέ, δεν μπορείτε να μην λάβετε υπόψη σας, τα δεκάδες τηλεγραφήματα πέρυσι που παραλήφθηκαν -και νομίζω και στο Υπουργείο Εξωτερικών στον Υφυπουργό τον κύριο Βλάση, πρέπει να τα έχει - από δεκάδες ομογενειακές οργανώσεις, οι οποίες είδαν με το πρίσμα, το οποίο εμείς έχουμε δει τη συγχώνευση, την υποβάθμιση αυτή της Γενικής Γραμματείας Απόδημου.

Συμφωνούμε με τις διατάξεις για το ΣΑΕ, προτείνοντας στην παράγραφο 2 του άρθρου 453 να προστεθεί μετά τη φράση «ομογενειακές οργανώσεις» οι λέξεις «και συλλογικότητες», ώστε να δοθεί η δυνατότητα ευρύτερης συμμετοχής στα περιφερειακά όργανα του ΣΑΕ, περισσότερων ομάδων και μονάδων της ομογένειας, που δεν συμμετέχουν στις ήδη υπάρχουσες οργανώσεις. Είναι ένα πρόβλημα, που όλοι μας γνωρίζουμε και για το λόγο αυτό, προσπαθούμε να το βελτιώσουμε.

Άλλο σημείο, ο στρατηγικός σχεδιασμός και διεθνής πολιτική δείχνουν την ανάγκη ίδρυσης Συμβουλίου Εθνικής Ασφάλειας. Διάταξη που περιλαμβανόταν στο σχέδιο νόμου του 2019 που είχαμε καταρτίσει. Ένας σύγχρονος θεσμός, που έχει υιοθετηθεί από πολλές χώρες, κρίσιμο για τη χώρα, όσον αφορά τη στρατηγική ασφάλειας της. Ο υπό διαβούλευση οργανισμός στο ΥΠΕΞ δεν περιέχει καμία πρόταση για τη βελτίωση του τρόπου λειτουργίας και στέλεχος των γενικών προξενείων, των προξενείων, των προξενικών γραφείων των πρεσβειών μας, της εξωτερικής υπηρεσίας, με στόχο την μετάβασή του στην ψηφιακή εποχή.

Για την μεταφραστική υπηρεσία. Κύριε Υπουργέ, δεν συμφωνούμε με την κατάργησή της, με τον τρόπο μάλιστα που έρχεται στο παρόν νομοσχέδιο. Η δική μας πρόταση περιγράφεται αναλυτικά στο άρθρο 32 του σχεδίου του οργανισμού, που καταθέσαμε τον Απρίλιο του 2019. Ωστόσο αναγνωρίζουμε την αναγκαιότητα για συνολική ρύθμιση του αντικειμένου της μετάφρασης, που όμως δεν είναι αρμόδιο μόνο το ΥΠΕΞ και χρήζει μιας συνολικής αντιμετώπισης από την κυβέρνηση, από οποιαδήποτε κυβέρνηση, θα σας έλεγα.

Κύριε Πρόεδρε, το ζητούμενο για την πολιτική ηγεσία θα πρέπει να είναι ο προτεινόμενος Οργανισμός να δημιουργεί τις προϋποθέσεις ανάπτυξης συνεργειών μεταξύ των Υπηρεσιών, χωρίς επικαλύψεις και χωρίς απώλειες στο προβλεπόμενο προς υλοποίηση έργο και αποτελεσματικής αξιοποίησης των πόρων του Υπουργείου.

Στην κατεύθυνση της δημιουργίας ενός Οργανισμού επικαιροποιημένου, σύγχρονου, λιτού, με διαλειτουργικότητα των Υπηρεσιών, ικανού να ανταποκριθεί στις ανάγκες εξυπηρέτησης των εθνικών συμφερόντων της πατρίδας μας, εισηγούμαστε- και θα τα καταθέσω και γραπτά και θα σας τα δώσω- τις παρακάτω νομοτεχνικές βελτιώσεις-τροποποιήσεις, που θεωρούμε ότι καλύπτουν μεγάλο ποσοστό των προτάσεων.

Στο άρθρο 2 την προσθήκη: «Κάθε άλλη αρμοδιότητα σχετική με τις διεθνείς σχέσεις της χώρας που δεν έχει ανατεθεί σε άλλη δημόσια Αρχή.»

 Στο άρθρο 3 την προσθήκη: «Το Υπουργείο Εξωτερικών επιδιώκει, Ι, τη βελτίωση της διεθνούς εικόνας της Ελλάδας στο εξωτερικό, μέσα από την άσκηση δημόσιας διπλωματίας.»

Στο άρθρο 145 και 146, είναι οι θέσεις για το τι θεωρούμε επίσημη μετάφραση, όπως και ποιες είναι οι αρμοδιότητες των πιστοποιημένων μεταφραστών. Είναι η άποψη την οποία είχαμε και στο σχέδιο νόμου και αυτή την οποία εκφράζει ο σύλλογος των πιστοποιημένων μεταφραστών του Υπουργείου Εξωτερικών και θεωρώ, ότι ενώ λέτε στο νομοσχέδιο ότι το Υπουργείο Εξωτερικών εποπτεύει το Σώμα των μεταφραστών, δεν υπάρχει πουθενά κάποια εποπτεία. Εδώ ίσως υπάρχει η ανάγκη, να υπάρξει ένα γραφείο συντονισμού στο ΥΠΕΞ του Σώματος, αν προχωρήσετε σε αυτό.

Για τις ειδικές αποστολές και τη διάρκεια των ειδικών αποστολών, έτσι όπως δεν υπερβαίνει για τον κλάδο των ΟΕΥ, στο άρθρο 334. Να προστεθεί ο κλάδος του ΟΕΥ.

Στο άρθρο 381 για την αποχώρηση λόγω ηλικίας. Προτείνεται να προστεθεί στην παράγραφο 6 και ο βαθμός του γενικού συμβούλου Β, ΟΕΥ κατ’ αντιστοιχία του διπλωματικού κλάδου, καθώς ο μόνος λόγος αποχώρησης από την Υπηρεσία με αυτό το βαθμό είναι ο μικρός αριθμός των θέσεων αυτών για τον κλάδο ΕΙ και η μεγάλη καθυστέρηση στις προαγωγές που παρατηρείται διαχρονικά. Έτσι στην παράγραφο 6, να προστεθεί ότι ΟΕΥ ή β.

Στο άρθρο 355 της παραγράφου 1, ενώ για τους διπλωματικούς υπαλλήλους γράφει ότι συνταξιοδοτούνται όταν συμπληρώσουν 35 χρόνια υπηρεσίας στον κλάδο αυτό, στους ΕΙ λέει να συμπληρώσει τα 35 χρόνια δημόσια υπηρεσία. Να αντικατασταθούν οι λέξεις «δημόσια υπηρεσία» με τις λέξεις «στον κλάδο».

Για τις αρμοδιότητες του προϊστάμενου γραφείων δημόσιας διπλωματίας στο άρθρο 316, πρέπει να γίνει διευκρίνιση και η διατύπωση να αλλάξει, για να μην υπάρχουν επικαλύψεις. «Επικοινωνούν με ελληνικές επιχειρήσεις, Φορείς και Οργανισμούς στο αντικείμενο αρμοδιότητάς τους», αυτή είναι η πρόσθεση.

Στο άρθρο 334, είναι η πρόσθεση «δεν επαρκούν και αποτελούν αντικίνητρο» και είναι η πρόσθεση και του κλάδου ΟΕΥ των εξαιρέσεων για τους 6 μήνες, χρειάζεται περισσότερος χρόνος.

Στο άρθρο 329, πάλι για τον κλάδο των εμπειρογνωμόνων και για τις ειδικές αποστολές, εκεί ζητείται η εξαίρεση πάλι- γιατί είναι λίγο το χρονικό διάστημα- του κλάδου των εμπειρογνωμόνων, έτσι όπως το είπαμε.

Υπάρχουν θέματα, κύριε Υπουργέ, με τον κλάδο συμβούλων και γραμματέων επικοινωνίας. Εισάγεται, προφανώς, δυσμενής μεταχείριση σε βάρος του κλάδου συμβούλων των γραμματέων επικοινωνίας, κατά παράβαση της Συνταγματικής Αρχής της Ισότητας. Δεν σας τα διαβάζω όλα, θα κατατεθούν και θα πάνε και στη δημοσιότητα, δεν υπάρχει η ένδειξη δηλαδή του κλάδου στις διατάξεις του ειδικού μισθολογίου και υπήρχε η διάταξη αυτή στο σχέδιο νόμου στο Open Gove όταν είχε βγει για τη διαβούλευση, αλλά τώρα έχει αποσυρθεί. Υπάρχει η δυσμενής μεταχείριση ως προς την κατανομή των θέσεων στο βαθμολόγιο.

Επίσης, κύριε Υπουργέ, εφόσον προχωρήσετε στην κατάργηση και δεν αλλάξετε τη θέση σας για την κατάργηση της Μεταφραστικής, προτείνουμε την αλλαγή του άρθρου 451 όπως ήταν και στο αρχικό σας σχέδιο πριν να έρθει στη ΚΕΝΕ, για το Προσωπικό της Μεταφραστικής Υπηρεσίας του Υπουργείου Εξωτερικών, που κατά την έναρξη του παρόντος κατέχει προσωποπαγείς θέσεις με συμβάσεις εργασίας και λοιπά, διατηρεί τις θέσεις του στις ειδικότητες που κατέχει, οι οποίες μεταφέρονται αυτοδικαίως στο Υπουργείο Εξωτερικών και μετατρέπονται σε οργανικές θέσεις μονίμων υπαλλήλων.

Για τις ειδικές δαπάνες στο άρθρο 437, να απαλειφθεί η πρόταση «υπό την προϋπόθεση ότι τα τέκνα των ανωτέρω υπαλλήλων έχουν φοιτήσει τα δύο αμέσως προηγούμενα χρόνια».

Στο άρθρο 351 στα τυπικά προσόντα εισαγωγής η προτεινόμενη είναι η λέξη τετραετής να γίνει τριετής.

 Στις ειδικές αποστολές. Οι ειδικές αποστολές κύριε Υπουργέ, δεν μπορούν να αποτελούν αποσπάσεις ή μεταθέσεις κρυφές ή φανερές ή ο αριθμός να ορισθεί σε 25 και όχι σε πενήντα. Διατάξεις για το πρώην προσωπικό για τις μεταφερόμενες υπηρεσίες και το προσωπικό του πρώην Υπουργείου Οικονομίας και Ανάπτυξης. Η πρόταση στην οποία κάνουμε είναι στο α΄ να μπει στον κλάδο των- προστίθεται δηλαδή στο 449- εμπειρογνωμόνων εφόσον υπάγονται στην κατηγορία ειδικό επιστημονικό προσωπικό και διαθέτουν από τα γενικά προσόντα του άρθρου 319. Οι υπάλληλοι αυτής της κατηγορίας κατατάσσονται στη βαθμίδα του εμπειρογνώμονα συμβούλου και δεν διατηρούν την προσωπική διαφορά στις παροχές τους.

Επίσης, στο άρθρο 331 θα προστεθούν τα κριτήρια για τις μετατάξεις, που δεν μπορεί να πούμε ότι έχετε την καλή διάθεση εσείς ή αν ήταν ο κύριος Κατρούγκαλος ή ο κύριος Λοβέρδος, αλλά οι μετατάξεις πρέπει να έχουν συγκεκριμένα κριτήρια γιατί λειτουργούν με αρκετή δόση αυθαιρεσίας. Υπάρχει απουσία πρόνοιας για την κατηγορία ειδικό επιστημονικό προσωπικό για την ένταξή τους στον κλάδο των εμπειρογνωμόνων. Και τέλος κύριε Υπουργέ, μία προσθήκη στη διοίκηση του Αγίου Όρους, γνωρίζετε ότι το είχα το αντικείμενο. Είναι μια έλλειψη η οποία νομίζω θα βοηθήσει στην διοίκηση του Αγίου Όρους, η προσθήκη την οποία την είχαμε στο σχέδιο του ΥΠΕΞ. Η διοίκηση του Αγίου Όρους δεν επιχορηγείται για τις δραστηριότητες τις οποίες έχει από το Υπουργείο Εξωτερικών με τακτική επιχορήγηση. Η πρόταση την οποία κάνω είναι το ΥΠΕΞ προβαίνει σε ετήσια κρατική επιχορήγηση της διοίκησης του Αγίου Όρους για την κάλυψη των λειτουργικών αναγκών της και εντός των πιστώσεων του προϋπολογισμού του.

Κάθε έτος η διοίκηση του Αγίου Όρους, υποχρεούται να υποβάλει στο ΥΠΕΞ με το πέρας διμήνου από τη λήξη του οικονομικού έτους, απολογισμό της επιχορήγησης που έλαβε. Με τον ανωτέρω υπολογισμό υποχρεούται να συνυποβάλει και τον προϋπολογισμό για το επόμενο έτος. Να έχει τακτική χρηματοδότηση την οποία θα αποδίδει για τα έσοδα έξοδα και λοιπά και προστίθεται για τον διοικητή του Αγίου Όρους, θα πρέπει να προστεθεί ένα ποσόν ακόμα το οποίο δεν υπάρχει, ότι πρέπει να είναι κάτοχος πτυχίου ανώτατου ελληνικού ή ομοταγούς αλλοδαπού ιδρύματος, δεν μπορεί να μην έχει πτυχίο πανεπιστημίου.

Αυτή είναι η προσέγγισή τους στους καιρούς που ζούμε. Θεωρώ ότι με τον τρόπο με τον οποίο λειτουργήσαμε στην Επιτροπή και ως αξιωματική αντιπολίτευση, λειτουργήσαμε υπεύθυνα. Πολύ φοβάμαι κύριε Υπουργέ ότι πολύ γρήγορα θα αναγκαστείτε να φέρετε πολλές τροπολογίες. Εύχομαι να πέφτω εγώ έξω και να έχετε εσείς δίκιο, αλλά η ζωή, η πραγματικότητα και οι απόψεις των φορέων είναι τελείως διαφορετικές. Περιμένουμε τη δική σας ομιλία και το τι ακριβώς δέχεστε ή όχι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κύριος Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Κύριε Υπουργέ, έχω ζήσει ένα κομμάτι μεγάλο των προσπαθειών του Απόστολου Κακλαμάνη ως Προέδρου της Βουλής, να διαρθρώσει έτσι τις εργασίες της νομοπαρασκευαστικής εργασίας των Επιτροπών, ούτως ώστε να επιτευχθεί η αρτιότερη κατάρτιση και συζήτηση των σχεδίων νόμων. Αυτό βέβαια προϋποθέτει συνεργασία της κυβέρνησης, προϋπέθετει συνεργασία της κυβέρνησης διότι σήμερα το μόνο που έχουμε ακούσει εδώ είναι σκέψεις τροπολογιών της αντιπολίτευσης.

Δεν υπάρχει κάποιο χαρτί εκεί μπροστά που να δηλώνει ότι τώρα στη δεύτερη ανάγνωση. Έχει γίνει η πρώτη, τα έχουμε πει, έχουμε ακούσει τους φορείς. Δεκατρείς φορείς ακούστηκαν. Υποτίθεται σήμερα ακούτε και εσείς. Πολλοί φορείς είπαν ότι πρώτη φορά μίλησαν εδώ. Δεν τους είχατε ακούσει και θα έλεγε κανείς, μιλάει η Αντιπολίτευση τόσες μέρες, δεν μιλούν άπειροι άνθρωποι. Μιλούν άνθρωποι που έχουν μια εμπειρία και αυτοί και σε σας λένε το άλφα, το βήτα το γάμα. Δεν υπάρχει η παραμικρή σας αντίδραση. Απορώ γιατί κάνουμε τη δεύτερη ανάγνωση. Δεν έχει κανένα νόημα η δεύτερη ανάγνωση, απλώς να κερδίσουμε λίγο χρόνο εμείς οι ομιλητές, να πούμε και πράγματα που δεν έχουμε προλάβει να πούμε στις άλλες τοποθετήσεις μας, ειδάλλως δεν έχει κανένα νόημα.

Η β΄ ανάγνωση, όμως, είναι η ανάγνωση της περισυλλογής, της ανάγνωσης μετά τον διάλογο, μετά τη συζήτηση. Δεν υπάρχει το Υπουργείο στη συζήτηση αυτή. Λέει τις απόψεις του, όπως τις λέμε και εμείς. Αυτοί είναι παράλληλοι μονόλογοι και πάμε στην Ολομέλεια. Θα φέρετε εκεί τις αλλαγές; Γιατί να μη τις έχουμε επεξεργαστεί ή δεν θα φέρετε καμία; Αν δεν θα φέρετε καμία, διεκπεραιώνετε με μία – να μην τη χαρακτηρίσω – με μια παγωμένη διάθεση μια συζήτηση, η οποία νομιμοποιεί τις πολιτικές επιλογές που έχετε κάνει κατά το νομοπαρασκευαστικό έργο πριν το κοινοβουλευτικό τομέα δράσης.

Τι να κάνω, λοιπόν, εγώ τώρα; Να συμπληρώσω τις άλλες μου ομιλίες. Ιδού η καταστρατήγηση της β΄ ανάγνωσης. Τι δεν είχα πει; Δεν είχα καταλάβει τι είναι αυτό το οποίο κυρίως μας λένε οι μεταφραστές. Μίλησαν τρεις φορείς, είπαν τις κοινές τους συνισταμένες. Με διευκόλυνε κα ο κύριος Κατρούγκαλος. Μου έδωσε εδώ την διάταξη την οποία προτείνουν οι ίδιοι άνθρωποι και την οποία και εγώ πιστεύω ότι πρέπει να δεχθεί η Βουλή. Αυτή η διάταξη λέει ότι και αυτοί που υπηρετούν σήμερα σε θέσεις αορίστου χρόνου, άρα όπως κουβεντιάσουμε και με τον κύριο Κατρούγκαλο, χωρίς να τίθεται πρόβλημα αντίθεσης της πρότασης μου το 103.8 του Συντάγματος, που διαμορφώθηκε ως τέτοιο το 2001 και το οποίο καταστρατήγησε ο συνάδελφός σας παλιά, ο κ. Παυλόπουλος, σε βαθμό που δεν έχει προηγούμενο, αυτοί λοιπόν οι άνθρωποι, που είναι αορίστου χρόνου σήμερα, λέει η τροπολογία που προτείνουν οι ίδιοι, να μονιμοποιηθούν στις θέσεις που προβλέπεται στο άρθρο 451 για την μεταφραστική σας υπηρεσία. Αυτό λέει. Δεν είναι παράλογο. Λογικό είναι.

 Δεύτερον, άκουσα τη Νομική Επιστημονική Υπηρεσία του Υπουργείου, την ΕΝΥ, να ισχυρίζεται τεκμηριωμένα πως δεν πρέπει οι δικηγόροι οι οποίοι θα προσληφθούν ως δικηγόροι για να στελεχώσουν ειδικές ανάγκες του Υπουργείου, να αποκαλούνται νομικοί σύμβουλοι, όπως αποκαλούνται οι σύμβουλοι της ΕΝΥ, οι επιστήμονες αυτοί οι οποίοι εργάζονται εκεί ενταγμένοι σε ιεραρχία. Δεν είναι μόνο ζήτημα συντεχνιακό. Έχει θεσμικές διαστάσεις. Ο διάλογος με τους φορείς το ανέδειξε. Το προσθέτω και αυτό.

Δεν πρόλαβα να πω εκτεταμένα τα περί αποδήμου. Μάλιστα, είχα και το πρόβλημα ότι δεν είχαν ακόμα συνεργαστεί στην κοινοβουλευτική μας ομάδα, γιατί τα φέρατε όλα γρήγορα. Κάναμε, λοιπόν, τη συνεργασία μας, ακούσαμε και τον τομέα εργασίας του κόμματος μας και η άποψη που σας μεταφέρω είναι ότι δεν συμφωνούμε με το να ενοποιείτε τη Γενική Γραμματεία Απόδημου Ελληνισμού με τη Δημόσια Διπλωματία, γιατί εκφράζουμε την ανησυχία πως ενδέχεται να μην είναι αποκλειστικός ρόλος αυτής της Γενικής Γραμματείας Απόδημου Ελληνισμού ο απόδημος, να ετεροκαθορίζεται η καθημερινότητα της δράσης της και με άλλα θέματα και, συνεπώς, μια καλή υπηρεσία που έχει το Ελληνικό Δημόσιο, την οποία εμείς ως ΠΑΣΟΚ είχαμε θεσμοποιήσει, να περιθωριοποιείται κατά κάποιο τρόπο. Όπως, επίσης, έχουμε και ανησυχίες για τον τρόπο που διαρθρώνετε την επαναλειτουργία του Συμβουλίου Απόδημου Ελληνισμού. Φυσικά θα ψηφίσουμε τη διάταξη, ενώ τη διάταξη περί ενιαίας Γενικής Γραμματείας Αποδήμου και Δημόσιας υπηρεσίας δεν θα την ψηφίσουμε.

Έχω θέσει επί της αρχής οκτώ θέματα. Επειδή οι απαντήσεις που πήρα ήταν ανεπαρκείς, δηλώνουμε ότι θα καταψηφίσουμε επί της αρχής το σχέδιο νόμου. Είχα στην πρωτολογία μου επισημάνει οκτώ σημεία πολιτικής αιχμής βάσει των οποίων τοποθετείται ένα κόμμα και λέει ναι ή όχι και τα οκτώ σημεία αυτά επιμένουμε πως είναι έγκυρα, όπως το έχουμε θέσει πολιτικά και οδηγούν με μονόδρομο στην καταψήφιση του σχεδίου νόμου επί της αρχής. Θα τα επαναλάβω τρίτη φορά με τους τίτλους του και σε ορισμένα θα προσθέσω ορισμένες καινούργιες σκέψεις.

 Καταρχάς, κυρίες και κύριοι βουλευτές, είπα, ότι είναι πρωτοφανές, η κυρία Μπακογιάννη, το ξέρει καλύτερα από μένα, διότι ως Υπουργός Εξωτερικών, έφερε τροποποίηση του νόμου του Υπουργείου Εξωτερικών και νομίζω, ότι τις υπηρεσιακές μεταβολές τις έκανε με Προεδρικό Διάταγμα -αν θυμάμαι καλά- τέσσερα Προεδρικά Διατάγματα αλλάζετε με νόμο. Πρωτοφανές - πρωτοφανές με νόμο. Δηλαδή οργανόγραμμα του Υπουργείου, που αντί να προκύπτει από κανονιστική πράξη, προκύπτει από το νόμο και θα απασχολείται η Βουλή των Ελλήνων, κάθε φορά με τροπολογίες που θα εισάγουν οι Υπουργοί, ο ίδιος ο κ. Δένδιας ή άλλοι αργότερα για να αλλάξουν τη διάρθρωση της Γ2 της Β1 κατάλογο των υπηρεσιών του Υπουργείου. Αυτό δεν έχει ξαναγίνει 480 άρθρα η αλλαγή. Μα ποια αλλαγή όταν το μισό σχέδιο νόμου εμπεριέχει αυτά. Απάντηση δεν πήραμε. Συνεπώς, το πρώτο θέμα πολιτικής αιχμής που θέτουμε, που είναι ζήτημα νομικής τάξης παραμένει ισχυρό ως επιχείρημα.

Το δεύτερο, εμπλούτισα τις γνώσεις μου, κύριε Υπουργέ, σχετικά με τη θέση του μόνιμου υπηρεσιακού Υφυπουργού, βρήκα την πρότασή σας του 2000 αντί για τον Γενικό Γραμματέα ή πάνω από το Γενικό Γραμματέα, τον υπηρεσιακό Γενικό Γραμματέα, μόνιμος υπηρεσιακός Υφυπουργός, ο οποίος είναι ο συντονιστής, αλλά και η μνήμη –θα μου πεις- κάθε φορά που θα αλλάζει η Κυβέρνηση δεν θα τον αλλάζει; Όχι, αν προβλέψουμε διαδικασίες που βάζουν στην ανάδειξή του και την Επιτροπή Θεσμών και Διαφάνειας της Βουλής. Εάν αυτό έχει ή είχε συμβεί θα είχαμε μία ζωντανή μνήμη στο Υπουργείο, που πάντως θα επιβίωνε και των αλλαγών των Υπουργών. Οπωσδήποτε, αλλά θα μπορεί και να επιβίωνε και των αλλαγών κυβερνήσεων. Είδα ότι έχει διαμορφωθεί και σχέδιο νόμου. Προσφάτως, μάλιστα από εσάς-από το κόμμα σας που προβλέπει κάτι τέτοιο σχετικό, δεν το τολμάτε.

Άρα, αν μετράμε τις αλλαγές των νόμων με κριτήριο, αυτό που για μένα είναι α και ω για την πολιτική μου πορεία, μεταρρύθμιση, αλλαγή, ή όχι, αλλαγή δεν κάνετε μένετε στον υπηρεσιακό Γενικό Γραμματέα, που δεν του αφαιρείτε διοικητικές αρμοδιότητες. Άρα, μειώνετε τη δυνατότητα του ανθρώπου -του εκάστοτε- να ασκεί το συντονιστικό του ρόλο στην ελληνική διπλωματία.

Τρίτον, τα οικονομικά όπως ήταν, έτσι θα παραμείνουν. Έρχεται η «μεταρρύθμιση» από το Υπουργείο Εξωτερικών στη Βουλή και θα φύγει έτσι όπως ήρθε. 288 εκατομμύρια ο προϋπολογισμός αφαιρουμένων, αφαιρουμένων, αφαιρουμένων, αφαιρουμένων χρήματα για την άσκηση διπλωματίας δεν υπάρχουν, μένουν λίγα και η φωτογραφία ενός πρέσβη, που του ζητά με τα χίλια μύρια να κάνει για εμάς και από κάτω του έχει έναν οδηγό άντε να έχει και έναν άνθρωπο να του ρυθμίζει την επικοινωνία, την κωδικοποιημένη επικοινωνία και τέλος.

 Τι του ζητάμε αυτού του ανθρώπου να κάνει, τι να κάνει; Και με διακριτική ευχέρεια διαχείρισης κονδυλίων μηδέν. Τι του ζητάμε να κάνει; Να είναι εκεί. Για να λέμε ότι έχουμε μια πρεσβεία. Δεν είναι καλά πράγματα αυτά. Κάνετε κάποια αλλαγή; Όχι. Το μόνο που ακούστηκε από την Κυβέρνηση είναι ότι παραδέχεται, ότι ο προϋπολογισμός είναι χαμηλός. Το παραδέχεται αυτό κι ένα κόμμα της αντιπολίτευσης, άκοπο είναι, ας το παραδεχτούμε όλοι μαζί και ας μείνουμε στα ίδια.

Μη κάλυψη θέσεων διπλωματικών υπαλλήλων με νέους διπλωμάτες. Το 2020 δεν πήρατε κανέναν στη Διπλωματική Ακαδημία, γιατί; Ένα «κάρο» μετακλητούς πήρατε, αν ήταν το πρόβλημα ο περιορισμένος προϋπολογισμός.

Από την άλλη - το είπα στην δεύτερη συζήτηση, στην δεύτερη συνεδρίαση, δεν ήσασταν εδώ, ήταν ο συνάδελφός μας, ο Υφυπουργός Εξωτερικών - από την άλλη πλευρά και είναι πάρα πολύ σοβαρό αυτό, δέκα χρόνια μετά τη δική μου μεταρρύθμιση που έδινα τη δυνατότητα ως Υπουργός Εργασίας, αλλά όχι ως Υπουργός Εργασίας όπως είναι οι σημερινοί, ως Υπουργός Εργασίας με κράνος για να έρθω από το Υπουργείο Εργασίας στη Βουλή με μία διμοιρία ματ για να πάω από τη Βουλή στο γραφείο μου, είχα πει 65 ως 67 με διακριτική ευχέρεια. Μετά από 10 χρόνια το κρατάτε για εμπειρογνώμονες, για οικονομικούς ακολούθους και για διπλωμάτες, 65 ως 67, προαιρετικά; «Διώχνετε» τους ανθρώπους σε καλή φάση της ηλικίας τους; Ενώ δεν μπαίνουν καινούργιοι; Αυτό, επειδή, έχω εμπειρία τριών Υπουργείων που «πάλευα» το 67ο για όποιον θέλει, πάντα αντιστεκόντουσαν οι Πρυτάνεις, οι γιατροί του ΕΣΥ, πάντα αντιστεκόντουσαν αυτοί που περίμεναν να φύγει από πάνω για να προχωρήσουν στη σταδιοδρομία τους. Κι ενώ δεν παίρναμε γιατρούς, ενώ δεν παίρναμε καθηγητές πανεπιστημίου, «διώχναμε» αυτούς που ήταν στα 65 τους έτη, χωρίς να τους δίνουμε τη δυνατότητα - στο πανεπιστήμιο στα 67 - να μην τους δίνουμε τη δυνατότητα, αν θέλουν, να παραμείνουν στην υπηρεσία.

Εσείς τώρα, που τους βλέπετε, τους έχετε εκεί, τους διπλωματικούς υπαλλήλους, δεν καταλαβαίνετε ότι θα ήταν πολύ καλό να τους δίνετε μια δυνατότητα παραπάνω παραμονής; Το κρατάτε ως εναλλακτικό, ως μια διακριτική ευχέρεια που το κρίνετε και εσείς. «Χαίρω πολύ». Οι μεταρρυθμίσεις «θέλουν κόπο», θέλουν «να μπαίνεις μπροστά». Οι μεταρρυθμίσεις «θέλουν να μη φοβάσαι». Οι μεταρρυθμίσεις «θέλουν να μην υποκύπτεις» στις συντεχνίες. Οι μεταρρυθμίσεις θέλουν να κάνεις αυτό που πιστεύεις ότι είναι καλό για το συμφέρον της πατρίδας σου. Όταν δεν το κάνεις αυτό, δεν κάνεις μεταρρύθμιση. Φέρνεις ένα νόμο εδώ πέρα, μετά από λίγο καιρό θα φέρει ένας άλλος άλλον έναν νόμο και έτσι θα συζητάμε.

Πέμπτο. Είχα πει κάτι στην πρώτη μου ομιλία και με παρεξηγήσατε, ίσως εγώ δεν εκφράστηκα καλά. Είχα πει ότι διαβάζοντας ποια είναι η σωστή αντιστοιχία κατά τις καλές πρακτικές, όχι σύμφωνα με νόμους, δεν υπάρχουν νόμοι γι’ αυτά, γιατί η αναλογία πόσοι διπλωματικοί υπάλληλοι υπηρετούν στην Κεντρική Υπηρεσία και πόσοι στο εξωτερικό, η δική μας σχέση, υπαλλήλων στο εξωτερικό και στην κεντρική υπηρεσία, είναι αντίθετη με τα διεθνώς υπάρχοντα. Δεν είπα ότι υπάρχει κάποιος νόμος που να λέει 4 προς 1, σε καμία περίπτωση. Λέω, κατά τις καλές πρακτικές είμαστε αλλιώς εμείς, δεν συμφωνούμε με τις καλές πρακτικές. Αυτό σας είπα.

Το πέμπτο και τελειώνω, κύριε Πρόεδρε, σε ότι αφορά τα ευρωπαϊκά θέματα. Παραδεχόμαστε όλοι ότι τα ευρωπαϊκά θέματα είναι άλλα θέματα, δεν είναι θέματα εξωτερικής πολιτικής, είναι ευρωπαϊκά σε μια χώρα, πια, που είναι στο κέντρο της Ευρώπης, όπως η Ελλάδα. Την κυβέρνησαν κόμματα από όλες τις πλευρές του Κοινοβουλίου και κανένας δεν άλλαξε, κανένα κόμμα δεν άλλαξε αυτήν της τη «ρότα». Εδώ, αντί να μετονομάζετε το Υπουργείο, όπως είπε ο κ. Κουμουτσάκος, να το μετονομάζετε σε Υπουργείο Εξωτερικών και Ευρωπαϊκών Υποθέσεων, καταργείτε την Διεύθυνση Συντονισμού των Ευρωπαϊκών Θεμάτων άλλων Υπουργείων και μετατρέπετε το αρμόδιο όργανο, που κάνει αυτός, σε ένα Επιτελικό Γραφείο, καταργείτε και τη Γενική Γραμματεία που και ο Πρωθυπουργός δεν την ήθελε. Γιατί δεν τη στελέχωσε η Κυβέρνηση αυτή; Μάλιστα, ναι, οκέϊ, έτσι το θέτει η Κυβέρνηση. Είναι σωστό; Δεν είναι σωστό. Είναι αντίθετο με τη ροή των πραγμάτων.

 Άρα, λοιπόν και αυτό το θέμα, ως πέμπτο θέμα πολιτικής αιχμής, δεν μας βρίσκει σύμφωνους.

 Το έκτο δεν έχω χρόνο να το αναλύσω. Ο Υπουργός στην ομιλία του στην πρώτη συνεδρίαση της Επιτροπής απάντησε «πιστεύω ότι διαφωνούμε και έχουμε δίκιο εμείς», λέει, «δεν μπορούμε να έχουμε χώρες αντικείμενο διευθύνσεων, εντάσσουμε χώρες σε γεωγραφικές περιοχές». Πάντα συνέβαινε και αυτό, αλλά, πολλές φορές υπάρχει ανάγκη να δίνεις ειδική έμφαση σε ορισμένες περιπτώσεις χωρών που θα απασχολήσουν ή απασχολούν την πολιτική πορεία του πλανήτη.

Έτσι εκτιμούμε ότι είναι λάθος, πρώτον, που τη συγκεκριμένη διάρθρωση την κάνετε με νόμο και, δεύτερον, γιατί το περιεχόμενο της συγκεκριμένης διάρθρωσης αναφέρει ως παράδειγμα την Κίνα.

Τώρα για τα νοσήλια, κύριοι και κυρίες βλέπω μια τροπολογία του ΣΥΡΙΖΑ, βλέπω και τη διάταξη του σχετικού άρθρου του 3.26 του σχεδίου νόμου. Κύριε Υπουργέ, κ. Δένδια, η λύση είναι μόνο μία. Κατά το άρθρο 21 παράγραφος 3 του Συντάγματος που μας υποχρεώνει ως Κράτος να μεριμνούμε για την υγεία των πολιτών, να εξομοιωθεί απολύτως η υγειονομική μεταχείριση, περίθαλψη και φάρμακα ενός ασθενούς διπλωμάτη, είτε η ασθένειά του είναι κάτι, το οποίο ήταν έκτακτο ή ήταν κάτι άλλο πιο σοβαρό, πιο χρόνιο, να είναι όπως ημών των υπολοίπων.

Κύριε Αμανατίδη, η τροπολογία σας είναι καλύτερη από το άρθρο του σχεδίου νόμου. Εγώ, δεν ακολουθώ τη μέθοδο των τροπολογιών, σπανίως στα τόσα χρόνια που είμαι εδώ. Δεν κάνω τον καλό, εγώ, σε αυτούς που με ακούνε. Εγώ, προσπαθώ, να βρω, επειδή ξέρω ότι άλλος έχει την πρωτοβουλία. Αυτά τα χαρτιά τα γράφουμε κι εμείς πολλές φορές, αλλά ξέρουμε ότι είναι ένας πολιτικός συμβολισμός, είναι μια απόδειξη μιας πολιτικής διάθεσης, που όταν είσαι στην Αντιπολίτευση την έχεις. Εδώ, πρόκειται για θέμα ισότητας των Ελλήνων Πολιτών. Είναι ακραίο θέμα.

Επαναλαμβάνω ότι όταν ήμουν Υφυπουργός δεν το ήξερα. Το έμαθα ως Υπουργός Παιδείας, όταν ασθένησα στην Κωνσταντινούπολη. Τι είναι αυτό που έχουμε υποχρέωση να κάνουμε; Αρρώστησε; Όχι; Δε θα αντιμετωπίσει καμία διάκριση σε σχέση με τους υπόλοιπους Έλληνες και τις Ελληνίδες. Εμείς, αν αρρωστήσουμε, όσοι είμαστε λειτουργοί του Ελληνικού Δημοσίου, όσοι είμαστε ασφαλισμένοι Έλληνες Πολίτες, έχουμε έναν αριθμό ΑΜΚΑ και, ταυτοχρόνως, έχουμε τη δυνατότητα, να μεταφερθούμε σε ένα νοσοκομείο, να νοσηλευτούμε, χωρίς να βάλουμε το χέρι στην τσέπη. Αν κάποιος θέλει «καλύτερη» περίθαλψη κατά τη γνώμη του, μπορεί να το βάλει το χέρι στην τσέπη. Οι υπόλοιποι δε βάζουμε το χέρι στην τσέπη.

Θα το ελέγξω αυτό, που έχετε γράψει. Το διαβάζω, να το δω κανονικά. Ας το διαβάσει, όμως, και ο κύριος Δένδιας, να δει και πρέπει την Παρασκευή, να ψηφίσουμε, αλλά να μας έχει προειδοποιήσει, όχι να μας το φέρει τελευταία στιγμή. Να το καταλάβουμε ότι όταν θα συμβεί κάτι σε ένα διπλωματικό υπάλληλο, γίνετε στην αλλοδαπή, σε κράτη-μέλη εκτός της Ευρωπαϊκής Ένωσης, που δε δέχονται το έγγραφο 112, ό,τι συμβαίνει σε μας. Η μεταχείρισή του θα είναι ίδια με εμάς, όχι «πλήρωσε και θα στα δώσουμε», γιατί η γραφειοκρατία στην Ελλάδα θέλει γρήγορα, να σου παίρνει τα χρήματα και αργά να στα δίνει. Όταν έχουμε συνείδηση αυτής της πρακτικής - γιατί τώρα έχετε, γιατί 4 χρόνια κυβερνήσατε - οι τροπολογίες μας δεν αφήνουν κενά, που θα τα ερμηνεύει η πρακτική με τρόπο πολύ άσχημο, πολύ αρνητικό για τον πολίτη.

Τέλος, είχα πει ότι χρειάζεται, απαιτείται, είναι αναγκαία η παρουσία του Υπουργού Εθνικής Αμύνης στο Εθνικό Συμβούλιο Εξωτερικής Πολιτικής. Ο Υπουργός είχε πει ότι θα το δει. Δεν ήθελε, να το δει, να το κάνει σε μια περίοδο, που το Oruc Reis έκοβε βόλτες στη Νοτιοανατολική Μεσόγειο. Τώρα, όμως, που δεν έχουμε τέτοιο πρόβλημα, όπως είχαμε - έχουμε άλλα με την Τουρκία, αλλά δεν έχουμε αυτό - θα μπορούσε, να το κάνει.

Κλείνω με κάτι, που αφορά στον κ. Κατρούγκαλο και τον καλώ, να σκεφτεί, μήπως έχω δίκιο και δεν έχει δίκιο εκείνος. Είπε ότι πρέπει, να πούμε στον Υπουργό ότι «τον ευχαριστούμε, που δεν τα έφερε με τη διαδικασία των κωδίκων τα 480 άρθρα του». Ναι, θα το έκανα ευχαρίστως, γιατί εγώ τον εκτιμώ. Είναι πάρα πολλές φορές, που έχω μιλήσει υπέρ του δημόσιο, αλλά η διαδικασία των κωδίκων - το ξέρετε όσο κι εγώ - κατά το Σύνταγμα προϋποθέτει Επιτροπή Κωδικοποίησης. Άρα, προϋποθέτει Επιτροπή, που δε θα κάνει αυτά, που λέει ο Υπουργός, που θα κάνει αυτά, που λέει η Επιτροπή. Για να με καταλάβει η αίθουσα, θυμίζω, τι έγινε με τους ποινικούς κώδικες. Κατέθεσαν οι επιστήμονες της Ποινικής Δικονομίας, του Ποινικού Δικαίου ένα πόνημα πολυετούς εργασίας και στην ίδια την Ολομέλεια της Βουλής ο τότε Υπουργός ο κ. Καλογήρου - ελπίζω, να είναι και καλά στην υγεία του - ο άνθρωπος αναγκαζόταν, να κάνει τροποποιήσεις για το βιασμό, γιατί γινόντουσαν διαδηλώσεις στο Κέντρο της Αθήνας και στη συνέχεια η Νέα Δημοκρατία να αλλάξει διατάξεις και τώρα, κάθε φορά που εμφανίζεται ένα θέμα, να πετάγονται οι διάφοροι πολιτικοί και να λένε «αλλαγή του Ποινικού Κώδικα».

 Τι σημαίνει αυτό;

Σημαίνει, ότι η διαδικασία των Κωδίκων προϋποθέτει την κατανόηση εκ μέρους της οποιασδήποτε κυβέρνησης ότι, ότι πουν αυτοί οι άνθρωποι, αφού θα το φέρει στη Βουλή έτσι και θα γίνει.

 Το παίρνεις ή το αφήνεις ως Εθνική Αντιπροσωπεία.

Αν έκανε αυτό ο κύριος Δένδιας δεν ξέρω, αν οι άνθρωποι που θα συμμετείχαν στην Ειδική Επιτροπή Κωδικοποίησης θα είχαν τις απόψεις του.

 Εκτιμώ, ότι δεν θα τις είχαν.

 Εάν έχω παρακολουθήσεις πρέσβεις αφιπυρετήσαντε οι οποίοι έχουν πολύ μεγάλη εμπειρία και έχουν άποψη την οποία πρέπει κάθε πολιτικός να σέβεται. Αν σας κατάλαβα καλά.

Αν δεν σας κατάλαβα, ζητώ συγγνώμη..

**ΓΕΩΡΓΙΟΣ ΚΑΤΡΟΥΓΚΑΛΟΣ**: Όμως, τότε, κύριε Λοβέρδο, δεν θα είχαμε τη δυνατότητα κοινοβουλευτικής επεξεργασίας. Θα εμπιστευόμασταν απολύτως το πόρισμα της Επιτροπής.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής)**: Ναι, αυτό.

Άρα, για να το είχε κάνει ο κ. Δένδιας σημαίνει, ότι είχε καταρτίσει η Επιτροπή Κωδικοποίησης και το πόρισμά της, εφόσον το αποδεχόταν, το έφερνε στη Βουλή.

 Άρα δεν είχε ευχέρεια να φέρει τις διατάξεις αυτές ως Κώδικα και άρα να μη συζητάμε, αφού δεν έκανε Επιτροπή Κωδικοποίησης.

Συμφωνούμε.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ, κύριε Λοβέρδο.

Το λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε.

Ακούστηκαν πολύ ωραία λόγια, ίσως λίγο αγχωμένα για να περιγράψουν την ατμόσφαιρα η οποία επικρατεί στις εργασίες της Επιτροπής. Δηλαδή, τι θα μπορούσε να γίνει διαφορετικό;

 Να βρίζει ένας τον άλλον;

 Νομίζω πως δεν έχουν νόημα αυτές οι κορώνες περί συναίνεσης και συμφωνίας, γιατί το πρόσημο της πολιτικής της κυβέρνησης δεν είναι μόνο εδώ στην τοποθέτηση στο σχέδιο νόμου του Υπουργείου Εξωτερικών, αλλά μπαίνει στα πανεπιστήμια που αντί για τους φοιτητές μπαίνουν οι αστυνομικοί κρανιοφόροι, μπαίνει στα νοσοκομεία που σέρνεται η ανθρώπινη αξιοπρέπεια στους διαδρόμους την ίδια στιγμή που ο ιδιωτικός τομέας της υγείας πριμοδοτείται και χρηματοδοτείται και γιγαντώνεται, μπαίνει στους δρόμους που η κυβέρνηση καταστέλλει κάθε φωνή διαμαρτυρίας απέναντι στην απάνθρωπη πολιτική της.

 Άρα, λοιπόν, ούτε συναίνεση διαμορφώνεται στον χώρο εδώ πέρα στην Επιτροπή ούτε καμιά συμφωνία προοιωνίζεται ή κάτι άλλο.

Είμαστε σε απολύτως αντίθετη πολιτική πορεία.

Εσείς στηρίζετε τα συμφέροντα της αστικής τάξης και της πλουτοκρατίας. Κάποιοι άλλοι βέβαια προσπαθούν να παραπλανήσουν τους εργαζόμενους και το λαό, ότι μπορεί αυτό το βάρβαρο σύστημα να εξανθρωπιστεί.

 Εμείς δεν είμαστε εκεί. Άρα βγάλτε μας από το κάδρο του είμαστε μια ωραία ατμόσφαιρα για να ξεκαθαρίζουμε τα πράγματα, γιατί υπερτονίστηκε αυτό το θέμα.

 Όσον αφορά το σχέδιο νόμου, ήδη, στις συνεδριάσεις της Επιτροπής που προηγήθηκαν της σημερινής πέρα από τη γενική τοποθέτησή μας και την έκφραση θέσης επί της αρχής τοποθετηθήκαμε επιλεκτικά σε κομβικά άρθρα του νομοσχεδίου, γιατί δεν θα ήταν δυνατή η τοποθέτησή μας στο σύνολό τους καθότι είναι 480 άρθρα.

 Άρα, κύριε Λοβέρδο, εμείς θα εκμεταλλευθούμε και τη σημερινή συνεδρίαση για να ολοκληρώσουμε αυτά που δεν είπαμε - αν θέλετε - σε καταστρατήγηση της ουσιαστικής έννοιας της δεύτερης ανάγνωσης. Δεν μπορούμε να κάνουμε διαφορικά.

Αναλύσαμε, λοιπόν, τη θέση μας για τον ρόλο του Υπουργείου Εξωτερικών ότι είναι ένας ισχυρός μηχανισμός του αστικού κράτους, αλλά και την ειδική αποστολή που αναλαμβάνει στην εκπροσώπηση της χώρας στους διεθνείς ιμπεριαλιστικούς οργανισμούς και ενώσεις όπως είναι η Ευρωπαϊκή Ένωση, το ΝΑΤΟ και άλλες προσωρινές ή μονιμότερες συμμαχίες.

Διαχωρίζουμε την υπηρεσιακή γραφειοκρατία του Υπουργείου Εξωτερικών από το ανθρώπινο δυναμικό που υπηρετεί σε αυτό. Πάνω σε αυτό το υπόβαθρο και στα πλαίσια του εκσυγχρονισμού του αστικού κράτους μέσω του νομοσχεδίου γίνεται μια προσπάθεια να εισαχθούν αλλαγές ώστε να γίνει αυτό πιο αποτελεσματικό στην εφαρμογή της γενικότερης αντιλαϊκής πολιτικής της κυβέρνησης στην υλοποίηση της στρατηγικής του κεφαλαίου. Ήδη στον τίτλο του υπό συζήτηση σχεδίου νόμου προβλέπεται η διάθεση πόρων για την αναπτυξιακή συνεργασία και την παροχή ανθρωπιστικής βοήθειας, όπως βέβαια επισημαίνεται, στο πλαίσιο των διεθνών δεσμεύσεων που έχει αναλάβει η χώρα. Αυτές, λοιπόν, οι δεσμεύσεις στις οποίες με υπερηφάνεια αναφέρονται όλα τα κόμματα του Ευρωατλαντικού αποκαλούμενου τόξου -όλες οι άλλες πολιτικές δυνάμεις που εκπροσωπούνται στο Κοινοβούλιο- είναι οι δεσμεύσεις απέναντι στην αστική τάξη και τις διεθνείς συμμαχίες της, στο ΝΑΤΟ και την Ευρωπαϊκή Ένωση και τίποτε άλλο.

Βέβαια, σήμερα η κυβέρνηση και τα υπόλοιπα αστικά κόμματα έχετε την πολυτέλεια να ντύνετε αυτές τις δεσμεύσεις χρησιμοποιώντας ψευδεπίγραφες ορολογίες ως δήθεν ανθρωπιστικούς στόχους, να επικαλείστε διεθνείς οργανισμούς όπως ο Οργανισμός Ηνωμένων Εθνών ο και Οργανισμός Οικονομικής Συνεργασίας και Ανάπτυξης για να κάνετε τι;

Για να δώσετε μια επίπλαστη νομιμότητα στις επιλογές και στα πεπραγμένα σας. Στην πράξη όμως δεν είναι τίποτε άλλο παρά το μακρύ χέρι των ιμπεριαλιστικών επεμβάσεων και της καπιταλιστικής εκμετάλλευσης των λαών, των χωρών αυτών των οργανισμών. Ο Οργανισμός Οικονομικής Συνεργασίας και Ανάπτυξης τον οποίον επικαλείστε είναι στη χώρα μας γνωστός στους εργαζόμενους από παλαιότερα και είναι γνωστές οι επιδιώξεις του να μη μείνει πέτρα πάνω στην πέτρα στο δημόσιο σύστημα της κοινωνικής ασφάλισης. Αυτός είναι ο ΟΟΣΑ και εσείς τον επικαλείστε ως μοχλό παροχής ανθρωπιστικής βοήθειας και ανάπτυξης στις λιγότερο ανεπτυγμένες καπιταλιστικές χώρες των Βαλκανίων, της Μέσης Ανατολής και Βόρειας Αφρικής, του Καυκάσου, της Κεντρικής Ασίας, της Υποσαχάριας Αφρικής. Αυτό τον λόγο εξυπηρετούν όλα αυτά τα κονδύλια, που ήδη διαθέτετε και προτίθεστε να διαθέσετε και στο μέλλον, μέσα από τη λεγόμενη αναπτυξιακή συνεργασία και την παροχή ανθρωπιστικής βοήθειας. Αυτός είναι ο προπομπός ή και κάποιες φορές ο επίλογος στρατιωτικών επεμβάσεων στις συγκεκριμένες και άλλες περιοχές.

Δεν μπορούμε να αγνοήσουμε πως η επιθετική στρατιωτική επέμβαση και διάλυση της Γιουγκοσλαβίας έγινε με το πρόσχημα ανθρωπιστικών λόγων. Δεν μπορούμε να ξεχάσουμε πως οι βομβαρδισμοί και η διάλυση της Λιβύης έγινε και πάλι με το πρόσχημα των ανθρωπιστικών επίσης λόγων. Μόνο που ο εξωραϊσμένος ανθρωπισμός που όλοι σας επικαλείστε είναι βαμμένος με το αίμα χιλιάδων αμάχων, εκατοντάδων χιλιάδων ξεριζωμένων. Είναι όλοι αυτοί που τους βαφτίζετε ή ανέχεστε την ορολογία, τον άθλιο ρατσιστικό χαρακτηρισμό του λαθρο. Όμως, άθλια και απάνθρωπη είναι η πολιτική σας.

Αρκετά, λοιπόν, με την υποκρισία γύρω από την αναπτυξιακή συνεργασία και την παροχή ανθρωπιστικής βοήθειας. Συμμετέχετε ενεργά στους ιμπεριαλιστικούς σχεδιασμούς του ΝΑΤΟ και της Ευρωπαϊκής Ένωσης προς όφελος όσων πλουτίζουν από την καταστροφή που αυτές φέρνουν σε άλλους λαούς. Την ώρα που δηλώνετε ότι δεν υπάρχουν πόροι για να καλυφθούν βασικές ανάγκες του ελληνικού λαού για την υγεία, την παιδεία, την κοινωνική ασφάλιση είστε πρόθυμοι με το ψευδεπίγραφο πρόσχημα της αλληλεγγύης να χρηματοδοτήσετε τη διείσδυση των μονοπωλιακών συμφερόντων σε άλλες χώρες. Αυτό λοιπόν να το ξεκαθαρίζουμε δεν είναι αλληλεγγύη, δεν έχει να κάνει στο ελάχιστο με το περιεχόμενο της έννοιας αλληλεγγύη.

Το Κομμουνιστικό Κόμμα Ελλάδας είναι υπέρ των ειρηνικών σχέσεων και της αλληλεγγύης ανάμεσα στους λαούς, ιδιαίτερα σε συνθήκες φυσικών καταστροφών, όπως είναι οι σεισμοί ή άλλων τεχνολογικών καταστροφών, όπως ήταν η πρόσφατη έκρηξη στο λιμάνι της Βηρυτού. Όταν, όμως, είναι άγνωστο το ποιους υπηρετείτε και από ποιους δεσμεύεστε, δεν μπορούμε να σας έχουμε καμία εμπιστοσύνη, ότι θα σταθείτε αλληλέγγυοι στις πραγματικές δυσκολίες που αντιμετωπίζουν οι λαοί. Η αλληλεγγύη και η βοήθεια για να έχει πραγματικό αντίκρισμα πρέπει να είναι αποσυνδεδεμένη απολύτως από δεσμεύσεις απέναντι στο ΝΑΤΟ και την Ευρωπαϊκή Ένωση, από τους επικίνδυνους σχεδιασμούς τους, από τα διάφορα επιχειρηματικά συμφέροντα και τις ΜΚΟ.

 Η πάλη μας είναι καθημερινή και αποσκοπεί στο να σπάσει αυτός ο φαύλος κύκλος, να αποδεσμευτεί η χώρα μας από τις λυκοσυμμαχίες του κεφαλαίου και να γίνει ο λαός και οι άλλοι λαοί κυρίαρχοι του πλούτου που παράγουν.

Στο υπό συζήτηση νομοσχέδιο, επίσης, περιέχονται διατάξεις σχετιζόμενες με την επαν εργοποίηση του Συμβουλίου Απόδημου Ελληνισμού. Το Κομμουνιστικό Κόμμα Ελλάδας διατηρεί πολύχρονες και ουσιαστικές σχέσεις με τους Έλληνες μετανάστες εργαζόμενους στο εξωτερικό και θέλουμε να επισημάνουμε πως το βασικό ζήτημα δεν είναι τι λέει η εισηγητική έκθεση του νομοσχεδίου ή τι αναφέρεται σε βαρύγδουπες τοποθετήσεις κυβερνητικών στελεχών, το βασικό είναι τι πρέπει να γίνει στην πράξη για τους Έλληνες μετανάστες, για τους απόδημους και ιδιαίτερα για τις εκατοντάδες χιλιάδες νέους μετανάστες, τι πρέπει να γίνει με τα οξυμένα προβλήματα που αντιμετωπίζουν, ακόμα και για τη μόρφωση των παιδιών τους.

Το βασικό, λοιπόν, είναι τι εκφράζουν, τι νιώθουν οι μετανάστες για την αντιλαϊκή πολιτική που εφαρμόζουν όλες οι κυβερνήσεις. Πότε και ποια λύση θα δοθεί στον διαιωνιζόμενο πρόβλημα της στελέχωσης και λειτουργίας των προξενικών αρχών στις χώρες με μεγάλη παρουσία μεταναστών.

Για παράδειγμα, στη Βρετανία το μοναδικό σημείο επαφής με το ελληνικό κράτος είναι το προξενικό γραφείο του Λονδίνου. Στη Γερμανία, έκλεισαν τα προξενεία, παραδείγματος χάρη στη Νυρεμβέργη, στη Λειψία, το Ανόβερο και μειώθηκε το προσωπικό στο Μόναχο. Παρόμοια κατάσταση υπάρχει στις σκανδιναβικές χώρες.

 Αυτά τα προβλήματα οδηγούν σε λίστες αναμονής για στοιχειώδη ζητήματα και ταλαιπωρούν τους μετανάστες.

Όσον αφορά το όργανο του Συμβουλίου του Απόδημου Ελληνισμού, υπάρχει παρελθόν στη δράση και τον ρόλο του. Οι ήδη υποβαθμισμένες ελληνικές κοινότητες και οι ομοσπονδίες τους υποκαθίσταται από διάφορες οργανώσεις, οικονομικά λόμπι, με διασυνδέσεις με ιμπεριαλιστικούς μηχανισμούς. Το Συμβούλιο Απόδημου Ελληνισμού θα λειτουργεί με ιδιωτικοοικονομικά κριτήρια αναβαθμίζοντας το ρόλο διάφορων επιχειρηματιών, ως χορηγών. Στην πράξη έχει αποδειχθεί ότι το Συμβούλιο Απόδημου Ελληνισμού λειτουργεί ως κυβερνητικό όργανο και με το νέο νομοσχέδιο ενισχύεται η προσπάθεια χρησιμοποίησής του για την υλοποίηση επιχειρηματικών στόχων, δίνεται πιο ισχυρό χτύπημα στο μεταναστευτικό κίνημα.

Τέλος, για τη Μεταφραστική Υπηρεσία και τους σχεδιασμούς σας. Το Κομμουνιστικό Κόμμα εκφράζει την αντίθεσή του στη διάλυσή της και στηρίζει το αίτημα του συλλόγου των μεταφραστών του Υπουργείου Εξωτερικών και των άλλων μεταφραστών για τη λειτουργία της.

Στην Ολομέλεια την Παρασκευή θα θίξουμε κι άλλα ζητήματα, όμως η αιτιολογία ότι η διάλυση της Μεταφραστική Υπηρεσίας περιορίζει τη γραφειοκρατία, καμία σχέση δεν έχει με την πραγματικότητα, δεδομένου ότι μιλάμε για ένα μεγάλο Υπουργείο, ένα μεγάλο οργανισμό που ασφαλώς είναι κατ’ εξοχήν γραφειοκρατικός οργανισμός. Ήδη καταψηφίσαμε το σχέδιο νόμου επί της αρχής, η δε θέση μας στο σύνολο των άρθρων που υπολείπονται θα διατυπωθεί στην Ολομέλεια.

Δυο λόγια για την τροπολογία που κατέθεσε ο ΣΥ.ΡΙΖ.Α..

Με μια πρώτη ανάγνωση, είναι καλύτερη από το περιεχόμενο του προτεινόμενου άρθρου. Βέβαια, δε λύνει τα υπάρχοντα προβλήματα σύμφωνα με τις απαιτήσεις του ίδιου του προσωπικού του Υπουργείου Εξωτερικών. Σαφώς, το επαναλαμβάνω, είναι καλύτερη από αυτό το άρθρο. Θα τη μελετήσουμε πιο προσεκτικά και θα τοποθετηθούμε στη συνέχεια των εργασιών στην Επιτροπή.

Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ, κ. Παπαναστάση.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Δουνια Παναγιώτα, Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρουλης Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

Το λόγο έχει ο Ειδικός Αγορητής της Ελληνικής Λύσης, κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, μετά από τρεις γεμάτες συνεδριάσεις η Επιτροπή μας έφτασε στη β΄ ανάγνωση. Ακούσαμε και τους φορείς, τους καθ’ ύλην αρμόδιους, δηλαδή, που με την εμπειρία τους και αυτοί προσπάθησαν και προσπαθούν πάντα να δώσουν, κατά το δοκούν, αυτά τα οποία πιστεύουν και νομίζω ότι ήταν ευεργετική η συμμετοχή τους.

Κύριε Υπουργέ, πίστευα ότι στη β’ ανάγνωση θα είχατε φέρει τις νομοτεχνικές βελτιώσεις για τις οποίες ο ίδιος δεσμευτήκαμε και το λέω αυτό, θα το αναλύσουμε πιο κάτω, γιατί νομίζω ότι, αφού έχουμε μπει στην τελική ευθεία προ της εισόδου του νομοσχεδίου αυτού στην Ολομέλεια, θα έπρεπε να έχουμε μια πλήρη εικόνα του νομοσχεδίου.

Θέλω να πω όμως δυο - τρία πράγματα προτού ξεκινήσω και είναι σοβαρά. Μέσα σε ένα άκρως τοξικό κλίμα, με όλη αυτή την τρέχουσα επικαιρότητα, κυρίες και κύριοι συνάδελφοι, και αυτά τα οποία ακούμε, είναι πρωτίστως βαθιά κοινωνικό το πρόβλημα και δευτερευόντως πολιτικό, διότι εμείς οι πολιτικοί, εσείς οι πολιτικοί εάν θέλετε, χρόνια τώρα, αλλά και εμείς οι οποίοι είμαστε στη Βουλή, έπρεπε να έχουμε φέρει στους ποινικούς κώδικες τέτοιες δικλείδες ασφαλείας, ούτως ώστε αυτοί οι βρωμιάρηδες οι παιδοβιαστές να μη τολμούν να σκέφτονται τέτοια πράγματα. Αυτά, όμως, θα τα δούμε και αύριο εκτενέστερα που θα έχουμε και τις ομιλίες των Πολιτικών Αρχηγών και του κ. Πρωθυπουργού για να βάλουμε τα πράγματα σε μία τάξη, διότι η σήψη και η διαφθορά έχει μπει για τα καλά στην κοινωνία και αν και δεν είμαστε μόνοι στον κόσμο, σε όλο τον κόσμο υπάρχει αυτό, εγώ βλέπω την πατρίδα μας, που είναι μια χώρα που έπρεπε βαθιά να έχει καταπολεμήσει τα φαινόμενα αυτά από την αρχή.

Κύριοι του ΣΥ.ΡΙΖ.Α., και επειδή βλέπω εσάς κ. Αμανατίδη μπροστά μου, είστε ένα κόμμα της Αξιωματικής Αντιπολίτευσης, άνω του 20% που πριν από λίγο καιρό είσαστε κυβέρνηση και ασχολείστε βλέπω, την ίδια στιγμή που έχουμε τεράστια προβλήματα, με τον Κουφοντίνα και βλέπω ότι έχετε ανεβάσει το θέμα. Εγώ ρωτώ: Ο Κουφοντίνας, ο οποίος είναι ένας δολοφόνος ουσιαστικά, είναι πολιτικός κρατούμενος; Εάν πιστεύετε ότι είναι πολιτικός κρατούμενος να το σηκώσουμε όλοι μαζί το θέμα. Εάν, όμως, πιστεύετε ότι είναι ένας δολοφόνος, ο όποιος έχει κάνει μια σειρά δολοφονιών, έχει σκοτώσει ανθρώπους σαν ένας κοινός εγκληματίας, τότε ρίξτε το θέμα αυτό. Ας σταματήσουμε να ασχολούμαστε με αυτό το θέμα! Δεν αξίζει! Παρακολούθησα κι εχθές τη Βουλή μαζί με τον Κώστα Χήτα και τρελαινόμουν! Είναι δυνατόν, πού είναι και ο κ. Βούτσης να τα πω και σε αυτόν, ένας σοβαρός άνθρωπος, να ασχολούμαστε με το τι κάνει ο Κουφοντίνας κι εάν θέλει να πάει στη φυλακή της αρεσκείας του! Πρέπει να σοβαρευτούμε όλοι. Εμείς δεν μπήκαμε εδώ ούτε για να φωνάζουμε, ούτε για να βρίζουμε, ούτε για να κάνουμε τους ξύπνιους, ούτε μόνο για να καταγγέλλουμε!

Και είδατε πολύ καλά και προς τιμήν του, θα πω, ο Υπουργός, ο οποίος από την πρώτη στιγμή στην τοποθέτησή μας, θετικά είδε ορισμένα θέματα, ορισμένα Άρθρα. Θα τα περάσει. Πίστευα, κ. Υπουργέ ότι έπρεπε να έχουν έρθει αυτές οι βελτιώσεις σήμερα, εν πάση περιπτώσει την παρασκευή νομίζω ότι έγκαιρα θα τις έχουμε πάρει στα χέρια μας για να μπορούμε να τις μελετήσουμε.

**ΙΩΑΝΝΗΣ ΑΜΑΝΑΤΙΔΗΣ (Εισηγητής της Μειοψηφίας) *(ομιλεί εκτός μικροφώνου)*:** Θα σας απαντήσω μετά, γιατί μιλήσατε για μένα.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ) :** Δεν είπα για σας. Είπα επειδή είστε ο Εισηγητής του ΣΥΡΙΖΑ και είστε μπροστά μου. Αν ήταν ο κ. Βούτσης, θα τα έλεγα στον κ. Βούτση, δεν είχα κανένα πρόβλημα ή στον κ. Κατρούγκαλο. Άλλωστε δεν τα λέω κακόπιστα, καλόπιστα τα λέω.

 Όπως αφορά και για την τροπολογία του ΣΥ.ΡΙΖ.Α. είναι βελτιωμένη, συμφωνούμε. Εμείς από την πρώτη στιγμή είχαμε θέσει το θέμα της υγειονομικής ιατροφαρμακευτικής περίθαλψης των σχολείων αλλά και των διδάκτρων. Κυρίες και κύριοι, και δεν βλέπω τον κ. Μπογδάνο, να του πω και αυτουνού, τον οποίο τον εκτιμώ απεριόριστα και ξέρει πάρα πολύ καλά, είναι ένας φέρελπις, νέος άνθρωπος, θέλω να πω ότι σε κάθε περίπτωση κύριε Υπουργέ πρέπει να αποφεύγονται οι «Γιέσμεν-άκηδες», αυτό το «Γιέσμεν».

Το να πάρω ένα νομοσχέδιο, ακόμα και αν είμαι Συμπολίτευση και χάρηκα με την κυρία Μπακογιάννη που σηκώθηκε προχθές και είπε: «H άποψή μου είναι ότι πρέπει να αυξηθεί ο προϋπολογισμός του Υπουργείου Εξωτερικών». Δεν είναι δυνατόν να έχουμε 280 εκατομμύρια στο Υπουργείο Εξωτερικών και να έχουμε 500 εκατομμύρια κύριε Υπουργέ στο Υπουργείο Μετανάστευσης. Αυτό είναι απίστευτο.

Το Υπουργείο Εξωτερικών μαζί με το υπουργείο άμυνας είναι η καρδιά της Ελλάδας. Αν δεν λειτουργήσει στο Υπουργείο Εξωτερικών μαζί με το Υπουργείο Άμυνας δεν υπάρχει η χώρα.

Λοιπόν, πρέπει να τα βάλουμε κάτω τα πράγματα. Καλά που ήρθε ο αγαπητός μου, κ. Μπογδάνος, του οποίου θα του πω ότι έπρεπε να έχεις και εσύ, όπως όλοι οι άλλοι, τις προτάσεις στον Υπουργό. Το καλό που κάνουμε στο Υπουργείο δεν είναι να λέμε «μάλιστα κ. Υπουργέ». Ο Σύμβουλος, είναι για να λέει τις απόψεις του.

Και θέλω να πω, ότι υπάρχουν προβλήματα τα οποία νομίζω ότι ο κ. Υπουργός τα έχει δει και μάλιστα όπως υποσχέθηκε θα τα φέρει σε νομοθετικές βελτιώσεις.

Κύριε Υπουργέ, αυτή τη στιγμή μιλάμε γι’ αυτό το νομοσχέδιο και η παράνομη n NAVTEX που έχουν από τη Σμύρνη να λειτουργεί και ξεκινούν τη μεγάλη άσκηση στο κεντρικό Αιγαίο σχεδόν όλο το σύνολο του Πολεμικού Ναυτικού, πάρα πολλά αεροσκάφη, ελικόπτερα και τα λοιπά, νομίζω ότι έπρεπε και πρέπει άμεσα να τα συγκαλέσετε το Εθνικό Συμβούλιο Εξωτερικής Πολιτικής και να έχουμε εκεί και την παρουσία του Υπουργού Εθνικής Άμυνας ή εκπροσώπου του. Άμεσα.

Να μας ενημερώσετε τι συμβαίνει, διότι εδώ οι τούρκοι ανεβάζουν τις προκλήσεις. Προσέξτε, οι βαθμίδες των προκλήσεων ανεβαίνουν και μπορεί να βρεθούμε κάποια στιγμή σε κατάσταση την οποία δεν θα μπορείτε να την ελέγξετε. Μην τα παίρνετε όλα πάνω σας, φέρτε το στην στο Εθνικό Συμβούλιο Εξωτερικής Πολιτικής. Φέρτε το Υπουργείο Άμυνας να δούμε τι γίνεται εκεί πέρα. Διότι δεν μπορεί να λένε ότι πέρασαν τα αεροσκάφη μας πάνω από το Τσεσμέ το οποίο κάνει ειρηνικές έρευνες. Πέταξαν θερμοβολίδες και τα λοιπά.

Αυτό σημαίνει ότι κάποιος τους έκανε εγκλωβισμό. Κάποιο ραντάρ έκανε εγκλωβισμό για να το κάνουν αυτό το πράγμα, αν έγινε. Αυτά όλα τα «fail» τα οποία έρχονται από την πλευρά της Τουρκίας πρέπει να τα δούμε σαν θεσμικό όργανο πλέον. Φέρτε το στη Bουλή, να βοηθήσουμε θέλουμε.

Κύριε Υπουργέ, θέλω να πάμε στο νομοσχέδιο. Είναι προς τιμήν σας, ότι είπατε ότι είστε ανοιχτός σε βελτιωτικές προτάσεις και ότι ουδείς διεκδικεί το αλάθητο. Και αυτό το είπατε νομίζω και είναι προς τιμήν σας.

 Θέλω να πω το εξής. Μέσα σε 480, ένα δαιδαλώδες, ογκώδες, δυσκίνητο αν θέλετε οργανόγραμμα, κατά την άποψή μου και κατά την άποψή μας, δεν έχετε καμία μέριμνα σαν Υπουργείο Εξωτερικών για το Άγιον Όρος. Καμία μέριμνα. Και θέλω να ρωτήσω, το Άγιον Όρος, δεν πρέπει να το προσέξουμε ιδιαιτέρως; Δεν άξιζε ένα 1,2,3,5,10 Άρθρα;

Ξέρετε, επειδή επισκεφθήκαμε πρόσφατα το Άγιον Όρος, όπως καλά γνωρίζετε, ο Πρόεδρος της Ελληνικής Λύσης επισκέπτεται πάρα πολύ συχνά το Άγιον Όρος, πάνω από 40 φορές. Την τελευταία φορά που πήγαμε, που ήταν και ο διοικητής του Αγίου Όρους, υποδιοικητής, ο Άγιος πρώτος και τα λοιπά, τι μας είπαν; Προβλήματα, τα οποία είχαν από τους σεισμούς, πριν τρία χρόνια, πριν δύο χρόνια. Οι δρόμοι οι οποίοι έφτιαχναν οι άνθρωποι, οι εργολάβοι εκεί πέρα, δεν είχανε τα χρηματικά εντάλματα υπογραφή, για να πληρωθούν. Προσέξτε τώρα να δείτε. Αναγκάστηκε ο Πρόεδρος της Ελληνικής Λύσης να κάνει, πέντε τηλέφωνα, για να λύσει, σε Υπουργούς και προς τιμήν τους, λύθηκαν τα προβλήματα, ως δια μαγείας. Δηλαδή είναι απλά πραγματάκια, τα οποία το Υπουργείο Εξωτερικών πρέπει να τα θέτει σε προτεραιότητα. Διότι το Άγιον Όρος είναι νομίζω για όλη την Ελλάδα, για όλο τον ελληνισμό, για όλο τον χριστιανισμό, είναι σημαδιακό, ένα μέρος στο οποίο έρχονται όλοι και το επισκέπτονται, όλοι οι χριστιανοί ορθόδοξοι. Αυτό νομίζω ότι πρέπει να το δείτε κύριε Υπουργέ. Δεν νομίζω ότι έχουμε σ αυτό διαφορές. Το Άγιον Όρος και σας το λέω επειδή πήγαμε.

Ένα άλλο θέμα, το οποίο δεν συζητήσαμε κύριε Υπουργέ, είναι -και θέλω να το δείτε αυτό- μας έχουν στείλει ένα υπόμνημα υπάλληλοι του Υπουργείου σας. Προσέξτε. Στεγάζεται σε οκτώ κτίρια συνολικά το Υπουργείο Εξωτερικών. Ακαδημίας 1, Βασιλίσσης Σοφίας 1 και 5, Ζαλοκώστα 2, Ζαλοκώστα 3, Ζαλοκώστα 10, Αρίωνος 10 η μεταφραστική. Το κάθε κτίριο έχει 1 έως 4 υπόγεια μας λένε και είναι αποθηκευμένα τα αρχεία των εξωτερικών αρχών, καθώς και της κεντρικής υπηρεσίας. Σε αυτά τα υπόγεια, βρίσκονται σπουδαίες και εθνικού περιεχομένου υποθέσεις, σπάνια βιβλία, συγγράμματα, ταινίες και πολλά άλλα. Με λίγα λόγια, είναι μια εθνική κληρονομιά μεγάλης αξίας. Σε αυτά τα υπόγεια, συναντάμε πεταμένους φακέλους, αναποδογυρισμένα κιβώτια με αρχεία, φάκελοι οι οποίοι μουχλιάζουν από την υγρασία, ενώ διογκώνονται από το βάρος της σκόνης. Ηλεκτρικές εγκαταστάσεις είναι απαρχαιωμένες, αρκετά επικίνδυνες, υπάρχει φόβος βραχυκυκλώματος. Κατά καιρούς έχουν υπάρξει επιθέσεις από αρουραίους, οι οποίοι τρέφονταν με έγγραφα εθνικής σημασίας. Ρωτώ, είναι αλήθεια όλα αυτά; Μήπως πρέπει η εθνική αντιπροσωπεία να κάνει μία επιτροπή, να δούμε τι γίνεται με το Υπουργείο Εξωτερικών, με τα κτίρια του, με τα υπόγεια του, με όλα αυτά τα πολύτιμα έγγραφα που μας λένε. Μήπως δεν σας έχουν ενημερώσει ακόμα; Αν έχει γίνει αυτό το πράγμα, άμεσα πρέπει να πάτε να τα επισκεφτείτε, να τα δείτε, να προχωρήσουμε σε ανασυγκρότηση αυτών των πραγμάτων. Είναι πράγματα τα οποία πρέπει να τα δούμε, δεν γίνεται.

Θετική η πρότασή μας, το είπατε προηγουμένως και νομίζω ότι θα έρθει σε μια τροπολογία. Αμιγώς διεύθυνση αμυντικής διπλωματίας. Σωστό είναι η ένταξη στο Υπουργείο Εξωτερικών οικονομικής διπλωματίας, αμυντικής διπλωματίας. Το είπαμε από την πρώτη στιγμή. Αυτά χρειάζονται. Είναι κάτι το οποίο θα το δούμε και στα επόμενα χρόνια. Όμως, η αμυντική διπλωματία, το παραδέχεστε και εσείς και πρέπει να το τελειώσουμε, πρέπει να μείνει στο Υπουργείο Εξωτερικών, αμιγώς με στρατιωτικούς. Μην μπλέξουμε στρατιωτικούς με διπλωμάτες. Εκεί θα υπάρξει πρόβλημα. Το περιμένουμε μέχρι την Παρασκευή να το δούμε κι αυτό, όπως μου υποσχεθήκατε. Αυτά τα οποία προτείναμε πρώτοι και νομίζω ότι είπατε ναι και θα περιμένω.

Ιατροφαρμακευτική περίθαλψη και νοσήλια, όσων διπλωματικών υπαλλήλων μετατίθενται σε τρίτες χώρες, εκτός Ευρωπαϊκής Ένωσης. Φοβούμαι, κύριε Υπουργέ, ότι έχετε το μυαλό σας, μόνο προσέξτε, επειδή δεν έχει δημόσια ασφάλιση οι ΗΠΑ, μόνο η πρεσβεία στην Ουάσιγκτον. Πιστεύω ότι δεν θα το κάνετε αυτό, δηλαδή δεν θα ξεχωρίσετε τις υπόλοιπες πρεσβείες και τα προξενεία των τρίτων χωρών εκτός Ευρωπαϊκής Ένωσης και θα πείτε, α ναι η πρεσβεία στην Ουάσιγκτον να γίνει αυτό το πράγμα, να υπάρξει μέριμνα για τα νοσήλια και την ιατροφαρμακευτική περίθαλψη των διπλωματών και στις άλλες χώρες όχι. Και αυτό μας το έθεσαν υπόψη και νομίζω ότι πρέπει να το δείτε. Πιστεύω ότι δεν θα το ξεχάσετε. Τα δίδακτρα των σχολείων των παιδιών των Ελλήνων διπλωματών μας. Τα δύο χρόνια που είναι πριν, είπα δεν πρέπει να ισχύουν. Υπάρχουν εμπόλεμες ζώνες, υπάρχουν προβλήματα, τα οποία νομίζω ότι είναι λογικά, αυτά τα οποία ζητούν.

Πρέπει να έρθουν και αυτά σύντομα, ούτως ώστε την Παρασκευή να είμαστε έτοιμοι. Μη μας αιφνιδίασε πάλι την Παρασκευή και αρχίσουμε τα «σουξου-μουξου».

Τα χρήματα είναι απαραίτητα- το ξέρετε πάρα πολύ καλά- για τη σωστή και σοβαρή λειτουργία των πρεσβειών και των προξενείων μας. Χωρίς χρήματα δεν μπορεί να γίνει εξωτερική πολιτική. Χωρίς χρήματα δεν μπορεί να έχουμε ισχυρές Ένοπλες Δυνάμεις. Πρέπει να το πάρουμε χαμπάρι όλοι μας. Δεν είμαι ούτε ισχυρός μιλιταριστής, ούτε κανένας άνθρωπος όποιος που ζητά υπερβολές, είναι το λογικό. Για την αμυντική βιομηχανία θα το λέω όσο καιρό είμαι στη Βουλή, είναι το α και το ω και νομίζω ότι όλοι μας πρέπει να πέσουμε πάνω να ισχυροποιήσουμε τη χώρα μας. Δεν είναι δυνατόν να ζητούν ηλεκτρονικούς υπολογιστές οι πρεσβείες ή τα προξενεία, κόλλες α4, τηλέφωνα, χρήματα για τις εθνικές εορτές και να μην έχουν οι άνθρωποι να κάνουν τη δουλειά τους, τότε πώς θα κάνουμε διπλωματία; Φτιάχνοντας μια κεντρική Υπηρεσία ογκωδέστατη, η οποία να έχει ανθρώπους οι οποίοι, ναι μεν χρειάζονται, αλλά αυτοί οι οποίοι είναι η αιχμή του δόρατος είναι οι διπλωμάτες και αυτοί οι οποίοι υπηρετούν στο Υπουργείο Εξωτερικών στο εξωτερικό. Πώς θα το κάνουμε δηλαδή.

Επίσης παραδεχθήκατε- και πρέπει νομίζω να γίνει- ο προϋπολογισμός του Υπουργείου Εξωτερικών, τα 288 εκατομμύρια άμα βγάλεις και μαύρα κονδύλια και δεν ξέρω πόσα είναι αυτά και πρέπει να ενημερωθούμε για τον αριθμό των χρημάτων τα οποία δίνουμε σε μαύρα κονδύλια, όχι που τώρα σε άλλη Επιτροπή, αλλά δεν μπορεί σε 142 Αρχές σε 85 χώρες, σε 5 ηπείρους να τους δίνουμε «ψίχουλα» και να λέμε ότι κάνουμε εξωτερική πολιτική; Πως θα την κάνεις στην εξωτερική πολιτική; Χρήματα λοιπόν εκεί, εκεί που χρειάζονται, όχι στις Ανεξάρτητες Αρχές, κύριε Πρόεδρε Βούτση, όχι στις Ανεξάρτητες Αρχές, εκτός από τις 5 του Συντάγματος. Δεν χρειάζεται να δίνουμε τόσα εκατοντάδες εκατομμύρια από εδώ και από εκεί πεταμένα, υπάρχουν τα Υπουργεία, υπάρχουν γενικοί γραμματείς, υπάρχουν φαρισαίοι, γενικοί διευθυντές, μόνιμοι υπάλληλοι δημόσιοι, σοβαροί με πτυχία, μεταπτυχιακά, να κάτσουν να δουλέψουν, να δουλέψουν και να παράγουν έργο. Άμα τους δίνουμε μία μικρή δουλίτσα και κάνει εκεί η Αρχή τη δουλειά την άλλη, δεν δουλεύει κανένας. Όλοι μαζί να κάτσουμε, να πούμε, να αλλάξουμε τη νοοτροπία. Αυτό είναι το θέμα. Τη νοοτροπία μας πρέπει να την αλλάξουμε.

Επίσης ένα άλλο το οποίο πρέπει να πούμε, είναι ότι υπάρχουν υπάλληλοι υψηλών ειδικών προσόντων, όπως είπα και χθες και ο Υπουργός είπε ότι το έχει δει- έμπειρος άνθρωπος και αυτός. Αυτοί οι εξειδικευμένοι υπάλληλοι των υψηλών ειδικών προσόντων, οι οποίοι έχουν ενταχθεί στο Υπουργείο Εξωτερικών από το Υπουργείο Ανάπτυξης- τους ξέρετε καλά, είναι 35-40 άτομα- θέλουν- και νομίζω ότι με εξετάσεις μπορούμε να το κάνουμε- που ξέρουν δυο, τρεις ξένες γλώσσες και έχουν διδακτορικά και μεταπτυχιακά, οι οποίοι ασχολούταν και ασχολείται με θέματα διεθνών εμπορικών συμφωνιών, κοινής εξωτερικής πολιτικής, εμπορίου, εμπορικής πολιτικής της Ευρωπαϊκής Ένωσης, με δασμούς, νομικά πλαίσια προστασίας σε τρίτες χώρες, αυτοί οι άνθρωποι ζητάνε να ενταχθούν στον κλάδο των εμπειρογνωμόνων. Αυτό μπορούμε να το κάνουμε; Δεν είναι παράλογο, το ζητούν. Είναι ειδικό εξειδικευμένο υψηλού επιπέδου Προσωπικό. Όταν άλλος έχει, κυρία Σακοράφα, πτυχία, μεταπτυχιακά, διδακτορικά, τρεις ξένες γλώσσες και έχει τέτοια εμπειρία 10-15 χρόνων σε τέτοιου είδους θέματα, γιατί να μην μπορεί με εξετάσεις να περάσει- όσοι θέλουν- στον κλάδο των εμπειρογνωμόνων του Υπουργείου Εξωτερικών; Κοιτάξτε το κύριε Υπουργέ. Οι προτάσεις που κάνουμε είναι για εσάς, για το καλό του Υπουργείου Εξωτερικών, δεν είναι για αντιπολίτευση. Ο Σύλλογος Επισήμων Μεταφραστών- το είπε και ο Ειδικός Αγορητής, ο κ. Παπαναστάσης του ΚΚΕ- και αυτοί είναι 140 μεταφραστές. Προσέξτε, ξέρουν 18 γλώσσες εκεί μέσα, δεν είναι δημόσιοι υπάλληλοι, κύριε Υπουργέ, είναι ελεύθεροι επαγγελματίες ιδιωτικού δικαίου, οι οποίοι όμως χρόνια είναι στο Υπουργείο Εξωτερικών, χειρίζονται απόρρητα και άκρως απόρρητα έγγραφα. Αυτά τα πράγματα όλα που τα δίνετε;

Κάτω από ποιανού εποπτεία θα γίνονται οι μεταφράσεις κυρίως στο δημόσιο, δηλαδή, στις δημόσιες συμβάσεις τα απόρρητα, τα προσωπικά δεδομένα των πολιτών τα οποία ζητούν να μεταφραστούν πρέπει να είναι έρμαια καθενός ο οποίος θα κάνει μία αν θέλετε σύμβαση ή θα γίνεται ένας διαγωνισμός πρόχειρος μειοδοτικός και θα πηγαίνει να το παίρνει κάθε εταιρεία ή κάθε μεταφραστής ο αγαπημένος του κάθε Υπουργού ή του κάθε Υπουργείου. Για ποιο λόγο τη μεταφραστική υπηρεσία να τη διαλύσετε υπάρχει κάποιος ιδιαίτερος λόγος, αν υπάρχει πέστε μας να συμφωνήσουμε όλοι. Βλέπω όμως ότι δεν υπάρχουν λόγοι, να την εκσυγχρονίσουμε ναι, να την αναβαθμίσουμε ναι, να φέρουμε νέο προσωπικό ναι, να φέρουμε νέους διπλωμάτες ναι αλλά όχι να τα μηδενίσουμε όλα και να αφήσουμε να γίνονται έρμαια οι δημόσιες συμβάσεις, τα απόρρητα έγγραφα και όλα αυτά τα θέματα, η χρονική διάρκεια που πρέπει να είναι έτοιμα κύριε Υπουργέ τα ξέρετε καλύτερα από μένα.

Εγώ δεν είμαι κάποιος ειδήμων, όμως διαβάζοντας και παίρνοντας αυτά τα οποία λένε ή οι άνθρωποι οι οποίοι υπηρετούν αυτά τα πόστα νομίζω ότι πρέπει να τους ακούσουμε και αυτούς. Με βάση όλων αυτών που σας είπα σας καλώ να μην καταργήσετε τη μεταφραστική υπηρεσία. Δεν έχω άλλο χρόνο θα τα πούμε τα υπόλοιπα στην Ολομέλεια. Η Ελληνική Λύση, επιφυλάσσεται για την τελική απόφαση επί της αρχής του νομοσχεδίου αλλά και επί των άρθρων την Παρασκευή στην Ολομέλεια. Θέλουμε κύριε Υπουργέ να σας ζητήσουμε για τελευταία φορά, ότι νομοτεχνικές βελτιώσεις έρθουν τουλάχιστον αυτές που υποσχεθήκατε θα πρέπει να τις περιμένουμε σίγουρα, να έρθουν νωρίς έγκαιρα να τις μελετήσουμε για να μπορέσουμε να βγάλουμε το αποτέλεσμα το οποίο θέλουμε και πρέπει να βγει σωστό. Προσέξτε δε αυτό το θέμα με την Τουρκία η άσκηση Γαλάζια Πατρίδα είναι μεγάλης κλίμακας άσκηση στο κεντρικό Αιγαίο. Πρέπει να έχουμε το μυαλό μας, τα μάτια μας τα πάντα ανοιχτά. Συγκάλεσε το Εθνικό Συμβούλιο Εξωτερικής Πολιτικής άμεσα με τη συμμετοχή του Υπουργού ή εκπροσώπου του.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κύριος Αμανατίδης.

**ΙΩΑΝΝΗΣ ΑΜΑΝΑΤΙΔΗΣ (Εισηγητής της Μειοψηφίας):** Κύριε Πρόεδρε, μέχρι να έρθει η κυρία Σακοράφα να θέσω ένα ζήτημα στον κύριο Υπουργό. Κύριε Υπουργέ σε σχέση με το ΣΑΕ, να δεσμευτείτε σας παρακαλούμε να γίνει μια Ειδική Συνεδρίαση έτσι ώστε να πάρει σάρκα και οστά. Δεν το συζητήσαμε μπήκαμε είδατε και εμείς το αφήσαμε για να κάνουμε μια Ειδική Συνεδρίαση . Σας ευχαριστώ πολύ. Με συγχωρείτε κυρία Σακοράφα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Υπουργέ, πιστεύω ότι η όλη διαδικασία στην Επιτροπή ανέδειξε ότι έχουμε να κάνουμε με έναν οργανισμό τουλάχιστον προβληματικό. Έχουμε ένα νομοσχέδιο με σημεία σοβαρής παθογένειας και συνολικά οπωσδήποτε ανώριμο, το οποίο απαιτεί δυστυχώς επανεξέταση. Σε μια κανονική διαδικασία νομίζω ότι θα έπρεπε να το αποσύρετε να το αναθεωρήσετε και κατόπιν να το επαναφέρετε. Καταρχήν και από την ακρόαση των φορέων, αναδείχθηκαν προβλήματα και σοβαρές παραλείψεις στη διαβούλευση. Δεν μιλήσατε με όσους φορείς θα έπρεπε. Αναφέρθηκε χαρακτηριστικά ότι ο νέος οργανισμός έγινε εν κρυπτό από ομάδα νομικών συμβούλων του γραφείου της νομοθετικής πρωτοβουλίας. Ο διάλογος ήταν επιλεκτικός όπως και η εκτίμηση των σχολίων της ηλεκτρονικής διαβούλευσης. Εδώ ακούσαμε ότι καμία από τις προτάσεις των διπλωματών αλλά και των άλλων κλάδων δεν υιοθετήθηκε. Δεν λάβατε υπόψη ούτε καν παρεμβάσεις για τα αυτονόητα. Φτάσαμε σήμερα να τα έχουμε πλέον όλα συσσωρευμένα μπροστά μας και είστε υποχρεωμένοι να τα αντιμετωπίσετε με αφόρητη χρονική πίεση.

Με αυτά τα δεδομένα, εάν επιμείνετε στην ψήφιση του οργανισμού, θα αφήσετε για το μέλλον σοβαρές εκκρεμότητες στη λειτουργία του Υπουργείου. Θα δημιουργήσετε πολύ σοβαρότερα προβλήματα από αυτά που προσπαθείτε να λύσετε. Δεν μπορούμε να παραγνωρίσουμε ότι από όλους τους φορείς ακούσαμε σοβαρές ενστάσεις και δεν πρέπει να το κάνετε ούτε και εσείς. Η πολιτική σας δεν μπορεί να έχει μόνο σημείο αναφοράς τις αναμενόμενες αποσιωπήσεις των μέσων μαζικής ενημέρωσης της λίστας Πέτσα. Εδώ έχουμε ένα σχήμα που βλάπτει όλους τους εργαζόμενους στον κύριο φορέα της ελληνικής εξωτερικής πολιτικής.

Αυτό που κυριαρχεί στον οργανισμό που προτείνεται δεν είναι η εξυπηρέτηση αποτελεσματικής άσκησης της εξωτερικής πολιτικής. Ας είμαστε ειλικρινείς σε αυτό. Είναι μια άστοχη απόπειρα ισορροπιών ανάμεσα σε ομάδες και ενδοϋπηρεσιακές συγκροτήσεις, ομάδες συμφερόντων και συνδικαλιστικές εκφράσεις, ακόμα και ανάμεσα σε σωματεία, ανάλογα και με το υπουργείο προέλευσης. Στη μία πλευρά, υπάρχει το παραδοσιακό προσωπικό του Υπουργείου, διπλωμάτες, νομική υπηρεσία, εμπειρογνώμονες, προξενικό προσωπικό και διοικητικοί υπάλληλοι. Δεύτερη ομάδα είναι οι υπάλληλοι που ήρθαν από το Υπουργείο Οικονομίας και Ανάπτυξης, κυρίως οι λεγόμενοι εμπορικοί ακόλουθοι, αλλά και οι υπόλοιποι. Αυτοί έχουν προφανώς ατυχήσει, γιατί δεν έχουν συνδικαλιστική συγκρότηση και εκπροσώπηση. Η τρίτη ομάδα είναι αυτοί που είχαν από την παλιά Γενική Γραμματεία Ενημέρωσης, οι ακόλουθοι τύπου. Αυτούς τους ενοποιήσατε και με τους υπαλλήλους από τη Γενική Γραμματεία Απόδημου Ελληνισμού.

Ο συγκεκριμένος οργανισμός αποτυπώνει μια αποτυχία στην εξασφάλιση ίσης μεταχείρισης αυτών των ομάδων ως προς την υπηρεσιακή λειτουργία και την εξέλιξή τους. Ενδεικτικά θα αναφέρω τα εξής. Ο νεοεισερχόμενος κλάδος των συμβούλων των γραμματέων επικοινωνίας είναι ο μοναδικός κλάδος που δεν θα λαμβάνει το ειδικό μισθολόγιο, αν και έχει βαθμολογική αντιστοίχιση με το διπλωματικό κλάδο, όπως και οι άλλοι τρεις κλάδοι, ειδική νομική υπηρεσία, εμπειρογνώμονες, και οικονομικών και εμπορικών υποθέσεων, αλλά και για την υπηρεσιακή τους εξέλιξη προβλέπονται λιγότερες οργανικές θέσεις ανά ένα βαθμό συγκριτικά, λόγου χάριν, με τον κλάδο των οικονομικών και εμπορικών υποθέσεων, αν και έχουν συνολικά σχεδόν τον ίδιο αριθμό οργανικών θέσεων. Το αποτέλεσμα θα είναι ένας σημαντικός αριθμός υπαλλήλων με υψηλά προσόντα να αποκλείεται από θέσεις ευθύνης.

Επίσης, μια μεγάλη αδικία του οργανισμού αφορά στους υπαλλήλους που προέρχονται από το Υπουργείο Οικονομίας και Ανάπτυξης, που είναι συνδικαλιστικά ανένταχτοι. Πρόκειται για προσωπικό με υψηλά προσόντα. Θα έπρεπε οπωσδήποτε να έχουν τη δυνατότητα ένταξης στον κλάδο των εμπειρογνωμόνων, εφόσον καλύψουν τα απαιτούμενα χρόνια υπηρεσίας. Αντί για αυτό, εσείς συγκροτείτε ένα σύστημα προσωποπαγών θέσεων, που σημαίνει ότι απορρίπτετε κάθε προοπτική για αυτόν τον τομέα. Προφανώς, κρίνετε ότι δεν αφορά σε πάγιες και διαρκείς ανάγκες του Υπουργείου και αναρωτιόμαστε αν στα αλήθεια είναι δυνατόν να πρεσβεύετε κάτι τέτοιο. Σε κάθε περίπτωση, αυτό είναι χαρακτηριστικό παράδειγμα αστοχίας. Στο όνομα κάποιας δήθεν ισορροπίας, τους εντάσσετε μόνο ως ξένο σώμα στο Υπουργείο και μόνο ως μονίμως ξένο σώμα θα υπηρετήσουν φυσικά σε αυτό.

Με αυτήν τη λογική τούς επιφυλάσσετε και δυσμενή αντιμετώπιση στη βαθμολογική και μισθολογική τους εξέλιξη. Είναι εύκολη η σύγκριση με άλλους κλάδους που υπηρετούν στην ίδια Γενική Διεύθυνση και ασκούν ανάλογα καθήκοντα, όπως οι υπάλληλοι οικονομικών και εμπορικών υποθέσεων. Προφανώς, η άνιση μεταχείριση οφείλεται και στο γεγονός ότι δεν υπήρξε κανένας διάλογος με αυτούς. Έτσι έρχεται αυτός ο οργανισμός όπου ένα οργανωμένο διοικητικό και συνδικαλιστικό σύστημα τους έχει ετοιμάσει ένα αρνητικό καθεστώς φτιαγμένο πριν από αυτούς για αυτούς.

Συγκρατήσαμε την εκπεφρασμένη διάθεση του κυρίου Υπουργού στη συνεδρίαση της Δευτέρας να επανεξετάσει το ζήτημα και αναμένουμε την κατάληξη για αυτήν τη μεταχείριση που είναι και άστοχη για τις ανάγκες του Υπουργείου και άδικη για το συγκεκριμένο προσωπικό. Αυτές οι τρεις κύριες ομάδες από τα τρία διαφορετικά υπουργεία αναδεικνύονται και στους τρεις πυλώνες που ορίζεται στον οργανισμό. Ο πρώτος είναι ο πυλώνας των διεθνών σχέσεων, ο δεύτερος αφορά στις οικονομικές σχέσεις και στην εξωστρέφεια και ο τρίτος στα θέματα του απόδημου ελληνισμού και της δημόσιας διπλωματίας.

Μέχρι σήμερα, για τον όποιο σχεδιασμό των καθηκόντων στο Υπουργείο Εξωτερικών είχε υιοθετηθεί το επονομαζόμενο σύστημα ελέγχου. Σας στο είπα και τη Δευτέρα. Αυτό σημαίνει πως το προσωπικό θα πρέπει να έχει τις απαιτούμενες εξειδικευμένες γνώσεις σε διεθνείς σχέσεις, σε οικονομικές σχέσεις και σε ζητήματα πολιτισμού, για να μπορεί να ανταπεξέλθει στις απαιτήσεις, υπηρετώντας στις καθ’ ύλην αρμόδιες μονάδες του υπουργείου.

Έτσι επιτυγχάνεται έγκαιρη και επιστημονικά τεκμηριωμένη λήψη αποφάσεων και αντιμετώπιση των ζητημάτων που ανακύπτουν. Εξαρχής επισημάναμε, ότι υπάρχει σοβαρός κίνδυνος άλληλοκάλυψης και σύγχυσης μεταξύ των τριών πυλώνων. Ανέφερα ότι η οικονομική διάσταση της παγκοσμιοποίησης είναι πανταχού παρούσα και κυρίαρχη. Επομένως, για να υπάρξει διπλωματία με πιθανότητες επιτυχίας οφείλουν υποχρεωτικά οι χειριστές της να συνεκτιμηθούν πάντοτε στο σχεδιασμό και στην υλοποίηση των δράσεων τους. Αναφέρθηκα και στο χαρακτηριστικό παράδειγμα των οικονομικών μας σχέσεων με τη Ρωσία. Αυτές δεν μπορούν να αντιμετωπίζονται απομονωμένες από το υπόλοιπο σχήμα της εξωτερικής ελληνικής πολιτικής. Μιλάμε για τις σχέσεις μας με την Τουρκία την πολιτική του ΝΑΤΟ και της ευρωπαϊκής ένωσης που έφτασε μέχρι και την επιβολή του εμπάργκο.

Σοβαρό ζήτημα υπάρχει και με την διάσταση της εξωστρέφειας. Αυτή θα έπρεπε να είναι παρούσα ενεργή σε όλες τις μονάδες αιχμής του Υπουργείου. Κι όμως εδώ βλέπουμε ότι τα στελέχη με την αντίστοιχη εξειδικευμένη γνώση θα υπάρχουν μόνο στον τρίτο πυλώνα. Εν τω μεταξύ η όποια επικοινωνία ανάμεσα στους πυλώνες θα ακολουθεί τα ασανσέρ της ιεραρχίας με ότι αυτό συνεπάγεται. Με καλή πίστη σας διαβεβαιώνω, κύριε Υπουργέ, δεν έχουμε απλώς αμφιβολίες για την αρνητική προοπτική του σχήματος των τριών πυλώνων, είμαστε σχεδόν βέβαιοι για την αποτυχία τους. Θα έχετε στους τρεις αυτούς τους πυλώνες υπηρεσίες που θα αλληλο-υποβλέπονται και θα διεκδικούν ρόλο και συμμετοχή η μία σε βάρος της άλλης για το ίδιο αντικείμενο προκειμένου να επιβεβαιώσουν και να αναδείξουν τη σημασία της δικής τους εμπλοκής.

Λυπάμαι που θα τα επαναλάβω, αλλά είναι αναγκαίο για να κατανοήσουμε την πραγματικότητα. Πιστεύουμε ότι αρκετές πρεσβείες μόλις διαβάσουν αυτά τα κομμάτια του νομοσχεδίου θα τρέμουν, θα τρίβουν χαιρέκακα τα χέρια τους, αλλά δυστυχώς δεν τελειώνουν εδώ οι αστοχίες του που ικανοποιούν τους χαιρέκακους τρίτους.

Δεύτερη αστοχία για μας είναι ο πληθωρισμός στρατηγών στο προτεινόμενο σχήμα. Κατά μετρήσαμε τις τέσσερις στρατηγικές και επιτελικές δομές στο Υπουργείο. Είναι πολύ εύκολο να προβλέψει καθένας τι θα συμβεί. Ανταγωνισμός στην άσκηση των τελικών και συντονιστικών αρμοδιοτήτων, όπως και στην διαμόρφωση του στρατηγικού σχεδιασμού, άλλο-επικαλύψεις και συγκρούσεις ανάμεσα στους επικεφαλής των τομεακών επιχειρησιακών μονάδων και στις νέο-ιδρυόμενες μονάδες που έχουν και αυτές επιτελικές στρατηγικές και συντονιστικές αρμοδιότητες. Το μόνο ουσιαστικό αποτέλεσμα θα είναι η αναστάτωση στις υπηρεσίες, οι διαγωνισμοί για τη στελέχωση τους, το ανακάτεμα της τράπουλας για τις υπηρεσιακές σταδιοδρομίες, δημιουργείται μάλλον αλόγιστα μια κατάσταση χρόνιας νοσηρότητας και δυσλειτουργίας.

Λέω και πάλι χαρακτηριστικά είναι βέβαιο, ότι οι τμηματάρχες και ο διευθυντής της διεύθυνσης στρατηγικού και επιχειρησιακού σχεδιασμού δεν θα μπορέσουν ποτέ να συνεργαστούν αποτελεσματικά με τους γενικούς διευθυντές, είτε θα κάνουν καλά τη δουλειά τους και θα συγκρούονται διαρκώς με αυτούς, που σημαίνει δυσλειτουργία με αρνητικές επιπτώσεις για το Υπουργείο ή δεν θα κάνουν καλά τη δουλειά τους, οπότε δεν έχει νόημα η σύσταση της διεύθυνσης.

Τρίτη αστοχία είναι το γεγονός, ότι ο πλεονάσματος επιτελικών και στρατηγικών θέσεων συνδυάζεται με κατάργηση θέσεων προσωπικού. Η πολιτική απόφαση δραστικής μείωσης των προσλήψεων το 2009 είχε καταστροφικές συνέπειες σε όλους τους κλάδους του Υπουργείου.

Ακούσαμε από όλους τους φορείς εργαζομένων στο Υπουργείο έντονο προβληματισμό για τα ελλείμματα στελέχωσης όλων ανεξαιρέτως των κλάδων. Το Υπουργείο χρειάζεται προσλήψεις νέου και εξειδικευμένου προσωπικού με υψηλά ακαδημαϊκά προσόντα πάνω στο οποίο θα μπορέσει να επενδύσει μακροπρόθεσμα. Δεν μπορεί να ασκηθεί εξωτερική πολιτική χωρίς ανθρώπινους πόρους. Ελλείψει, λοιπόν, σε όλους τους κλάδους και εσείς αντί να τις καλύψετε μειώνετε τις θέσεις του προσωπικού.

Από την αρχή των μνημονίων καμία Ηγεσία του Υπουργείου, δεν προχώρησε σε μειώσεις θέσεων και έρχεστε εσείς σήμερα που υποτίθεται, ότι εορτάζετε το τέλος των μνημονίων και καταργείται οργανικές θέσεις και όχι λίγες, καταργείται λόγου χάριν το 15% των θέσεων του κλάδου των διπλωμάτων και πάνω από 35% των θέσεων του κλάδου των εμπειρογνωμόνων. Στις 142 αρχές του εξωτερικού αναλογούν μόλις τέσσερις μόνιμοι υπάλληλοι κατά μέσο όρο.

 Αυτό σημαίνει, για πολλές από αυτές, στελέχωση μόνο από τον Πρέσβη και έναν διοικητικό υπάλληλο ή και έναν μηχανικό επικοινωνιών. Και όμως, ξέρετε ότι για την στοιχειώδη εύρυθμη λειτουργία τους απαιτείται έως και διπλασιασμός των μονίμων υπαλλήλων. Αυτό αφορά και στις Προξενικές Αρχές που εξυπηρετούν μια Ομογένεια που συνεχώς «διογκώνεται» και εκεί η κατάσταση είναι απαράδεκτη, το έχουμε πει κι αυτό πολλές φορές. Εδώ έρχεται η εικόνα μιας υπηρεσιακής συγκρότησης, όπου κυριαρχεί η σπατάλη πόρων εξειδικευμένου ανθρώπινου δυναμικού. Υπάλληλοι στην κορυφή της ιεραρχίας αναλώνονται σε καθήκοντα τηλεφωνητή ή της γραμματείας. Είναι τόσο δύσκολη, κύριε Υπουργέ, η ορθολογική οργάνωση των καθηκόντων; Είναι τόσο δύσκολη μια οργάνωση που θα εκμεταλλεύεται σε αποδεκτό βαθμό τις δυνατότητες των υπαλλήλων προστατεύοντας έτσι και την υπαλληλική τους ακεραιότητα, αλλά και την αξιοπρέπειά τους;

Επίσης, θεωρούμε ιδιαίτερα κρίσιμο ζήτημα την κατάργηση θέσεων προσωπικού. «Ακρωτηριάζετε» το Υπουργείο και υπονομεύετε τη δυναμική του. Σας καλούμε, λοιπόν να το επανεξετάσετε και το λέμε αυτό και σοβαρά και ουσιαστικά. Είναι πρόβλημα το ότι για να λύσετε το ζήτημα της έλλειψης προσωπικού, επιμένετε σε αντιγραφή λαθών του παρελθόντος που οδήγησαν σε πλήρη αποτυχία. Από την ίδρυση ακόμη του Υπουργείου, υπήρχε η πάγια τακτική των μετατάξεων με απλή Υπουργική Απόφαση και χωρίς εξετάσεις και έρχεστε σήμερα, 2021, να επιμένετε στη μεθοδολογία των ρουσφετολογικών μετατάξεων με το άρθρο 331. «Το Υπουργείο Εξωτερικών δεν έχει ανάγκη», όπως ορθότατα ειπώθηκε «από αλεξιπτωτιστές άλλων υπηρεσιών, οι οποίοι τελείωσαν τις ακαδημαϊκές σπουδές τους πριν από καμιά εικοσαριά χρόνια και επιθυμούν να εξαργυρώσουν την πελατειακή τους σχέση με τον εκάστοτε Υπουργό με μια καλή μετάθεση στο Λονδίνο ή στο Παρίσι».

 Τέταρτη αστοχία είναι η κατάργηση από τις εξετάσεις εισαγωγής στη Διπλωματική Ακαδημία των επίσημων γλωσσών εργασίας του Οργανισμού Ηνωμένων Εθνών, δηλαδή της ισπανικής, κινεζικής, αραβικής και ρωσικής. Αυτή η απόφαση δεν εξυπηρετεί καθόλου την ελληνική διπλωματία, τις ανάγκες της, αλλά και την προοπτική της. Η εμμονή σας στα αγγλικά και στα γαλλικά είναι και ακατανόητη και οπισθοδρομική και επιβλαβής. Το είπαμε ήδη. Οι μόνοι που εξυπηρετούνται είναι η κλειστή και κληρονομικά ανανεούμενη διπλωματική κάστα και δεν υπάρχει καμία άλλη λογική ερμηνεία για τη σκοπιμότητα αυτής της ρύθμισης, η οποία μόνο αρνητικές συνέπειες μπορεί να έχει.

Με τέτοιες τακτικές διευκολύνονται και διαιωνίζονται γνωστά σε όλους μας παρασιτικά φαινόμενα. Πρόσφατο παράδειγμα ρύθμισης στην ίδια κατεύθυνση είναι και η κατάργηση της Μεταφραστικής Υπηρεσίας. Και γι’ αυτήν δεν υπάρχει άλλη εξήγηση.

 Κινδύνους για την ανάπτυξη παρασιτικών φαινομένων στις σχέσεις ιεραρχίας του προσωπικού ενέχουν και οι ασάφειες στο άρθρο 328 που αφορούν στην αξιολόγηση. Για την αξιολόγηση, λοιπόν θα αναγκαστώ να επαναλάβω την πάγια θέση μου. Αναγκαία προϋπόθεση για μια πραγματική αξιολόγηση είναι ένα σαφές καθηκοντολόγιο που να βασίζεται σε έναν Οργανισμό με διάκριση αρμοδιοτήτων ανά υπηρεσιακή μονάδα. Μόνο έτσι μπορεί να υπάρχει συγκεκριμένη στοχοθεσία που μπορεί να αποτελέσει τη βάση μιας ουσιαστικής αξιολόγησης. Οποιαδήποτε άλλη διαδικασία είναι απλώς εικονική και προσχηματική. Είναι όμως και επιβλαβής, γιατί αναπτύσσει εξαρτήσεις μεταξύ προϊσταμένων και υφισταμένων που δεν μπορεί παρά να είναι ουσιαστικά αντιπαραγωγικές.

Το ίδιο ισχύει και με τις ασάφειες του άρθρου 325 για τις εκπαιδευτικές άδειες. Και όμως, ιδιαίτερα στο Υπουργείο Εξωτερικών τα υψηλά προσόντα του προσωπικού του είναι απόλυτα αναγκαία για την καλύτερη λειτουργία του, αλλά και για την εξέλιξή τους για την κάλυψη των ανωτέρων θέσεων ευθύνης. Επομένως, η χρήση εκπαιδευτικών αδειών έχει κομβική σημασία.

Εδώ, λοιπόν, η αναφερόμενη προϋπόθεση της εξαιρετικής επίδοσης ενέχει κίνδυνο να δημιουργήσει σχέσεις προβληματικών εξαρτήσεων μεταξύ προϊσταμένων και υφισταμένων. Δεν θα επεκταθώ περισσότερο σε αυτό. Θα πω μόνο ότι δεν επιτρέπεται να θεσμοθετούμε δυνατότητες καταχρήσεων και ευνοιοκρατίας.

 Έρχομαι και στις διατάξεις για τη συγκρότηση του Πειθαρχικού και του Δευτεροβάθμιου Πειθαρχικού Συμβουλίου στα άρθρα 264 και 267. Η συγκρότησή τους με υψηλόβαθμους δικαστές δημιουργεί συνθήκες οιονεί δεδικασμένου πριν την πιθανή ενδεχόμενη δικαστική προσφυγή του ενδιαφερομένου. Ο εισηγητής της υπόθεσης στη δικαστική διαδικασία θα πρέπει να συγκρουστεί με αποφάσεις δικαστών ιεραρχικά ανώτερων από αυτόν.

 Επίσης, θα πρέπει να τεθούν αυστηρά χρονικά όρια για να μην χρονίζουν αυτές οι υποθέσεις δυσχεραίνοντας την εύρυθμη λειτουργία των υπηρεσιών.

Τέλος, επικίνδυνες είναι και οι ασαφείς διατυπώσεις στο άρθρο 339 παράγραφος 2 περιπτώσεις Δ` έως και Η`, που μπορούν, να δημιουργήσουν προβλήματα, ιδιαίτερα σε σχέση με τη συνδικαλιστική δράση.

Θα κλείσω, κ. Πρόεδρε, με ένα ειδικό θέμα. Είπα και παραπάνω ότι ιδιαίτερα στο Υπουργείο Εξωτερικών είναι κρίσιμη η ποιότητα του ανθρώπινου δυναμικού και μιλάμε όχι μόνο για τα προσόντα κατά το χρόνο εισόδου στην Υπηρεσία, αλλά και για την αναγκαία, διαρκή επιμόρφωσή του. Πολύ περισσότερο αφού μεγάλο μέρος της δράσης του Υπουργείου αναφέρεται στην προωθήσει των εθνικών θέσεων, στον διάλογο και στη διαπραγμάτευση με ομολόγους του του εξωτερικού. Αυτό σημαίνει άμεσο ανταγωνισμό στο βάθος και το εύρος της γνώσης των θεμάτων και ως προς την εξέλιξή τους μέχρι τον εκάστοτε κρίσιμο χρόνο.

θέτω ένα ερώτημα, λοιπόν, στον κ. Υπουργό. Μπορείτε, να μας ενημερώσετε, κ. Υπουργέ, ενδεικτικά για τις δαπάνες της βιβλιοθήκης του Υπουργείου για τα έτη 2005, 2010, 2015 και 2020 για την προμήθεια βιβλίων και των επιστημονικών περιοδικών μαζί με τις συνδρομές σε εξειδικευμένες ιστοσελίδες; Η επιλογή των ετών προκύπτει από τη σταδιακή εξέλιξη της ελληνικής πραγματικότητας. Το 2005 πριν επιβληθούν τα μνημόνια, 2010 στην αρχή των μνημονίων, 2015 κορύφωση των μνημονιακών πιέσεων και 2020 οπότε τα περισσότερα Κόμματα έχετε γιορτάσει το τέλος των μνημονίων.

Κλείνω, κ. Πρόεδρε, κι επαναλαμβάνω και πάλι ότι αναμένουμε τη συζήτηση στη Ολομέλεια, για να δούμε τις σχετικές αλλαγές, εάν γίνουν, για να εκφράσουμε την τελική μας γνώμη.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κυρία Σακοράφα.

Ολοκληρώθηκε, λοιπόν, ο κύκλος των εισηγήσεων και περνάμε τώρα στους συναδέλφους βουλευτές, οι οποίοι ζήτησαν το λόγο, είτε σε αυτούς που συμμετέχουν ζωντανά, βρίσκονται μέσα στην αίθουσα είτε αυτούς που συμμετέχουν ηλεκτρονικά μέσω Webex.

Παρακαλώ, το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ευχαριστώ, κ. Πρόεδρε.

Θέλω, όμως, να κάνω μία παρατήρηση, πριν ξεκινήσω. Μιάμιση ώρα καθυστέρηση είχε η σημερινή συζήτηση για τους βουλευτές, επειδή όλοι οι Εισηγητές μίλησαν από ένα τέταρτο παραπάνω. Αυτό σημαίνει, πρακτικώς, ότι οι συνάδελφοι που έχουν μείνει στις οθόνες, είναι πάρα πολύ λίγοι και είναι κρίμα, κ. Πρόεδρε. Είναι κρίμα, διότι δε μπορεί, να γίνεται μια συζήτηση μεταξύ μόνο μερικών.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρία Μπακογιάννη, μίλησαν 5 λεπτά παραπάνω ο καθένας, για ένα νομοσχέδιο που έχει εκατοντάδες άρθρα.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ένα τέταρτο, κ. Πρόεδρε, και το είδα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εντάξει, εσείς το είδατε, εγώ, όμως, μετράω το χρόνο και βλέπω το ρολόι.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ωραία, κρατήστε το χρόνο, όμως, επειδή ήταν ένα τέταρτο.

Λοιπόν, να ξεκινήσω, κ. Υπουργέ, με 2-3 θέματα, τα οποία έχω ξανά θέσει, αλλά ήθελα λίγο, να τα πω πιο αναλυτικά. Όσον αφορά στο θέμα της δημόσιας διπλωματίας, έχω να σας κάνω μια πρόταση. Να κάνετε μία Γενική Γραμματεία Δημόσιας Διπλωματίας, η οποία να υπάγεται στον Υπουργό. Θεωρώ ότι θα είναι, ίσως, το πιο αποτελεσματικό πράγμα σήμερα. Θα σας βοηθήσει εσάς, θα βοηθήσει το Υπουργείο και μετά η Γενική Γραμματεία Απόδημου Ελληνισμού θα προχωρήσει, να κάνει τη δουλειά της, όπως την κάνει μέχρι σήμερα.

Το λέω, διότι, εγώ, σε αντίθεση με όλα αυτά που ακούστηκαν από τους συναδέλφους, επαναλαμβάνω τη θέση μου για άλλη μια φορά είμαι υπέρ της μείωσης των οργανικών θέσεων του Υπουργείου. Είμαι υπέρ γιατί είπαμε, λέμε, λέμε, λέμε, αλλά ένα λιτό Υπουργείο μπορεί, να είναι πολύ πιο αποτελεσματικό από ένα Υπουργείο, που έχει οργανικές θέσεις, οι οποίες πολλές φορές, δυστυχώς, συμπληρώνονται, απλώς, για να συμπληρωθούν.

Έχω μία παρατήρηση, η οποία φαντάζομαι ότι σας έχει απασχολήσει, απλώς, ενδεχομένως, δεν άκουσα την απάντηση. Για το προσωπικό του Ιδρύματος που είχε την έδρα το Κανον Φαντάζομαι, θα το θυμάστε, 2 άνθρωποι είναι, αλλά αυτοί οι 2 άνθρωποι έχουν μείνει απλήρωτοι αρκετά χρόνια τώρα και είναι στον αέρα. Δεν έχουν απολυθεί, δεν πληρώνονται. Θεωρητικώς βρίσκονται σε αναστολή, κάποια λύση πρέπει, να δοθεί για το θέμα αυτών των δύο ανθρώπων.

Για το θέμα της νοσηλείας νομίζω, κ. Υπουργέ, ότι θα έρθετε εσείς, πλέον, με κάποια πρόταση, η οποία να καλύπτει το θέμα της νοσηλείας και νομίζω ότι η Κυβέρνηση αυτό το θέμα θα το υποστηρίξει, διότι είναι παντελώς παράλογο, να μην υπάρχει νοσηλεία στο εξωτερικό για τους διπλωμάτες μας.

 Έρχομαι στην τελική μου παρατήρηση για τα βασικά θέματα των προαγωγών, δηλαδή, τα άρθρα 351, 352 για τα τυπικά προσόντα προαγωγής, αλλά και το άρθρο 448 για την αντίστοιχη διπλωματών και διοικητικών υπαλλήλων.

Όσον αφορά το άρθρο 351 και τα τυπικά προσόντα είδα τη διάταξη και θεωρώ πως ίσως - εσείς είστε καλύτερος νομικός μετά βεβαιότητος - δημιουργηθούν χωρίς λόγο μη επιθυμητές συνέπειες όχι μόνο οικονομικές για τους διπλωματικούς υπαλλήλους, αλλά δίνεται και η εντύπωση ότι αντιμετωπίζονται διαφορετικά οι διπλωματικοί υπάλληλοι.

Από τη μία οι υπάλληλοι των Κλάδων ΟΕΥ και η Γραμματέων και Συμβούλων Επικοινωνίας εξομοιώνονται βαθμολογικά και μισθολογικά με τους υπαλλήλους του διπλωματικού κλάδου, από την άλλη, όμως, το τυπικό προσόν για την προαγωγή στον επόμενο βαθμό αυξάνεται στα 4 χρόνια για τους διπλωματικούς, οπότε δημιουργούνται ερωτηματικά για τη διατύπωση των άρθρων ως προς το σύστημα προαγωγής, τουλάχιστον, έτσι όπως το διαβάζω εγώ με την πρόβλεψη των εξετάσεων. Για παράδειγμα, αν επιτύχουν στη δοκιμασία, αλλά δεν προαχθούν ελλείψει κενών οργανικών θέσεων θα χρειαστεί την επόμενη φορά να επαναλάβουν τις εξετάσεις.

 Θα υπάρχει σειρά προτεραιότητας των επιτυχόντων βάσει μόνο της εξέτασης ή και άλλων κριτηρίων;

 Τα θέματα αυτά είναι ιδιαίτερης φύσης και θα επηρεάσουν σημαντικά τα κίνητρα και την ποιότητα των διπλωματικών υπαλλήλων και σε μεγάλο βαθμό τα είχαμε συζητήσει προσεκτικά επί της Υπουργίας μου και είχαμε καταλήξει στα άρθρα 93 και 94 τα οποία η Ένωση Διπλωματικών Υπαλλήλων προτείνει να κρατηθούν σήμερα. Εκείνη την εποχή δεν είχαν γίνει δεκτά με ενθουσιασμό, αλλά σήμερα πάντως προτείνουν να κρατηθούν.

Θέλω να πω μία κουβέντα για την αντιστοίχιση των βαθμών διπλωματικών και διοικητικών.

 Η αντιστοίχιση των βαθμών διαφέρει από την ώρα που η εισαγωγή των υπαλλήλων γίνεται με τελείως διαφορετικό τρόπο. Δηλαδή, οι μεν διοικητικοί και λογιστικοί διορίζονται με τυπικό προσόν το Απολυτήριο Λυκείου και ασκούν γραμματειακά και λογιστικά καθήκοντα, οι διπλωμάτες όμως μπαίνουν στο Υπουργείο με εξετάσεις που και εσείς και εγώ και όσοι έχουμε υπηρετήσει ξέρουμε ότι είναι υψηλοτάτου βαθμού δυσκολίας.

 Άρα, το να εξισώνονται κάποια στιγμή, κατά την άποψή μου, είναι άδικο για τους διπλωμάτες στη φάση αυτή.

 Οπότε θα ήθελα να σας παρακαλέσω αν μπορείτε την Παρασκευή ή μέχρι την Παρασκευή να ρίξετε μια ματιά, εάν είναι εφικτό, να κρατήσουμε τις διατάξεις που είχαμε, διότι εγώ είμαι υπέρ της εξίσωσης, αλλά υπέρ της εξίσωσης όταν πραγματικά εξισώνονται οι άνθρωποι που μπαίνουν στο Υπουργείο με τον ίδιο βαθμό δυσκολίας.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αγαπητέ κύριε Υπουργέ, πριν προχωρήσω στις παρατηρήσεις μου για το νομοσχέδιο μια αναφορά στα θέματα της επικαιρότητας.

 Εύλογα νομίζω τοποθετήθηκαν πριν από λίγο πέντε ιστορικά στελέχη της Νέας Δημοκρατίας, πρώην Υπουργοί, ο κυβερνητικός εκπρόσωπος, αγαπητέ κύριε Πρόεδρε, η προκάτοχός σας στη θέση της Προεδρίας της Επιτροπής Εξωτερικών Υποθέσεων ανησυχώντας για τις εξελίξεις στα ελληνοτουρκικά.

 Δεν συμμερίζομαι απολύτως το περιεχόμενο της δήλωσης. Εμείς έχουμε τοποθετηθεί επανειλημμένα υπέρ του διαλόγου και της συνέχισης των διερευνητικών ως του μοναδικού τρόπου λύσης της διαφοράς με την Τουρκία, όμως οι πρόσφατες προκλητικές κινήσεις της Τουρκίας αποδεικνύουν πόσο δίκιο είχαμε, όταν σας ασκήσαμε κριτική για την αδυναμία του Πρωθυπουργού να εξασφαλίσει ένα πλαίσιο κυρώσεων πριν από την έναρξη των διερευνητικών που θα κρατούσε στο τραπέζι του διαλόγου την Τουρκία με σοβαρότητα, χωρίς απειλές και εκβιασμούς και με πλαίσιο της συζήτησης αποκλειστικά και μόνο το διεθνές δίκαιο για τη διαφορά που έχουμε για την οριοθέτηση των θαλασσίων ζωνών.

Προχωρώ στην συνέχεια στις παρατηρήσεις μας για το νομοσχέδιο.

Θέλω να είμαι δίκαιος όπως και στην αρχική μου τοποθέτηση. Πρέπει να αναφέρω, ότι βρίσκω και θετικά στοιχεία στον οργανισμό που καταθέσατε. Γι’ αυτό το λόγο δεν συμμερίζομαι την αρνητική προδιάθεση, την εξ αρχής αρνητική προδιάθεση, του φίλου Ανδρέα Λοβέρδου. Τα δύο βασικά ζητήματα τα οποία αξιολογώ θετικά είναι ότι πήρατε υπόψη προεργασία που είχαμε κάνει και σε ένα μεγάλο βαθμό επαναλαμβάνετε αυτούσιες προτάσεις του δικού μας σχεδίου οργανισμού ειδικά σε κρίσιμα ζητήματα.

Για παράδειγμα την πρωτοποριακή διαχείριση των απορρήτων ούτως ώστε να είναι στον έλεγχο της Βουλής να μην δημιουργούνται στεγανά τουλάχιστον από τη λαϊκή αντιπροσωπεία μολονότι προφανώς υπάρχει σκοπιμότητα να υπάρχει απόλυτη διαχείριση. Για το Συμβούλιο Απόδημου Ελληνισμού, για τα ζητήματα της εξωστρέφειας ολοκληρώνετε νομίζω μια μεταρρύθμιση αν και ημιτελώς. Δεν είναι μόνο το Ινστιτούτο Ελληνικού Πολιτισμού που δεν συμπεριλαμβάνεται στην πρότασή σας που θα βοηθούσε η εξωστρέφεια και στον πολιτισμό να συγκεντρωθεί στο Υπουργείο Πολιτισμού.

Είχαμε ένα μπρος πίσω στην περίπτωση του ΟΟΣΑ. Ενώ η οικονομική διπλωματία ορθά συγκεντρώνεται στο Υπουργείο δεν καταλαβαίνω γιατί έπρεπε να αντιστραφεί το θετικό βήμα που πήρατε να φέρετε την εκπροσώπηση και την εποπτεία του ΟΟΣΑ εκεί.

Αυτά είναι τα θετικά. Ποια είναι τα αρνητικά;

Την αυστηρότερη κριτική την άσκησε -περιέργως τουλάχιστον σε επίπεδο φραστικό- ο συνάδελφος της Νέας Δημοκρατίας -ο Εισηγητής της Νέας Δημοκρατίας στο νομοσχέδιο σας- το χαρακτήρισε και μάλιστα δύο φορές για να μην υπάρχει παρεξήγηση ότι αυτό ειπώθηκε στη ρύμη του λόγου συμπίλημα. Άνοιξα το λεξικό Μπαμπινιώτη συμπίλημα είναι οτιδήποτε προκύπτει από ανάμειξη ετερόκλητων στοιχείων. Παραδείγματος χάρη πρόκειται για συμπίλημα ιδεών που δεν έχουν ειρμό ή συνοχή. Αυτός είναι ο ορισμός της λέξης συμπίλημα από το λεξικό Μπαμπινιώτη.

Πράγματι υπάρχει ένα ζήτημα συμπιλήματος, κυρίως γιατί σωρεύτηκαν οι διατάξεις των Προεδρικών Διαταγμάτων στο σώμα του νομοθετήματος.

Μια μικρή ανοχή δεν είχα μπορέσει να μιλήσω κύριε Πρόεδρε στην προηγούμενη επί των άρθρων. Θα προσπαθήσω να είμαι τηλεγραφικός από δω και πέρα.

Το πρώτο ζήτημα, λοιπόν, είναι αυτό ότι αθροίζονται οργανωτικές διατάξεις που δεν έχουν θέση στον οργανισμό μολονότι θα μπορούν και με Προεδρικό Διάταγμα να τροποποιηθούν. Δεν είναι απαραίτητο να επανέρχεστε κάθε φορά με νόμο. Θα υπάρχουν τρύπες στα άρθρα του οργανισμού αν για παράδειγμα καταργήσετε ένα τμήμα ή μια διεύθυνση. Η ενσωμάτωση του οργανογράμματος προκαλεί προβλήματα και από την άποψη ότι δεν έχει ολοκληρωθεί μια δουλειά που πρέπει να γίνει σε βάθος για την διοικητική αναδιοργάνωση. Σας είπα, προηγουμένως, ότι δεν είναι λογικό η Α7 Διεύθυνση να έχει ταυτόχρονα τις Ηνωμένες Πολιτείες, τη Λατινική Αμερική και την Καραϊβική ή η Β3 Διεύθυνση -ακόμα πιο περίεργα- να έχει αυτές τις χώρες και τις χώρες της Ευρωπαϊκής Ένωσης μαζί. Είναι εντελώς χωρίς κοινά χαρακτηριστικά πολιτικά ή οικονομικά οι χώρες αυτές. Διαβάζω απλώς επικεφαλίδες, κριτική που θα ασκήσω αναλυτικότερα στην Ολομέλεια.

Τρίτο πρόβλημα που βλέπουμε είναι η αποδυνάμωση της Γενικής Γραμματείας Αποδήμων. Εδώ συμπίπτουμε από διαφορετικές αφετηρίες με μια κριτική που άσκησε η κυρία Μπακογιάννη. Η σύμπτωση αρμοδιοτήτων της δημόσιας διπλωματίας για τους απόδημους στην ίδια Γενική Γραμματεία αποδυναμώνει ταυτόχρονα και τους δύο. Η Γενική Γραμματεία Αποδήμων θα πρέπει να έχει αυτοτέλεια. Εμείς, μάλιστα, επαναφέραμε μια πρόταση στην οποία συμπιέσαμε και με το Κίνημα Αλλαγής για την ύπαρξη ενδεχομένως ως μονίμου Υφυπουργού για τη διασπορά.

Τέταρτο ζήτημα σημαντικό είναι η αποδυνάμωση του πολιτικού και στρατηγικού ρόλου των διευθύνσεων. Εδώ, προσπαθήστε να εφαρμόσετε τον κορσέ του επιτελικού κράτους στο Υπουργείο Εξωτερικών μολονότι δεν ταιριάζει με τη φυσιογνωμία του. Δεν είναι λογικό να έχουμε Διεύθυνση Στρατηγικού Σχεδιασμού στο Υπουργείο Εξωτερικών, διότι όλες οι πολιτικές διευθύνσεις από τη φύση τους ασκούν παρόμοιο σχεδιασμό. Η απονομή σε μία διεύθυνση, που είναι κατώτερου επιπέδου από τις αντίστοιχες Γενικές Διευθύνσεις, αρμοδιότητας συντονισμού επ’ αυτών είναι προφανής ανατροπή της ιεραρχίας της διοικητικής αλλά και της ιεραρχίας στόχων που θα πρέπει να υπάρχει στο Υπουργείο.

Αντίστοιχο πρόβλημα διοικητικής φύσης είναι η παρεμβολή της Υπηρεσίας Συντονισμού, μιας απλής διεύθυνσης υπό τον Γενικό Γραμματέα, και των Συμβουλίων Συντονισμού Περιφερειακής Πολιτικής, στην αναγκαία στρατηγική που θα πρέπει να αναπτύσσουν γενικότερα οι Γενικές Διευθύνσεις του Υπουργείου. Το σημαντικότερο, όμως, και είναι ακριβώς σ΄ αυτή την κατεύθυνση έλλειψης στρατηγικής που σας καταλογίζουμε συνέχεια και με αυτό ολοκληρώνω, είναι η πλήρης έλλειψη πρότασης για Συμβούλιο Εθνικής Ασφάλειας.

Εμείς στο δικό μας νόμο είχαμε, όπως και εσείς σωστά, ενσωματώσει το Συμβούλιο Απόδημου Ελληνισμού, αλλά και το Συμβούλιο Εθνικής Ασφάλειας. Εδώ έχετε το προφανώς άτοπο, ως κυβέρνηση - δεν είναι δική σας ευθύνη, ευθύνη του Πρωθυπουργού είναι - να έχετε ορίσει Σύμβουλο Εθνικής Ασφαλείας, χωρίς να υπάρχει η αντίστοιχη δομή. Αυτό είναι κατ’ εξοχήν η περίπτωση «του κάρου μπροστά από το άλογο» και δεν καλύπτεται αυτή η ανάγκη απλώς με την πρόβλεψη ενός γραφείου αμυντικής διπλωματίας.

Χρειαζόμαστε Συμβούλιο Εθνικής Ασφαλείας για δύο βασικούς λόγους. Ο ένας είναι για να υπάρχει η απαραίτητη θεσμική επικοινωνία και διαμόρφωση κοινής στρατηγικής ανάμεσα στο Υπουργείο Άμυνας και στο Υπουργείο Εξωτερικών. Και το δεύτερο, έχοντας το ΚΥΣΕΑ, ως όργανο τακτικής διαχείρισης κρίσεων και γενικά διαχείρισης των τακτικών πλευρών της εθνικής ασφάλειας, όπως για παράδειγμα η απόφαση για το ποιος θα είναι στην ηγεσία των Ενόπλων Δυνάμεων, χρειαζόμαστε αντίστοιχα ένα όργανο στρατηγικού σχεδιασμού, όχι για την τακτική, αλλά και τη στρατηγική διαχείριση. Το παράδειγμα στις περισσότερες, αν όχι σε όλες τις χώρες του κόσμου, είναι ότι αυτό είναι ένα Συμβούλιο υψηλού επιπέδου, συμβουλευτικό όργανο του Πρωθυπουργού, που συνενώνει τη διπλή αυτή θεσμική εμπειρία.

Επειδή δεν θέλω να καταχραστώ παραπάνω το χρόνο και κύριε Πρόεδρε νομίζω ότι κάνατε καλή διαχείριση του χρόνου, δώσατε την αναγκαία, αλλά όχι καταχρηστική άνεση στους προηγούμενους ομιλητές, και εγώ θέλω να βοηθήσω το έργο σας, σας ευχαριστώ, κύριε Υπουργέ.

Εμείς ακριβώς επειδή θέλουμε να είμαστε δημιουργικοί σάς έχουμε ήδη δώσει νομίζω έναν υπερ. δεκασέλιδο κατάλογο με νομοτεχνικές βελτιώσεις, που νομίζουμε ότι θα μπορούσατε να κάνετε δεκτές. Περιμένουμε την ανταπόκριση σας στην Ολομέλεια για να δούμε πώς θα τοποθετηθούμε τόσο επί της αρχής, όσο και στο σύνολο. Προφανώς ένα μεγάλο κομμάτι των άρθρων θα το ψηφίσουμε, όχι μόνο αυτονοήτως αυτά τα οποία είχαμε και εμείς προτείνει, αλλά ενδεχομένως και άλλα. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Μπογδάνος.

Κ**ΩΝΣΤΑΝΤΙΝΟΣ ΜΠΟΓΔΑΝΟΣ (Εισηγητής της Πλειοψηφίας):** Κύριε Πρόεδρε, θερμές ευχαριστίες στον κύριο Κατρούγκαλο για την αναφορά του και ευχαριστίες, επειδή εγώ επιμένω στην έννοια και τη σημασία της λέξεως συμπίλημα, όπως φέρ’ ειπείν δίνεται από τον Τριανταφυλλίδη. Δεν είναι όλα Μπαμπινιώτης και στη γλώσσα δεν είναι όλα μοναδιαίες ή μοναδικές ερμηνείες και σημάνσεις νοήματος, όπως και οι μεγάλοι φιλόσοφοι της γλώσσας από την αρχαιότητα μέχρι σήμερα, από τον Πλάτωνα μέχρι τον Βινκενστάιν, έχουν, όχι μόνο δεχθεί, αλλά και τονίσει.

Συμπίλημα, λοιπόν, είναι επίσης η συγκέντρωση ετερόκλητων διαφορετικών στοιχείων σε ένα σύνολο, το οποίο τα τοποθετεί μαζί, ούτως ώστε να δημιουργήσει για αυτά και ένα περιβάλλον συνοχής. Ως εκ τούτου, επιτρέψτε μου με κάθε καλή διάθεση απέναντι στον κύριο Κατρούγκαλο να υπερασπιστώ την λέξη που χρησιμοποίησα, όχι μόνο δις, πολλάκις και θα ξαναχρησιμοποιήσω για το εν λόγω σχέδιο νόμου. Ευχαριστώ κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Καιρίδης.

 **ΔΗΜΗΤΡΙΟΣ ΚΑΙΡΙΔΗΣ**: Σας ευχαριστώ, κύριε Πρόεδρε.

Καταρχάς να ξεκινήσω με ένα θετικό σχόλιο, επειδή είναι η πρώτη φορά που παίρνω το λόγο στην αξιότιμη Επιτροπή σας, την Επιτροπή Εξωτερικών και Άμυνας - ήμουν σε άλλη Επιτροπή και προστέθηκαν πρόσφατα - ότι εντυπωσιάζομαι θετικά από το κλίμα και το εποικοδομητικό που υπάρχει στην Επιτροπή. Έγινε μια διεξοδική συζήτηση που παρακολούθησα κι εγώ με πολύ ενδιαφέρον και χάρηκα πραγματικά και τις παρατηρήσεις όλων των συναδέλφων και το κλίμα διαλόγου το πολύ ουσιαστικό, ειδικά στη δική μας εδώ Επιτροπή.

Το δεύτερο, επειδή δεν μπορώ να αφήσω αναπάντητη μια πρόκληση του Εισηγητή της Πλειοψηφίας, του φίλου κ. Μπογδάνου, στην αρχή της πρωτολογίας του πριν μέρες, να πω ότι, ό,τι κι εάν πιστεύει κανείς για την ελληνική διπλωματία και τις επιδόσεις της στο εξωτερικό και γίνεται μεγάλη κουβέντα καμιά φορά και μηδενιστικά στο εσωτερικό της πατρίδας μας, το βέβαιον είναι ότι οι γείτονές μας, όλοι οι γείτονές μας ανεξαιρέτως, θεωρούν ότι η Ελλάδα έχει την καλύτερη εξωτερική πολιτική και την καλύτερη διπλωματία στην περιοχή, ίσως και πέρα από την περιοχή. Είναι με ζήλια οι Τούρκοι, οι Βούλγαροι, οι υπόλοιποι στα Βαλκάνια που βλέπουν την ελληνική διπλωματική προσπάθεια και αυτό αντανακλά όχι μόνο τις επιλογές της κυβέρνησης, της εκάστοτε κυβέρνησης για να είμαι δίκαιος, αντανακλά και το επίπεδο των διπλωματών μας και των στελεχών συνολικά του Υπουργείου Εξωτερικών και πρέπει να λέγεται αυτό.

Η μεγάλη μεταρρύθμιση του νομοσχεδίου, βεβαίως, είναι η συγκέντρωση και ο εξ ορθολογισμός κυρίως στο επίπεδο της οικονομικής διπλωματίας, που είναι ένας τομέας πιο καινούργιος, πιο φρέσκος και εξαιρετικά χρήσιμος στις σημερινές συνθήκες. Σε άλλες χώρες απασχολεί περίπου το 90% της εξωτερικής πολιτικής τους η οικονομική διπλωματία, αναφέρομαι σε χώρες όπως η Ολλανδία για παράδειγμα και άλλοι Ευρωπαίοι. Η Ελλάδα, βεβαίως, έχει ανοικτά γεωστρατηγικά ζητήματα και δεν έχει την πολυτέλεια να επικεντρώνεται μόνο στην οικονομική διπλωματία, όμως από αποπαίδι της εξωτερικής προσπάθειας της χώρας γίνεται τώρα κεντρικό σημείο αναφοράς και αυτό είναι σημαντικό.

Τα υπόλοιπα δύο που εξορθολογίζονται και υπάρχει έντονος ο μεταρρυθμισμός είναι, βεβαίως, ο απόδημος ελληνισμός. Εδώ θα κάνω μια παρατήρηση. Δεν θα πρέπει το ΣΑΕ να γίνει δικαιολογία του ελληνικού πολιτικού συστήματος, το οποίο συχνά όμοιοί στις αρετές και τον πλούτο της ελληνικής ομογένειας για να μην κάνει τίποτα ουσιαστικό στη συνέχεια για την σύζευξη και αξιοποίηση αυτής της ομογένειας στο εσωτερικό. Πιστεύω ακράδαντα ότι, ό,τι κι αν λέμε για την ομογένεια, υπάρχει μια ισχυρή διαχρονικά γραμμή κοτζαμπασισμού στην Ελλάδα, από ιδρύσεως του ελληνικού κράτους, που δεν θέλει την ομογένεια παρούσα. Το είδαμε αυτό, για παράδειγμα, στην αντίδραση πολλών στα Συμβούλια Ιδρύματος στα Ελληνικά Πανεπιστήμια όταν ήρθαν το 2011, αντίδραση από ένα συντηρητικό αντιδραστικό κατεστημένο στο εσωτερικό που δεν ήθελε τους διαπρεπείς Έλληνες επιστήμονες του εξωτερικού να φέρουν τη γνώση τους στο ελληνικό ακαδημαϊκό περιβάλλον για να το αναβαθμίσουν. Νομίζω ότι πρέπει να συνειδητοποιήσουμε οι πάντες ότι η Ελλάδα είναι έθνος δια σπορικό κατεξοχήν και ότι αυτές οι σχέσεις με τη διασπορά πρέπει να είναι πολλαπλές, σε όλα τα επίπεδα, στην παιδεία, την οικονομία, τον πολιτισμό, την κοινωνία και να γίνει συνείδηση πλήρως από το πολιτικό μας σύστημα αυτού του πλούτου και αυτής της ανάγκης αξιοποίησης στις σημερινές συνθήκες της παγκοσμιοποίησης.

Το τρίτο αφορά τη δημόσια διπλωματία, η οποία σε συνθήκες διαδικτύου, μέσων ενημέρωσης, αποκτά πολύ σημαντικό ρόλο, το πώς επηρεάζουμε τη διεθνή κοινή γνώμη και στο ζήτημα της Τουρκίας, αλλά και σε πολλά άλλα ζητήματα. Για παράδειγμα, στο προσφυγικό μεταναστευτικό είχαμε μία επίθεση σε βάρος της χώρας μας στα ζητήματα αυτά και από τους Τούρκους και από άλλους και εκεί πρέπει να έχουμε πάρα πολύ καλά οργανωμένη την απάντηση και συνεχή παρουσία στα διεθνή μέσα ενημέρωσης, συστηματικά και όχι περιστασιακά και μόνο σε περίοδο κρίσης και αυτό είναι σημαντικό να το πούμε.

Από εκεί πέρα, αν σημείωνα κάποιες παρατηρήσεις, οι οποίες ήδη έγιναν, θα έλεγα τούτο, ότι θα πρέπει να υπάρξει μια προσοχή στο πώς θα συντονιστούν αυτοί οι 3 πυλώνες τώρα με τους οποίους οργανώνεται το Υπουργείο, ιδίως στο εξωτερικό όπου η εκπροσώπηση της χώρας παραμένει με Επικεφαλής τον Πρέσβη, τον εκάστοτε Πρέσβη σε κάθε χώρα. Το πώς θα συντονίζονται αυτοί οι 3 πυλώνες των πολιτικών υποθέσεων από τη μια της δημόσιας διπλωματίας διασποράς και της οικονομικής διπλωματίας από την άλλη, είναι κρίσιμο και σημαντικό.

Θα πρέπει ίσως σε μια δεύτερη φάση, να σκεφτούμε την εισαγωγή του θεσμού του Υπηρεσιακού Υφυπουργού, που τον έχουμε συζητήσει πολλές φορές στη χώρα μας και που θα διευκολύνει ακριβώς αυτόν τον συντονισμό και την «εθνική μνήμη», που είπε και ο Ανδρέας Λοβέρδος.

Ως προς τη μείωση των οργανικών θέσεων, έχω κι εγώ μια απορία ιδίως γιατί η χώρα μας θα πρέπει να ανοίξει και νέες Πρεσβείες σε νέες χώρες, καθώς επεκτείνει την διπλωματική της προσπάθεια. Είναι κάτι το οποίο το έχει πει και ο Υπουργός, κ. Δένδια εσείς στην Ολομέλεια, προς την Αφρική και προς περιοχές όπου η χώρα μας δεν είχε την εκπροσώπηση που χρειάζονταν.

Σε κάποια σημεία το νομοσχέδιο γίνεται ίσως εξαιρετικά λεπτομερειακό και δύσκαμπτο. Ανέφερε η κυρία Μπακογιάννη το ζήτημα της μεταφραστικής. Ίσως εκεί υπάρχει μία υπερβολή υπερύθμισης που θα έπρεπε ίσως να την δούμε, όπως και το οργανόγραμμα το οποίο μπαίνει σε τρομερές λεπτομέρειες και χρειάζεται μόνο νόμο για να αλλάξει, είναι ένα ίσως ζήτημα.

 Στο ζήτημα των γλωσσών. Είμαι γαλλόφωνος και θαυμαστής του μεγάλου γαλλικού πολιτισμού, αλλά ίσως η επαναφορά των γαλλικών αποκλειστικά ως της 2ης γλώσσας στις εξετάσεις των διπλωματών να μην συνάδει με την νέα εποχή, όπου καλά τα αγγλικά φυσικά, οι διπλωμάτες όμως μπορούν και πρέπει να γνωρίζουν και τα ισπανικά, γιατί υπάρχει ένας ολόκληρος ισπανόφωνους κόσμος, τα αραβικά, τα ρωσικά, τα κινέζικα κατεξοχήν. Ίσως να το δείτε αυτό, κύριε Υπουργέ.

Και τελειώνω πολύ γρήγορα, με τα νοσήλια. Πραγματικά κι εγώ με έκπληξη έχω μάθει ότι οι διπλωμάτες μας εκτός Ευρώπης δεν έχουν νοσήλια. Νομίζω πρέπει να το δούμε πάρα πολύ προσεκτικά αυτό και για λόγους ουσιαστικούς, νοσηλείας και αξιοπρέπειας του ελληνικού κράτους και των λειτουργών του στο εξωτερικό, αλλά και για λόγους οικονομικούς. Πρέπει να υπάρξει μια ασφάλεια, ιδιωτική ασφάλεια, υπάρχουν πάρα πολλές επιλογές στην αγορά, που να καλύπτει με χαμηλό κόστος και ουσιαστικά όσους υπηρετούν εκτός Ευρώπης και να μην υπάρχει και το πρόβλημα των υπέρογκων νοσηλίων εκ των υστέρων, όπως προτείνει ο ΣΥ.ΡΙΖ.Α. στην τροπολογία του και να πρέπει το κράτος να καλύπτει αυτά.

Μία ασφαλιστική κάλυψη, νομίζω θα έλυνε το πρόβλημα με τον πιο ουσιαστικό τρόπο όπως κάνουν και οι ξένοι, οι ξένες Πρεσβείες εδώ στην Αθήνα ή όπου αλλού.

Δεν χρειάζεται να ανακαλύψουμε τον τροχό.

Σας ευχαριστώ για το χρόνο σας. Ήταν κάποιες παρατηρήσεις που είχα να κάνω, επικεντρώνοντας ωστόσο στο μεταρρυθμιστικό και ουσιαστικό πνεύμα που διέπει το νομοσχέδιο που προχωρά μπροστά στη νέα δομή του Υπουργείου που χρειαζόμαστε για τον 21ο αιώνα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε, κ. Καιρίδη.

 Τον λόγο έχει ο κ. Μπουρνούς.

 **ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Θα συμφωνήσω ότι χρειαζόμαστε ένα νέο Οργανισμό για την αναδιοργάνωση και εκσυγχρονισμό υποδομών του Υπουργείου Εξωτερικών. Εξάλλου, το νομοσχέδιο αυτό φτιαχνόταν επί Κυβέρνησης ΣΥΡΙΖΑ ως επί πλείστων, που θα πρέπει όμως να υπηρετεί μια ενεργητική και πολυεπίπεδη εξωτερική πολιτική, που είναι σε θέση να βλέπει το σύγχρονο κόσμο όπως είναι.

Μια διπλωματία επικεντρωμένη στο παλαιό δυτικό κόσμο, όπου εντοπίζονταν οι παραδοσιακές αναφορές και εξαρτήσεις της χώρας, παραδείγματος χάριν, στις Ηνωμένες Πολιτείες και στις μεγάλες ευρωπαϊκές δυνάμεις, απλώς δεν είναι αρκετή πλέον για την Ελλάδα.

Πόσο μάλλον όταν οι προκλήσεις σήμερα, η κλιματική αλλαγή, η 4η Βιομηχανική Επανάσταση, η παγκόσμια φτώχεια και αποσταθεροποίηση που συνδέεται με μεταναστευτικές και προσφυγικές ροές εμπλέκουν πόλους γεωπολιτικής και οικονομικής ισχύος εκτός ελέγχου ή μειωμένου ελέγχου της Ευρώπης και των Ηνωμένων Πολιτειών.

Προφανώς, συμφωνούμε όλοι, ότι ξοδεύουμε πολύ λίγα για το Υπουργείο Εξωτερικών. Θα επισημάνω, όμως, πως ενώ βρήκατε, μάλλον εύκολα και γρήγορα, χρήματα και μάλιστα πολλά χρήματα για τις αμυντικές δαπάνες, δεν κατορθώνετε να αυξήσετε, έστω με μερικά εκατομμύρια τον προϋπολογισμό του ΥΠΕΞ, ώστε σταδιακά να φτάσει σε επίπεδο, που θα μπορεί να φέρει την άσκηση της εξωτερικής πολιτικής, στη θέση που είναι χρήσιμη για τη χώρα και την ασφάλειά της. Η διπλωματία είναι και αυτή καθοριστικός παράγοντας εθνικής ασφάλειας.

Σας επισημάνθηκε, βεβαίως, ότι συγχωνεύετε μαζικά διευθύνσεις, από 65 σε 48 και τμήματα από 193 σε 67 και μειώνονται δραστικά οργανικές θέσεις. Πρόκειται για λειτουργική συρρίκνωση, που ακολουθεί τη γενική συρρίκνωση δαπανών του Υπουργείου, την ώρα που θα έπρεπε, έχοντας βγει από τα μνημόνια, να προσπαθούμε να αποκαθιστούμε ένα δυναμικό ΥΠΕΞ, όχι να μονιμοποιούμε ένα ΥΠΕΞ λιτότητας. Με αναγκάζετε να θυμίσω πως αλλού, σε δημόσιες επιχειρήσεις, πρόσφατα έγινε αναφορά στο ΔΕΔΗΕ και την ΕΡΤ, αλλά και στις υπηρεσίες του Μαξίμου και σε ότι συνδέεται με το υποτιθέμενο επιτελικό κράτος, αυξάνονται και πληθύνονται οι διευθύνσεις και οι θέσεις διευθυντών και στελεχών, με γενναίους μισθούς. Για εκεί λεφτά βρίσκονται. Υπάρχει μάλιστα μία γενική τάση ενίσχυσης της κεντρικής υπηρεσίας, σε βάρος της εξωτερικής υπηρεσίας, στην οποία πρέπει να απασχολείται πολλαπλάσια αναλογία υπαλλήλων. Η δουλειά του ΥΠΕΞ, είναι η παρουσία του στις πρωτεύουσες του πλανήτη και πρέπει, επιτέλους, να σκεφτόμαστε, όχι πλέον σαν μνημονιακή χώρα, αλλά με τον ορίζοντα και τις φιλοδοξίες των επόμενων δεκαετιών. Δεν μπορούμε να κάνουμε διπλωματία χωρίς διπλωμάτες, μόνο από υπαλλήλους στην Αθήνα.

Θα επαναλάβω την παρατήρηση των συναδέλφων μου. Το Συμβούλιο Εθνικής Ασφάλειας, πρέπει να είναι το όργανο που συντονίζει τα Υπουργεία Εθνικής Άμυνας και Εξωτερικών. Μεμονωμένα γραφεία, όπως το Αμυντικής Διπλωματίας, πολύ λίγα μπορούν να προσφέρουν για ένα ουσιώδη, πολιτικά υπεύθυνο συντονισμό και μια όντως επιτελική προσέγγιση της εθνικής ασφάλειας.

Θα επισημάνω, βεβαίως, την υποβάθμιση της Κίνας στη νέα οργάνωση των διευθύνσεων. Στην έτσι κι αλλιώς, εξαιρετικά στρυμωγμένη διεύθυνση Α9, Ασίας και Ωκεανίας βάζετε και την Κίνα, ενώ ήδη περιλαμβάνει κορυφαία διαφορετικά γεωπολιτικά μπλοκ της Ινδικής υπό ηπείρου, της ΑSEAN νοτιοανατολικής Ασίας – Ωκεανίας, προφανώς της Κορέας και την Ιαπωνία. Χρειαζόμαστε μια ξεχωριστή διεύθυνση, αποκλειστικά Κίνας και προφανώς, ξεχωριστές διευθύνσεις ανατολικής Ασίας και νότιας Ασίας. Το λέω αυτό, γιατί οι εξελίξεις στην Ασία είναι και θα είναι καθοριστικές. Εκ των πραγμάτων η χώρα μας, όπως και άλλες χώρες στη Μεσόγειο, είναι στα σχέδια της Κίνας για τη διεύρυνση της οικονομικής της επιρροής και τη σύσφιξη οικονομικών δεσμών. Πρόκειται για εξέλιξη που υπερβαίνει μεμονωμένες ελληνικές κυβερνήσεις και έχει ορίζοντα δεκαετιών. Η Κίνα γίνεται οικουμενικός παίκτης. Είναι κρίσιμο να δίνουν μια καλή εικόνα οι αρμόδιες υπηρεσίες και να μπορέσουμε να διαμορφώσουμε τις εξελίξεις προς αμοιβαίο όφελος.

Να επισημάνω και τη σχετική υποβάθμιση της λατινικής Αμερικής, με τη συγχώνευσή της με τη βόρεια Αμερική. Η λατινική Αμερική αναβαθμίζεται οικονομικά και γεωπολιτικά. Διαπλέκεται, επίσης και με την ανάπτυξη της Κίνας. Η Βραζιλία γίνεται παίκτης στη διεθνή οικονομία, ενώ οι περιφερειακές συνεργασίες που αναπτύχθηκαν τα προηγούμενα χρόνια, έχουν αλλάξει σημαντικά τα δεδομένα της περιοχής, έναντι των Ηνωμένων Πολιτειών της Αμερικής.

Η νέα Γενική Γραμματεία Απόδημου Ελληνισμού και Δημόσιας Διπλωματίας, που προκύπτει από συγχώνευση, είναι νομίζω ατυχής. Συνιστά και εδώ υποβάθμιση. Πράγματι, υπάρχει συνάφεια αντικειμένου με τη δημόσια διπλωματία, αλλά δεν γίνεται να υποτιμούμε το τεράστιο αντικείμενο που καλύπτει ο απόδημος. Βασικά περιλαμβάνει όλο τον ελληνισμό της διασποράς και όχι μόνο τους απόδημους. Υπάρχουν πολύ μεγάλες δυνατότητες, ώστε η ελληνική διασπορά να ενισχύσει αφενός οριζόντια τους δεσμούς της, προς όφελος πρώτα απ’ όλα των αποδήμων και αφετέρου, να εργάζεται υπέρ της χώρας. Είναι ένας διπλωματικός πόρος που ελάχιστες χώρες διαθέτουν και είναι πολλά αυτά που πρέπει να κάνουμε, ώστε να αντιμετωπίζονται όπως πρέπει τα προβλήματα που τους αφορούν και τους ταλαιπωρούν. Γιατί, δυστυχώς, έχουμε γίνει αποδέκτες πολλών παραπόνων αποδήμων Ελλήνων, από τη λειτουργία των προξενείων μας. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστούμε και εμείς τον κ. Μπουρνούς. Κύριε Υπουργέ, πριν πάρετε το λόγο, αναγκαστικά θα πρέπει να μιλήσω από εδώ, διότι δεν έχω κάποιο συνάδελφο να με αντικαταστήσει στην προεδρεία. Θα ήθελα, δύο λεπτά μόνον, να θέσω και πάλι ένα ζήτημα, το οποίο σας είχα θέσει και στη συζήτηση επί της αρχής του νομοσχεδίου.

Πέρα από αυτά τα οποία ακούστηκαν, θεωρώ ότι για εθνικούς, για ηθικούς, αλλά και για ουσιαστικούς λόγους, σε ότι αφορά στο θέμα της Γενικής Γραμματείας του Απόδημου Ελληνισμού, θα πρέπει να το δείτε πριν εισαχθεί στην Ολομέλεια το νομοσχέδιο, σε σχέση με την ονομασία και το τι συμπεριλαμβάνει αυτή η Γενική Γραμματεία.

Επειδή από πουθενά αλλού από το νομοσχέδιο, δεν προκύπτει μια άλλη Γραμματεία που να ασχολείται με τον Ελληνισμό που δεν είναι Απόδημος και εννοώ τον Βορειοηπειρωτικό Ελληνισμό, τον Ελληνισμό στην Κωνσταντινούπολη, στην Ίμβρο και την Τένεδο, για το λόγο αυτό θα έλεγα ότι αδικούμε και υποβαθμίζουμε τους ομογενείς που βρίσκονται στις πατρογονικές τους εστίες όταν τους εντάσσουμε σε μια Γραμματεία, η οποία φέρει άρδην τον τίτλο «Απόδημος Ελληνισμός». Δηλαδή, τι θα πούμε κύριε Υπουργέ, στον Οικουμενικό Πατριάρχη Κωνσταντινουπόλεως ότι είναι απόδημος, ότι είναι απόδημος ο κάτοικος του Αργυρόκαστρου, της Χειμάρρας, των Αγίων Σαράντα, της Κορυτσάς ή της Σμύρνης;

Με την έννοια αυτή ή θα πρέπει να προβλεφθεί μία άλλη Γραμματεία ενδεχομένως- καταλαβαίνω ότι κάτι τέτοιο θα είναι τρομερό, γιατί θα προσέθετε νέα γραφειοκρατία που να ασχολείται με τους ομογενείς πλην αποδήμων- ή θα πρέπει η Γενική Γραμματεία του Ελληνισμού, αντί για «Απόδημου Ελληνισμού», να λάβει μια άλλη ονομασία, που ενδεχομένως θα ήταν πιο δόκιμη, για να συμπεριλαμβάνεται σύμπας ο Ελληνισμός που βρίσκεται εκτός των εθνικών συνόρων.

Ας μη ξεχνάμε ότι οι Έλληνες, ας πούμε της Βορείου Ηπείρου- το ξέρουμε όλοι πολύ καλά από την Ιστορία- το 1913 βρέθηκαν εκτός εθνικού κορμού γιατί ακρωτηριάστηκε η πατρίδα μας και η Βόρειος Ήπειρος προστεθεί στο νεοσύστατο τότε κράτος της Αλβανίας. Τι θα κάνουμε με αυτούς τους ανθρώπου; Ήδη έχουμε μηνύματα από αυτούς τους ανθρώπους, οι οποίοι πραγματικά θεωρούν τον εαυτό τους θιγόμενο, λόγω του γεγονότος ότι τους εντάσσουμε άρδην στους Απόδημους, χωρίς να μειώνουμε το ενδιαφέρον για όλο τον Ελληνισμό εκτός συνόρων, όπου κι αν βρίσκεται, για την άλλη Ελλάδα, την Ελλάδα της διασποράς.

Θα παρακαλούσα, κύριε Υπουργέ, στο σημείο αυτό έγινε απόλυτα αντιληπτό αυτό που είπατε στην πρώτη σας τοποθέτηση επί της αρχής, για το Συμβούλιο Αποδήμου Ελληνισμού, το οποίο επειδή προβλέπεται στο Σύνταγμα, πράγματι δεν μπορεί να αλλάξει την ονομασία παρά μόνο με τη διαδικασία που το ίδιο το Σύνταγμα προβλέπει, τουλάχιστον για τη Γενική Γραμματεία Απόδημου Ελληνισμού, θα παρακαλούσα, έως την εισαγωγή του νομοσχεδίου στην Ολομέλεια να το ξαναδείτε, υπό την έννοια και το πρίσμα αυτό το οποίο σας εξέθεσα.

Σας ευχαριστώ πολύ και θα παρακαλέσω τώρα τον κύριο Δένδια, τον Υπουργό των Εξωτερικών, να πάρει το λόγο.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Ευχαριστώ, κύριε Πρόεδρε. Να επαναλάβω και από μικροφώνου τις ευχαριστίες και να ευχαριστήσω και τους συναδέλφους, γιατί πράγματι το κλίμα στην Επιτροπή- και κατά τη συζήτηση του παρόντος νομοσχεδίου, αλλά οφείλω να πω και γενικά, όσες φορές μου κάνετε την τιμή να είμαι στην Επιτροπή- ήταν αυτό που προσδιορίζεται από την ανάγκη εθνικής-κοινής αντίληψης στα ευρύτερα θέματα της εξωτερικής πολιτικής της χώρας, χωρίς αυτό να σημαίνει, ότι δεν μπορεί να ασκηθεί και δεν πρέπει να ασκηθεί και κριτική και χωρίς να σημαίνει, ότι η Κυβέρνηση που εισηγείται το νομοθέτημα, θεωρεί ότι είναι αλάνθαστη. Βεβαίως, η κοινοβουλευτική διαδικασία είναι μια ζωντανή διαδικασία και γίνεται ακριβώς για να εμπλουτιστεί η κυβερνητική πρόταση με τις απόψεις και της Αντιπολίτευσης.

Ασκήθηκε μια κριτική, λίγο ίσως έντονη, για το γεγονός ότι η Κυβέρνηση δεν δήλωσε στη δεύτερη συζήτηση ποιες νομοτεχνικές μεταβολές θα κάνει και ποιες εισηγήσεις θα δεχθεί. Νομίζω, ότι υπάρχει η διαδικασία της Ολομέλειας και σε αυτήν η Κυβέρνηση θα εξηγήσει, τι θεωρεί ορθό και τι μπορεί να εισαχθεί ως συμβατό με την άποψή της για το νομοθέτημα.

Θα μου επιτρέψετε δε να πω και σε ένα προσωπικό επίπεδο, ότι θα ήταν άκομψο, εγώ ο οποίος ήμουν στο Συμβούλιο Υπουργών της Ευρωπαϊκής Ένωσης, χωρίς να έχω πλήρη γνώση των πρακτικών της Επιτροπής- και τις δύο μέρες που μου έκανε τη χάρη και την τιμή να είναι ο κ. Φραγκογιάννης, ο Υφυπουργός, στην αίθουσα- να μην έχω πλήρη αντίληψη αυτών τρόπο ελέχθησαν και να ερχόμουν σήμερα το πρωί και να έλεγα: «αυτά δέχομαι, αυτά απορρίπτω», δεν θα ήταν σωστό. Νομίζω ότι δεν ήταν ορθή αυτή η κριτική και εν πάση περιπτώσει, αυτή είναι η άποψή μου.

Το άλλο που θέλω να πω ως γενική παρατήρηση δεν θέλω να μακρύνω τη συζήτηση ακριβώς γιατί θέλω να δω ποια μπορεί να ενσωματωθούν και ποια δεν μπορεί να ενσωματωθούν κατά την άποψή μας, έχω όμως μια αίσθηση κυρίες και κύριοι συνάδελφοι ότι τη συζήτηση τη διέπει μια μορφή θα χρησιμοποιήσω τον αδόκιμο όρο διευθυνσολογίας, μια νατουραστική προσέγγιση στα πράγματα που περίπου λέει κάθε φορά που έχουμε πρόβλημα φτιάχνουμε μια διεύθυνση, κάθε φορά που έχουμε μια μεγάλη χώρα φτιάχνουμε μια διεύθυνση, η οποία μάλιστα κριτική έρχεται σε ευθεία αντίθεση με κάτι άλλο που πολλές φορές ο ίδιος ομιλητής λέει ότι, το έργο του Υπουργείου Εξωτερικών δεν γίνεται στο εσωτερικό αλλά γίνεται στο εξωτερικό και άρα αυτό που πρέπει να ενισχύσουμε την εξωτερική υπηρεσία και την εσωτερική υπηρεσία.

Παρά ταύτα ο ίδιος ο ομιλητής έχει προτείνει κάθε φορά δημιουργία και νέων διευθύνσεων ώστε αν η ύπαρξη πολλών διευθύνσεων αντιμετωπίζει καλύτερα τα προβλήματα εξ’ ορισμού από τις λίγες διευθύνσεις ή παραδείγματος χάρη αν για μια μεγάλη χώρα φτιάξουμε μια διεύθυνση αυτό εξ’ ορισμού να συνιστά εγγύηση καλύτερης κατανόησης αυτής της χώρας και καλύτερης αντιμετώπισης των προβλημάτων ή και των σχέσεων με αυτήν τη χώρα, όταν την είχαμε ενταγμένη στο πλαίσιο που η ίδια η χώρα γεωγραφικά, οικονομικά, αξιακά είναι ενταγμένη. Αυτό δεν είναι αυτονόητο μπορεί να είναι ορθή αντικριτική και λάθος η κυβερνητική θέση αλλά θα πρέπει να εξηγηθεί και μάλιστα θα πρέπει να εξηγηθεί και η αντίφαση την οποία είπα προηγουμένως.

Θα ήθελα να υπερασπίσω επίσης αν μου επιτρέπετε πάλι μη διεκδικώντας το αλάθητο, την θέση ότι όλα πρέπει να μπαίνουν σε ένα νομοθέτημα. Νομίζω δεν ξέρω ίσως απατόμαι αλλά νομίζω ότι η κωδικοποίηση ήταν πάντα μια λέξη που όταν ήμουνα πρωτοετής φοιτητής της νομικής ήταν μια θετικά προσδιοριζόμενη λέξη. Μας έλεγαν πάντα δηλαδή ότι τα νομοθετήματα πρέπει να είναι κωδικοποιημένα, πρέπει δηλαδή αυτός που προσεγγίζει κάτι να μην ψάχνει 15 νομοθετήματα για να βρει άκρη και λογαριασμό αλλά να είναι σε ένα κείμενο. Περιέργως στην κριτική ορισμένων συναδέλφων η κωδικοποίηση 5 ΠΔ, τριών νόμων και ενός οργανισμού σε ένα κείμενο, ορίζεται ως αρνητικό και μάλιστα οφείλω να πω μερικές φορές με κάτι σκέψεις λίγο ιδιόρρυθμες.

Παραδείγματος χάριν η μεταφραστική υπηρεσία η οποία είναι μια μεταρρύθμιση μπορεί να συμφωνεί ή να διαφωνεί κάποιος, όλα είναι μια μεταρρύθμιση μια διαφορετική αντίληψη. Το νομοθέτημα της μεταφραστικής υπηρεσίας του 2009 που δεν εφαρμόστηκε μάλιστα ή του 2007, ήταν 43 σελίδες νομοθέτημα. Η μεταφραστική υπηρεσία εδώ καλύπτεται σε 9 σελίδες. Προς τη η αντίληψη ότι όλα εντασσόμενα σε ένα νομοθέτημα είναι λάθος. Επίσης, εάν πρέπει να μεταβληθεί ο τότε νομοθέτης ο τότε Υπουργός, θα έχει τη λογική είτε του νόμου αν επιθυμεί είτε του ΠΔ αν επιθυμεί επιλογή του θα είναι αλλά, θα έχει πάντα τον νόμο και πάντα τη δυνατότητα να κρατήσει το κείμενο ενιαίο και να συμπληρωθεί βεβαίως αυτό το κείμενο από ένα άλλο νομοθέτημα για την εξωτερική υπηρεσία, όταν θα είμαστε έτοιμοι να το κάνουμε.

Επίσης, παρατηρήθηκε ορθά από τον Εισηγητή μας και από άλλους Εισηγητές ότι εδώ υπάρχει μια βασική αξιακή μεταρρύθμιση και αυτή είναι το ότι η οικονομική διπλωματία, εντάσσεται υπό το Υπουργείο Εξωτερικών και αυτό δεν ίσχυε μέχρι τώρα. Εγώ ήμουν Υπουργός Ανάπτυξης το 2014 δεν έχω ιδιοκτησιακή αντίληψη των Υπουργείων έχω υπάρξει με έχουν τιμήσει πρωθυπουργοί, υπήρξα Υπουργός σε πέντε διαφορετικά Υπουργεία έχω αρκετή εμπειρία να μην έχω καμία ιδιοκτησιακή αντίληψη στα Υπουργεία. Όταν ήμουν Υπουργός Ανάπτυξης και τότε και τώρα πίστευα ότι η οικονομική διπλωματία έπρεπε να φύγει και τότε και τώρα που είμαι Υπουργός Εξωτερικών από το Ανάπτυξης και να πάει στο Υπουργείο Εξωτερικών και αυτό είναι το ορθό και αυτή είναι η σύγχρονη τάση και πράγματι έχουμε διδαχθεί από το ολλανδικό παράδειγμα, διότι ευφυές είναι να αντιγράφεις επιτυχημένες ξένες πρακτικές.

Άρα λοιπόν, κάνουμε ένα πολύ μεγάλο σημαντικό πρώτο βήμα εντάσσουμε την οικονομική διπλωματία, προχωράμε στον ψηφιακό μετασχηματισμό ο οποίος πρέπει να υπάρξει για να υποστηρίξει όλα τα παραπάνω. Άκουσα τα περί του προϋπολογισμού του Υπουργείου το συμμερίζομαι θα σας πω όμως μερικά πράγματα στην Ολομέλεια γι’ αυτό για να μην χαλάσουμε τώρα τον περισσότερο χρόνο γι’ αυτό. Και επίσης ξαναλέω ότι θα υπάρξει νομοθέτημα για την αναδιάρθρωση των αρχών εξωτερικού, για τις οποίες όμως για την αναδιάρθρωση των οποίων θα ήθελα να έχει προϋπάρξει η Διεύθυνση Στρατηγικού Σχεδιασμού διότι υπηρετούν ένα στρατηγικό σχεδιασμό. Οι υπηρεσίες του εξωτερικού που πραγματικά είναι οι μαχόμενες μονάδες του Υπουργείου, υπηρετούν έναν πολιτικό σχεδιασμό υπηρετούν επιλογές γιατί πάντα πρέπει να διανείμουμε πόρους ανθρώπινους πόρους που δεν είναι ατελείωτοι είναι περιορισμένοι. Άρα, επιλέγουμε συγκεκριμένες χώρες.

Υπό αυτήν την έννοια, λοιπόν, αυτό θα έρθει σε μια δεύτερη φάση, όπως επίσης θα έρθει και ο μετασχηματισμός του Οργανισμού Ασφάλισης Εξαγωγικών Πιστώσεων. Αυτό είναι σχεδόν έτοιμο το νομοθέτημα και θα έρθει σύντομα.

Θα προσπαθήσω, κυρίες και κύριοι συνάδελφοι, πολύ νωρίς την Παρασκευή στην Ολομέλεια να έχετε τις μεταβολές τις οποίες κρίνουμε. Είπα στον κύριο Μυλωνάκη προηγουμένως και κατ’ ιδίαν, ότι άκουσα ως πολύ βάσιμη την κριτική του για το ζήτημα του γραφείου αμυντικής διπλωματίας, το οποίο έχει συνεισφέρει και θα το υιοθετήσουμε, με μια μικρή αναφορά επίσης στα γαλλικά. Δεν είναι από λάθος. Η υιοθέτηση της γαλλικής γλώσσας ως βασικής δεύτερης κυρίας γλώσσας είναι πολιτική επιλογή για το Υπουργείο. Δεν σημαίνει ότι αδικούμε τις άλλες γλώσσες. Τη θέλουμε για πολύ συγκεκριμένους λόγους. Για αυτό την επιλέγουμε, για αυτό ανοίγουμε πρεσβεία στη γαλλόφωνη Αφρική, στη Σενεγάλη. Για αυτό έχουμε πολύ συγκεκριμένη θέση για ενίσχυση της ευρωπαϊκής παρουσίας στην υπό σαχάρια, εν πολλοίς γαλλόφωνη, Αφρική. Είναι μια πολιτική. Μπορείτε να την κρίνετε. Μπορεί να θεωρείτε ότι είναι λάθος, αλλά είναι μια πολιτική επιλογή αυτής της Κυβέρνησης για πολύ συγκεκριμένους λόγους. Δεν έχει έννοια να τους εξηγήσω σε αυτή τη συγκυρία. Στο Συμβούλιο Εξωτερικής Πολιτικής αν θέλετε μπορούμε να κάνουμε και συζήτηση πολύ εκτεταμένη για αυτό.

Κύριε Πρόεδρε, αν μου επιτρέπετε και για δική σας πολύ σοβαρή παραίτηση, νομίζω υπάρχει μια παρεξήγηση εδώ και πρέπει να τη θεραπεύσουμε, γιατί αλλιώς δημιουργούμε ίσως – και έχετε δίκιο σε αυτό – αισθήματα πικρίας. Η Διεύθυνση Απόδημου Ελληνισμού δεν καλύπτει τις περιπτώσεις που αναφερθήκατε, διότι ο απόδημος ελληνισμός δεν είναι οι ελληνικές μειονότητες. Θα μου επιτρέψετε δε, αναφερθήκατε στην Αλβανία, με την οποία έχω και μία σχέση. Όπως ξέρετε, το 1700 οι πρόγονοί μου ίσως ήταν εκεί και μου έλεγε ο μακαρίτης ο πατέρας μου ότι με τον στρατηγό Σπυρομήλιο είχαμε και μια μακρά συγγενική σχέση. Άρα θα μου επιτρέψετε να έχω την ίδια για αυτό με εσάς ευαισθησία, όμως οι ελληνικές μειονότητες, όπως η ελληνική μειονότητα στην Αλβανία, καλύπτεται από τη Διεύθυνση του Υπουργείου Εξωτερικών, που είναι αρμόδια για αυτήν τη χώρα. Είναι διαφορετικό φαινόμενο. Είναι αλλού. Ίσα - ίσα θα ήταν, αν μου επιτρέπετε να σας πω – λάθος να μετατρέψω την ελληνική μειονότητα, η οποία έχει τα δικαιώματα της μειονότητας να τη μεταφέρουμε, γιατί όλοι μας το κάνουμε, όλοι μαζί ψηφίζουμε, κάτω από τον απόδημο ελληνισμό και αν θέλετε το συζητάμε και κατ’ ιδίαν. Είμαι στην απόλυτη διάθεσή σας, όμως, πράγματι, και ευχαριστώ που το θέσατε, διότι αν υπήρξε τέτοιο θέμα παρεξήγησης, θα έπρεπε να διευκρινιστεί.

Όσο αφορά το ΣΑΕ, σας το είπα και διά νεύματος. Έχετε δίκιο και θα το κάνουμε, κύριε Αμανατίδη. Επίσης και η διαδικασία στην Ολομέλεια δεν είναι μια διαδικασία στην οποία εισηγείται η Κυβέρνηση, κωφεύει και ψηφίζει η Πλειοψηφία. Είναι μια ζωντανή διαδικασία. Έχουμε δυνατότητα και στον Ολομέλεια. Μπορεί και κάποιος συνάδελφος που δεν είναι μέλος της Επιτροπής, να εισφέρει μια άποψη και να ακουστεί. Είμαστε άνθρωποι όλοι οι οποίοι νομίζω έχουμε ανοιχτά αυτιά, ανοιχτά μυαλά, μεταβάλουμε την άποψή μας και επιδιώκουμε κατά τις απόψεις μας το ορθό. Άρα και η Ολομέλεια είναι τμήμα της κοινοβουλευτικής διαδικασίας. Δεν είναι μια τυπική επικύρωση ή απόρριψη του εισαγόμενου νομοθετήματος.

Υπό αυτή την έννοια, λοιπόν, θα μου επιτρέψετε να σας πω ότι την Παρασκευή η Κυβέρνηση είναι απολύτως ανοιχτή για τις απόψεις σας και την κριτική σας. Και πάλι ευχαριστώ θερμά, κύριε Πρόεδρε, κύριε συνάδελφε για το ύφος και το ήθος της συζήτησης. Όσο αφορά τα νοσήλια, κυρίες και κύριοι συνάδελφοι, κατέθεσε ο ΣΥΡΙΖΑ μία νομοθετική πρόταση. Έχουμε και εμείς μία πρόταση. Θα σας τη διανείμουμε και νομίζω θα καταλήξουμε κάπου. Πάντως, είναι γεγονός ότι εδώ υπάρχει ένα κενό και θα προσπαθήσουμε, στο βαθμό των δυνατοτήτων του Υπουργείου, να το θεραπεύσουμε. σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ εμείς, κύριε Υπουργέ. Είναι δεδομένη η ευαισθησία σας στα θέματα αυτά και στο θέμα που αναφέρατε. Κυρίες και κύριοι συνάδελφοι, στο σημείο αυτό ολοκληρώθηκε και η συζήτηση για τη δεύτερη ανάγνωση του νομοσχεδίου του Υπουργείου Εξωτερικών, με θέμα «Οργάνωση και λειτουργία του Υπουργείου των Εξωτερικών, Συμβούλιο Αποδήμου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας».

Επί της αρχής, επαναλαμβάνω τις θέσεις των κομμάτων, διότι βρίσκεστε εδώ οι περισσότεροι.

Ο Εισηγητής της Πλειοψηφίας, ο κύριος Μπογδάνος, είχε ψηφίσει υπέρ.

Ο Εισηγητής της Μειοψηφίας, ο κύριος Αμανατίδης, επιφυλάχθηκε.

Ο Εισηγητής του Κινήματος Αλλαγής, ο κύριος Λοβέρδος, επιφυλάχθηκε επί της αρχής.

Ο Ειδικός Αγορητής του Κομμουνιστικού Κόμματος Ελλάδας, ο κύριος Νικόλαος Παπαναστάσης, καταψήφισε.

Ο Ειδικός Αγορητής της Ελληνικής Λύσης, ο κύριος Μυλωνάκης, επιφυλάχθηκε.

Η Ειδική Αγορήτρια του ΜέΡΑ25, η κυρία Σοφία Σακοράφα, επίσης, επιφυλάχθηκε.

Ερωτάται, λοιπόν, η Επιτροπή, εάν τα άρθρα από το 1ο έως το 479ο , γίνονται δεκτά ως έχουν.

**ΠΟΛΛΟΙ ΒΟΥΛΕΥΤΕΣ:** Δεκτά, δεκτά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)** Επομένως τα άρθρα 1 – 479 έγιναν δεκτά, ως έχουν, κατά πλειοψηφία.

Το ακροτελεύτιο άρθρο γίνεται δεκτό, επίσης κατά πλειοψηφία.

Το νομοσχέδιο στο σύνολό γίνεται δεκτό, κατά πλειοψηφία.

Επομένως το νομοσχέδιο, επί της αρχής, επί των άρθρων και στο σύνολό του γίνεται δεκτό, κατά πλειοψηφία.

Στο σημείο αυτό ολοκληρώθηκε η συνεδρίαση μας. Σας ευχαριστώ πολύ, κυρίες και κύριοι συνάδελφοι, που είστε παρόντες, αλλά και όσους συμμετέχουν μέσω WEBEX.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Δουνια Παναγιώτα, Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρουλης Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

Τέλος και περί ώρα 13.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**